ޓްރަމްޕްގެ ވެރިކަމަށް އަވަސް ކަޅިއެއް\nޓްރަމްޕްގެ ރިޔާސީ ދައުރު\nއެމެރިކާ އާއި އެހެން ގައުމުތަކާ އޮންނަ ގުޅުމަށް ވަނީ ހީނަރުކަން ކުރިމަތިވެފައި\nއެމެރިކާގެ އެތެރޭގައި ވަނީ މިއިން ދުވަހަކު ނުއުފެދޭ މިންވަރަށް ބައިބައިވުން އުފެދިފައި\nކޮވިޑް ކޮންޓްރޯލްކުރުމަށް ކުރިމަތިވެވަޑައިގެންނެވި ނާކާމިޔާބީއާއެކު އިގްތިޞާދު ވަނީ އަޑިއަޅާލާފައި\n20 ޖެނުއަރީ 2021 | ބުދަ 11:30\nއެމެރިކާގެ 45 ވަނަ ރައީސް ޑޮނަލްޑް ޓްރަމްޕްގެ ވެރިކަން ޖެނުއަރީ މަހުގެ 20 ވަނަ ދުވަހު ނިމުމަކަށް އަންނައިރު މިއީ އެމެރިކާގެ ތާރީޚުގައި ވެސް މުޅިން ތަފާތު ކަންތައްތަކެއް ދެކެނު ހަތަރު އަހަރެވެ. އެމެރިކާގެ ތާރީޚުގައި ހައުސްއިން ވެރިކަމުން ދެ ފަހަރަށް އަޒުލުކުރި ރައީސްގެ މަގާމު ޓްރަމްޕަށް ލިބިވަޑައިގަންނަވާއިރު މިނޫންވެސް ގިނަ ކަންތައްތަކަކާއެކު ޓްރަމްޕްގެ ނަން ތާރީޚުގައި ލިޔެވިގެންދެއެވެ.\nޓްރަމްޕްގެ ވެރިކަން ނިމުމަކަށް އަންނައިރު އެގައުމުގައި ހިނގާދިޔަ ދާޚިލީ ހަނގުރާމައަށް ފަހު ގައުމުގެ އަސާސީ ކަންކަމުގެ ގޮތުގައި ދެކެމުން ދިޔަ އެތައް ކަމެއް ވަނީ ބަދަލުވެފައެވެ. ޖެނުއަރީ މަހުގެ6ވަނަ ދުވަހު ކެޕިޓޮލްގެ ތެރޭގައި ހިނގާދިޔަ ކަންތައްތަކަކީ ޓްރަމްޕްގެ ވެރިކަމުގެ ހަތަރު އަހަރު "ވައިޓް ސްޕްރިމަސީ" ނުވަތަ އެމެރިކާގެ ދޮން ނަސްލުގެ މީހުންނަކީ އެހެން މީހުންނަށް ވުރެ މަތިވެރި ބަޔެއް ކަމަށް ދެއްކެވުމަށް ޓްރަމްޕް ފާޅުގައި ކުރައްވަމުން ގެންދެވި ކަންތައްތަކުގެ ނަތީޖާކަމަށް ގިނަ ބަޔަކު ދެކެއެވެ. ޓްރަމްޕްގެ ސިޔާސަތުގެ ސަބަބުން ބައިބައިވުންތައް އުފެދެމުން އައީ ހަމައެކަނި އެމެރިކާގެ ތެރޭގައެއްނޫނެވެ. ޓްރަމްޕް ނިސްބަތްވެވަޑައިގަންނަވާ ރިޕަބްލިކަން ޕާޓީތެރޭގައި ވެސް ވަނީ ބައިބައިވުން އުފެދިފައެވެ.\nއެމެރިކާގެ އެކި ހިސާބުތަކުގައި ކުރިން ޕާޓީތަކަށް ތާއީދުއޮންނަ ގޮތް ބަދަލުވެ އެމެރިކާގެ ސިޔާސީ މަޝްރަހު ވަނީ އެހެން ގޮތަކަށް ބަދަލުވާން ފަށާފައެވެ. ވަކިން ޚާއްސަކޮށް ކުރިން ވޯޓުން ރިޕަބްލިކަނުންނަށް ކުރި ލިބޭ ސަރަހައްދުތަކުން މިހާރު ފެންނަ މަންޒަރު ވަނީ ބަދަލުވާން ފަށާފައެވެ. ޓްރަމްޕްގެ ވެރިކަމުގެ އެންމެ ފަހު ދުވަސްތަކުގައި ހިނގާދިޔަ ހަމަނުޖެހުންތަކާއި ހަލަބޮލިކަމާއެކު ޕާޓީގެ އެންމެ އިސް ލީޑަރުންނާއި ޕާޓީއަށް ވޯޓުދޭ އާންމު ރައްޔިތުންނާ ދެމެދު އުފެދިފައިވާ ޚިޔާލު ތަފާތުވުން ވަނީ އިތުރުވެފައެވެ.\nބައެއް މާހިރުން ދެކެވަޑައިގަންނަވާ ގޮތުގައި ޓްރަމްޕްގެ ރިޔާސީ ދައުރަކީ އެގައުމުގައި ހިނގާދިޔަ ދާޚިލީ ހަނގުރާމައަށް ފަހު އެންމެ ބޮޑަށް ގައުމުތެރޭގައި ބައިބައިވުން އުފެދުނު ހަތަރު އަހަރެވެ.\nމީގެއިތުރުން ދެން ފާހަގަކޮށްލަންޖެހޭ ކަމަކީ ޓްރަޕްގެ ހަތަރު އަހަރުގެ ދައުރު އެންމެ ބޮޑަށް އާންމުންނަށް ހަނދާންކޮށްދޭނެ އެއް ކަމެއްގެ ގޮތުގައި ފާހަގަވާ ޓްރަމްޕްގެ ޓްވީޓްތަކެވެ. ޓްރަމްޕްގެ ބޮޑެތި ސިޔާސަތުތަކަށް ގިނަ ފަހަރަށް ހިޔަނި އެޅިފައިވަނީ ވެސް ކުރައްވާ ޓްވީޓްތަކުގެ ސަބަބުންނެވެ. ޓްރަމްޕްގެ ސިޔާސަތުތަކުން އެންމެ ބޮޑަށް އަސަރުކޮށްފައިވާ ދާއިރާތަކުގެ ތެރޭގައި ތިމާވެށި، ހަކަތަ، އިމިގްރޭޝަން، ޖުޑީޝަރީ ވިޔަފާރި އާއި އިގްތިޞާދު އަދި ފޮރިން ޕޮލިސީ ހިމެނެއެވެ.\nޗައިނާ އާއި އެމެރިކާ އޮތް ވިޔަފާރީގެ ގުޅުމަށް މިއިން ދުވަހަކުވެސް ނާންނަވަރުގެ ހީނަރުކަން ވަނީ ޓްރަމްޕްގެ ވެރިކަމުގެ ހަތަރު އަހަރު ކުރިމަތިވެފައެވެ. އެގޮތުން އެމެރިކާއަށް އެތެރެކުރާ ޗައިނާގެ ބާވަތްތަކުން އިމްޕޯޓް ޑިޔުޓީ ބޮޑުކުރުމާއި ޗައިނާގެ ބޮޑެތި ކުންފުނިތަކާ މެދު އަޅުއްވާފައިވާ ފިޔަވަޅުތަކުގެ އިތުރުން ޗައިނާގެ ކުންފުނިތަކުން އުފައްދާފައިވާ މޯބައިލް އެޕްލިކޭޝަންތައް ބޭނުންކުރުން މަނާކުރުން ފަދަ ސިޔާސަތުތަކަކީ ޗައިނާ އާއި އެމެރިކާ އާ ދެމެދު އޮތް ގުޅުން ވަރަށް ބޮޑަށް ހީނަރުވެގެން ގޮސްފައިވާ ސަބަބުތަކެވެ.\nބައެއް މާހިރުން ވަނީ ޓްރަމްޕް ޗައިނާއާ މެދު ގެންގުޅުއްވި ސިޔާސަތުތަކުގެ ސަބަބުން އެމެރިކާގެ އިގްތިޞާދަށް އެކަމުންވި ފައިދާގެ މައްޗަށް ސުވާލު އުފައްދާފައެވެ.\nއަނެއްކޮޅުން ޓްރަމްޕްގެ ސިޔާސަތުގެ ދަށުން އެމެރިކާގެ އިގްތިޞާދަށްވީ ފައިދާތޯ ނުވަތަ ގެއްލުންތޯ އެއީ ވެސް ބަލާލަންޖެހޭ ކަމެކެވެ. އިގްތިޞާދުގެ ވާހަކަ ދައްކާނަމަ ބަލާލަންޖެހެނީ ކޮވިޑް-19ގެ ކުރިން އެމެރިކާގެ އިޤްތިޞާދު އޮތް ހާލަތާއި ކޮވިޑްގެ ތެރޭގައި އަދި މިހާރު އިގްތިޞާދު އޮތް ހާލަތަށެވެ.\nއެގޮތުން ބަލާއިރު ކޮވިޑް އައުމުގެ ކުރިން 2020 ވަނަ އަހަރުގެ މަރޗް މަހާ ހަމައަށް އައިއިރު އެގައުމުގައި ވަޒީފާނެތް މީހުންގެ އަދަދު ވަނީ މީގެ 50 އަހަރު ދަށަށް ނުދާ މިންވަރަށް ދަށަށްގޮސްފައެވެ. އަދި އެންމެ މަދުން އާމްދަނީ ލިބޭ މީހުންނަށް ލިބޭ މުސާރަ ބޮޑުވެ ކަޅު ނަސްލުގެ މީހުންނާއި ދޮން ނަސްލުގެ މީހުންގެ މެދުގައި ވަޒީފާ ގެއްލިފައި ތިބި މީހުންގެ ފަރަގު ވަނީ ދަށަށްގޮސްފައެވެ.\n2017 ވަނަ އަހަރުގެ ފަހު ކޮޅު ޓްރަމްޕް ސޮއިކުރެއްވި ޓެކްސް ބިލާއެކު އެމެރިކާގެ އިޤްތިޞާދު3އިންސައްތަ ކުރިއަރައިގެންދިޔައެވެ.\nއެހެންނަމަވެސް ކޮވިޑް ކޮންޓްރޯލްކުރުމުގައި ޓްރަމްޕަށް ކުރިމަތިވެވަޑައިގެންނެވި ނާކާމިޔާބީއާއެކު އިގްތިޞާދު ވެސް ވަނީ ވަރަށް ބޮޑަށް އަޑިއަޅާލާފައެވެ. 21 މިލިއަން މީހުންގެ ވަޒީފާ ގެއްލިފައިވާއިރު އެތައް މިލިއަން މީހުންނަށް ލިބޭ މުސާރަ ވަނީ ކުޑަވެފައެވެ.\nއެމެރިކާގެ އިޤްތިޞާދު 7.8 ޓްރިލިއަން އެމެރިކާ ޑޮލަރުން 27 ޓްރިލިއަން ޑޮލަރަށް ވަނީ ބޮޑުވެފައެވެ.\nޓްރަމްޕްގެ ތިމާވެށީގެ ސިޔާސަތުތަކަށް ބަލާއިރު މޫސުމަށް އަންނަ ބަދަލުތަކާއި ތިމާވެއްޓާއި ގުޅޭގޮތުން ޓްރަމްޕް ގެންގުޅުއްވި ފިނި ސިޔާސަތަކީ ދުނިޔޭގެ ފާޑުކިޔުން އެކަމަށް އަމާޒުވެގެން ދިޔަ އެއްކަމެވެ. އޭގެތެރޭގައި ޕެރިސް އެގްރިމެންޓުން އެމެރިކާ ވަކިވުން ފާހަގަކޮށްލެވެއެވެ.\nޓްރަމްޕްގެ ފޮރިން ޕޮލިސީ އަށް ބަލާއިރު "އެމެރިކާ ފަސްޓް" ޕޮލިސީއަކީ އެމެރިކާގެ ގާތް ރަހުމަތްތެރި ގައުމުތަކާއި އެމެރިކާ އާ އޮތް ގުޅުމަށް ހީނަރުކަން ގެނުވި ޕޮލިސީއެކެވެ. އީޔޫ އާއި ނޭޓޯގެ ގައުމުތަކާއެކު އެމެރިކާގެ ގުޅުން އޮތީ ނުތަނަވަސްކަމެއްގެ ތެރޭގައެވެ.\nމީގެއިތުރުން އުތުރުކޮރެއާގެ ލީޑަރު ކިމް ޖޮންގ އުން އާ ޓްރަމްޕް ބައްދަލުކުރެއްވުން ފިޔަވައި އެގައުމުން ނިޔުކްލިއަރ ޕްރޮގްރާމް ހުއްޓާލުމަށް ކުރެެއްވުނު މަސައްކަތެއްނެތެވެ.\nއިރާނާއެކު ގުޅުން ކަނޑާލައި ދަތިކުރުމުގެ ފިޔަވަޅުތަކެއް އެޅިނަމަވެސް މަޝްވަރާގެ މޭޒަށް އިރާނު ގެނުވިފައެއްނުވެއެވެ.\nއިސްރާއީލާއި ޕަލަސްތީނާއި ދެމެދު އޮތް ގުޅުން ރަނގަޅުކުރެއްވުމަށް ކަމެއް ނުކުރެއްވުނުއިރު ޓްރަމްޕް ވަނީ އިސްރާއީލަކީ ދައުލަތެއްކަން ރަސްމީކޮށް ބަލައިގަތުމުގެ ކަންކަން އެއީ އާންމު ކަމެއްގެ ގޮތުގައި ހައްދަވާފައެވެ. އެގޮތުން އަރަބި ހަތަރު ގައުމަކާއި އިސްރާއީލާ ދެމެދު ރަސްމީކޮށް އެއްބަސްވުމުގައި ވަނީ ސޮއިކޮށްފައެވެ.\nޖުމުލަކޮށް ބުނާނަމަ ޓްރަމްޕްގެ ހަތަރު އަހަރަކީ ތަފާތު ކަންތައްތަކެއް ހިނގައިދިޔަ ހަތަރު އަހަރެވެ. އޭގެކުރިން އެކި ކަންކަމުގައި އެމެރިކާއިން ގެންގުޅުނު ސިޔާސަތުތައް ޓްރަމްޕް ވަނީ ބަދަލުކުރައްވާފައެވެ.


Kulhudhuffushi Online - Kulhudhuhfusheege roahausthakah vadheveyne dhuvahehge inthizaarugai\nކުޅުދުއްފުށީގެ ރޯހައުސްތަކަށް ވަދެވޭނެ ދުވަހެއްގެ އިންތިޒާރުގައި\nއަބްދުލް ވާހިދު ޙަސަން - 1 އަހަރު ކުރިން - 10 ސެޕްޓެމްބަރ 2017\nކުޅުދުއްފުށީގައި އިމާރާތްކޮށްފައިވާ ރޯހައުސްތަކެއް--\nސަރުކާރުގެ އެއްފަސް ކުރުމުގެ ސިޔާސަތުގެ ދަށުން ކުޅުދުއްފުށީގައި ރޯހައުސްތަކެއް އަޅަން ނިންމައި އެކަމުގެ އަމަލީ މަސައްކަތް ފަށާފައިވަނީ 2010 ވަނަ އަހަރުގެ ތެރޭގައި އެވެ. އެ މަޝްރޫއުގެ ދަށުން ތިލަދުންމަތީގެ ތިން ރަށެއްގައި ގެދޮރުވެރިކަމުގެ ޕްރޮގުރާމް ފެށި އެވެ. އެއީ ކުޅުދުއްފުށީ، ދިއްދޫ އަދި ނޮޅިވަރަންފަރެވެ. މިރިޕޯޓްގައި ހިމަނާލާނީ ކުޅުދުއްފުށީގައި އަޅަން ފެށި ރޯހައުސްތަކުގެ ވާހަކައިންނެވެ.\nމިތަނުން މިސްކިތް ކައިރީގައި ހުރި ރޯހައުސްތަކުގެ ސްކޫލު ކައިރީގައި ހުރި ރޯހައުސްތަކުގެ މަސައްކަތް ނިމި އެތަންތަން ލިބޭނެ ފަރާތްތައް ކަނޑައެޅުމަށް ގުރުއަތުލުން ވެސް ވަނީ ބާއްވާފަ އެވެ. ގުރުލުން ބާއްވާ އެތަށް މަސްތަކެއްވެފައިވީއިރުވެސް އެ ރޯހައުސްތައް ލިބެން ޖެހޭ ފަރާތްތަކާ ހަވާލުކުރެވިފައިވާނުވަނީ ހައުސިންގ މިނިސްޓްރީ އެކަން ނާންގާތީކަމަށް ކައުންސިލުން ބުނެ އެވެ. ސްކޫލު ކައިރީގައި ހުރި ރޯހައުސްތަކުގެ ތެރެއިން އެތަނުން ދެ ރޯހައުސްއެއް ގައި މިހާރުވެސް މާފިލާފުށި ދެ އާއިލާއެއް އަންނަނީ ދިރިއުޅެމުންނެވެ. އަދި ދެން އެތަނުގައި ހުރި ރޯހައުސްތަކުގެ ސެކިއުރިޓީ ބަލަހައްޓަމުންދަނީ ހައުސިންގ މިނިސްޓްރީން އެވެ.\nރޯހައުސްތައް ހަވާލުނުކުރެވި ހުރީ މިނިސްޓްރީން ވަކި އެއްޗެއް އަންގާފައިނުވާތީ: ކުޅުދުއްފުށީ ކައުންސިލް\nއުމްރާނީ ގިނަ ވަސީލަތްތަށް ކުޅުދުއްފުށީގައި ގާއިމްވެފައި ހުރުމުން ކައިރި ރަށްރަށުގެ ގިނަ ރައްޔިތުންތަކެއް ކުޅުދުއްފުއްޓަށް ހިޖްރަކޮށް މިހާރުވެސް ދިރިއުޅެމުންނެވެ. އެމީހުން އުޅެމުންދަނީ ކުލި ދައްކައިގެންނެވެ.\n” ގުރުލައިގެން ރޯހައުސް ވަނީ ލިބިފަވިޔަސް އެތަނަށް ވަދެވޭނެ ދުވަހެއް ނޭނގޭ. ކުލި ދައްކައިގެން މިހެން އުޅެން ޖެހޭތީ ވަރަށް ދަތިވޭ ލަސް ބޮޑުވާތީ ” ކުޅުދުއްފުއްޓަށް ދިރިއުޅުން ބަދަލުކޮށްފައިވާ މީހަކު ބުންޏެވެ.\nރޯހައުސް ލިބިފައިވާ އެތަށް ބަޔަކު އެތަނަށް ވަދެވޭނެކަމުގެ އިންތިޒާރުގައި އެތަށް ދުވަހެއް ގުނަމުންދާއިރު އަދި ވެސް ރޯހައުސްތަކަށް ވަދެވޭވެ ދުވަހެއް ނޭނގެ އެވެ.\nއެމްއޭސީ އާރޓް މައުރަޒުގެ ބެސްޓް ވައިބްރެންޓަކަށް ކުޅުދުއްފުށީގެ ޒުވާން އާރޓިސްޓަކަށް ލިބިއްޖެ


މެރިން އެކްސްޕޯ އަންނަ މަހު: ތަފާތު ވާނެ!\nމޯލްޑިވްސް މެރިން އެކްސްޕޯ 2021 އަންނަ މަހު: މި ފަހަރު ތަފާތުތަކެއް ފެނިގެންދާނެ!\n25 ނޮވެންބަރު 2021 - 13:48 0\nމޯލްޑިވްސް މެރިން އެކްސްޕޯ 2019ގެ ތެރެއިން: ކޮވިޑާ ހެދި މިދިޔަ އަހަރު އެކްސްޕޯ ކުރިޔަށް ގެންދިޔައީ ވާޗުއަލްކޮށް. -- ފޮޓޯ: ހޮޓެލިއާ މޯލްޑިވްސް\nރާއްޖޭގެ ބޯޓިން ސިނާއަތަށް ހާއްސަކޮށްގެން ބާއްވާ ހަމައެކަނި އިވެންޓު ކަމަށްވާ މޯލްޑިވްސް މެރިން އެކްސްޕޯގެ ހަތް ވަނަ އެޑިޝަން އޮންނާނީ އަންނަ ޑިސެމްބަރު 11 އިން 13 އަށް، ހުޅުމާލޭ ސެންޓްރަލް ޕާކުގަ އެވެ. ހަފުތާ ބަންދާ ދިމާކޮށްގެން ތިން ދުވަހަށް ކުރިޔަށް ގެންދާ، މި އަހަރުގެ އިވެންޓުގައި ބައިވެރިވާން ސްޕޮންސަރުންނާއި އެގްޒިބިޓަރުންނަށް މިހާރު ވަނީ ހުޅުވާލައިފަ އެވެ.\nމެރިން އެކްސްޕޯއަކީ ކޮބާ؟\nމޯލްޑިވްސް މެރިން އެކްސްޕޯއަކީ ސަފާރީ ސިނާއަތުގެ ވިޔަފާރިވެރިންގެ ޖަމިއްޔާ ނޭޝަނަލް ބޯޓިން އެސޯސިއޭޝަން އޮފް މޯލްޑިވްސް (އެންބީއޭއެމް) ގެ ރަސްމީ އިވެންޓެވެ.\nހަމައެކަނި ލިވްއެބޯޑާއި، ޔޮޓާއި، މެރިން ޓްރާންސްފޯޓަށް ހާއްސަ ވެގެން 2016 ގައި ފެށި މި އިވެންޓު ފުޅާވަމުން ގޮސް، މިހާރު މެރިން ސިނާއަތާ ގުޅުންހުރި ހުރިހާ ބަޔަކަށް ހާއްސަ ބައިތައް އެކްސްޕޯގައި ހިމެނެ އެވެ. މިހާރު އެކްސްޕޯގައި އިސްކަންދޭ ދާއިރާތަކުގެ ތެރޭގައި ލިވްއެބޯޑުތަކާއި ޔޮޓުތަކާއި، މަސްވެރިކަމުގެ އިތުރުން ވޯޓަރ ސްޕޯޓްސްއާއި ލޮޖިސްޓިކްސް ހިމެނެ އެވެ.\nކުރީގެ އެކްސްޕޯތަކަށް އަވަސް ކަޅިއެއް\nއެގްޒިބިޓަރުން – 42\nސެމިނާތައް – 12\nބޯޓް ޑިސްޕްލޭ – 10\nޕްރޮޑަކްޓް ލޯންޗް - 7\nމެރިން އެކްސްޕޯގައި ވިޔަފާރިތައް އެގްޒިބިޓް ކުރާނެ ސްޓޯލްތަކާއި، ބޯޓުތައް ދައްކާލަން ހާއްސަ ސަރަހައްދެއްގެ އިތުރުން މައުލޫމާތު ދިނުމުގެ ސެމިނާތަކާއި ވޯކްޝަޕްތައް ކުރިޔަށް ދާނެ އެވެ. މި އިވެންޓުގައި ކަނޑު އުޅަނދުފަހަރާއި، އެ އުޅަނދުތަކަށް ބޭނުންވާ ތަފާތު އާލާތްތައް ވިއްކާ ވިޔަފާރިތަކުގެ އިތުރުން، މި އުޅަނދުތަކަށް ތަފާތު ހިދުމަތްދޭ އިންޝުއަރެންސާއި ލޮޖިސްޓިކްސް ވިޔަފާރިތަކުން ވެސް ބައިވެރިވެ އެވެ.\nއެގްޒިބިޓަރުންނަށް ހުރި ފުރުސަތުތަކަށް ބަލާއިރު، ދެ ސައިޒެއްގެ އައުޓްޑޯ ޓެންޓު ހުންނާނެ އެވެ. އަދި އެއްވެސް ޓެންޓެއް ނުލާ ހުންނަ ހުސް ޖާގަތައް ވެސް ހުރެ އެވެ. މީގެ އިތުރުން ބޯޓު ބިލްޑަރުންނަށް އެއްގަމުގައި ބޯޓުތައް ދައްކާލާނެ ހާއްސަ ބޯޓު ޑިސްޕްލޭ ސަރަހައްދެއް އޮންނާނެ އެވެ.\nއެކްސްޕޯގައި އެގްޒިބިޓް ކުރެވޭނީ ކޮން ބަޔަކަށް؟\nފިނޭންސް އަދި އިންޝުއަރެންސް ވިޔަފާރިތައް\nބޯޓުތަކަށާއި މަސްވެރިކަމަށް ބޭނުންވާ ސާމާނާއި މެރިން ފުޑްސް ސަޕްލަޔަރުން\nލޮޖިސްޓިކްސް، މެރިން ޓެކްނޮލޮޖީ، ފަޔާ ސޭފްޓީގެ ހިދުމަތްދޭ ވިޔަފާރިތައް\nދާއިރާއާ ގުޅޭ ސަރުކާރުގެ އިދާރާތަކާއި އަމިއްލަ ޖަމިއްޔާތައް\nއެހެނިހެން ގުޅުންހުރި ވިޔަފާރިތައް\nކުރިން ބޭއްވި އެކްސްޕޯތަކަށް ބަލާއިރު، ގިނަ ވިޔަފާރިތަކުން ޕްރޮޑަކްޓް ލޯންޗުކުރަން އެކްސްޕޯ ބޭނުންކޮށްފަ އެވެ. އަދި އެކްސްޕޯގެ ތެރެއިން ކުރިޔަށް ގެންދިޔަ ސެމިނާތަކުގެ ޒަރިއްޔާއިން ދާއިރާގައި ހުރި މައްސަލަތަކާއި ގޮންޖެހުންތައް ސަރުކާރުގެ ސަމާލުކަމަށް ގެންނަން ވެސް ބޭނުން ކުރި އެވެ.\nއެކްސްޕޯއަށް ޒިޔާރަތް ކުރާނީ ކޮން ބަޔެއް؟\nވޯޓާ ސްޕޯޓްސް އަދި ޑައިވް ސްކޫލް އޮޕަރޭޓަރުން\nގެސްޓްހައުސް ޑިވެލޮޕަރުންނާއި އޮޕަރޭޓަރުން\nރިސޯޓު ޑިވެލޮޕަރުންނާއި އޮޕަރޭޓަރުން\nލިވްއެބޯޑް ޑިވެލޮޕަރުންނާއި އޮޕަރޭޓަރުން\nބޯޓު ބިލްޑަރުންނާއި އޮޕަރޭޓަރުން\nޓްރެވަލް އެޖެންސީތަކާއި ޓުއާ އޮޕަރޭޓަރުން\nމޫދު ކުޅިވަރަށް ލޯބިކުރާ މީހުން\nއަހަރުން އަހަރަށް ފުޅާވަމުން އަންނަ މި އަހަރުގެ އިވެންޓުގައި އަލަށް ދެ ކަމެއް ތައާރަފުކުރާނެ އެވެ. އެއީ މެރިން ފުޑްސް ބަޔާއި ވޯޓާސްޕޯޓްސް އެވެ. މިއާ އެކު ކަނޑުގެ ދިރުންތައް އެކްސްޕޯޓުކޮށްގެންނާއި، އެޔަށް ވެލިޔު އެޑްކުރާ ވިޔަފާރިތަކަށް ވެސް އެކްސްޕޯ ވަނީ ހުޅުވާލެވިފަ އެވެ.\nމި އަހަރުގެ އެކްސްޕޯގެ އިވެންޓް މެނޭޖަރަކީ މީޑިއަމް ޕްރައިވެޓް ލިމިޓެޑެވެ.


އިލްޙާދު: ﷲ ތަޢާލާ ވޮޑިގެންވާކަން އިންކާރުކުރުމުގެ ފިކުރު – 14 – DhiSalafiyyah\nއިލްޙާދު: ﷲ ތަޢާލާ ވޮޑިގެންވާކަން އިންކާރުކުރުމުގެ ފިކުރު – 14\n30/03/2022 ޢަޤީދާއާއި ފިރުޤާތައް, ފިކުރުތައްއައްޝައިޚް ޢިމްރާން މުޙައްމަދު ޢަލީ\nމި ނަޒަރިއްޔާތުތަކުގެ ތެރެއިން އެންމެ މުހިންމު ނަޒަރިއްޔާތުތަކަކީ:\nފުރަތަމަ ނަޒަރިއްޔާތު: “ޑާރވިން”ގެ ނަޒަރިއްޔާތު (Darwin’s theory)\nއެއީ އޭނާގެ ފޮތެއްކަމުގައިވާ “ދިރޭތަކެތީގެ އަޞްލު” (On the Origin of Species) ގައި ބަޔާންކޮށްފައިވާ ނަޒަރިއްޔާތެކެވެ. އެއީ އިލްޙާދުގެ އަހުލުވެރިން ޤަބޫލުކުރާ “އިވޮލިއުޝަން ތިޔަރީ” (Theory of Evolution) ގެ އެންމެ މުހިންމު ބިންގަލެވެ. ޑާރވިން އޭނާގެ މި މަދަރުސާ ބިނާކޮށްފައިވާ އަސާސަކީ ކޮންމެ ދިރޭ އެއްޗަކީ މުސްތަޤިއްލު ގޮތަކަށް އުފެދިފައިވާ އެއްޗެއް ނޫންކަމުގައެވެ. އެބައިމީހުން ދަޢުވާކުރާ ގޮތުގައި އެ ހުރިހާ އެއްޗެއް އުފެދިފައިވަނީ އެއް އަޞްލަކުންނެވެ. އެއީ “އެންމެ ސެލް” (Single Cell) އަކުންނެވެ. ދެން އެއަށްފަހުގައި އެއް މަރުޙަލާއިން އަނެއް މަރުޙަލާއަށް އެ Evolve ވެ، އިންސާނުންނާއި އެންމެހާ ކާއިނާތުތައް އުފެދުނީއެވެ. އެގޮތުން އޭނާ ޤަބޫލުކުރާ ގޮތުގައި “ޤުދުރަތުން” (Nature އިން) އިޚްތިޔާރުކުރަމުން ދިޔައީ އެންމެ ވަރުގަދަ ދިރުން ދެމިހުރުމަށެވެ. އެކަން ބަޔާންކޮށްފައިވަނީ (Survival of the fittest) ގެ ގޮތުގައެވެ. އަދި (Natural selection) ގެ ގޮތުގައެވެ.\nޑާރވިންގެ މަދަރުސާގެ ދަށުގައި ދުނިޔޭގެ އެންމެ ބޮޑެތި މުލްޙިދުންވަނީ ޖަމާވެފައެވެ. އެއީ އިންސާނާއަށް ޚާލިޤަކު ނުވާކަމަށް ދެކޭ މީހުންނެވެ. އަދި އިންސާނާ އުފެދިފައިވަނީ އެތައް މިލިޔަން އަހަރަކުން އެކި ބާވަތްތަކުގެ ތެރެއިން Evolve ވެގެންކަމުގައި އެބައިމީހުން ދެކެއެވެ.\nމި ނަޒަރިއްޔާތަށް މުލްޙިދުން ވަރަށް ބޮޑު ސަމާލުކަމެއް ދެއެވެ. އެއީ އެބައިމީހުން ދެކޭ ގޮތުގައި މިއީ ޚާލިޤެއްގެ ވާހަކަ ބަޔާންނުކޮށް، ކައުނާއި ޙަޔާތް ތަފުސީރުކުރެވިދާނެ ހަމައެކަނި ނަޒަރިއްޔާތެވެ. އެހެނަސް ޙަޤީޤަތަށް ބަލާއިރު އެއީ ބަލިކަށި، ހަރުދަނާކަމެއް ނުވާ ނަޒަރިއްޔާތެކެވެ. އެހެންކަމުން މިޒަމާނުގައި މި ނަޒަރިއްޔާ މިދަނީ ޢިލްމީ ސާޙާގައި ވަރަށް ބޮޑަށް ފަނޑުވަމުންނެވެ. މި ނަޒަރިއްޔާތުގެ ބާޠިލުކަން ބަޔާންކޮށްދެއްވާ އެކި ބާޙިޘުންނާއި ޢިލްމުވެރިން ބަޔާންކުރައްވާފައިވާ އެންމެ މުހިންމު ނުކުތާތަކަކީ:\nފުރަތަމައީ: މިއީ ޝާމިލު ނަޒަރިއްޔާއެއް ނޫނެވެ. މީގައި ކައުނުގައިވާ ހުރިހާ ދިރުމެއް ޝަރަޙަކޮށްދީފައި ނުވެއެވެ. މިސާލަކަށް އެކި ބާވަތްތަކުގެ ސޫފިތައް އުފެދުނު ގޮތް މީގައި ތަފްސީރުކޮށްދީފައި ނުވެއެވެ. ދިރުން ހުރި ތަކެއްޗަށް ބަލާއިރު ސޫފިތަކަކީ އޭގެ ގާތްގަނޑަކަށް 80 % އެވެ. އެގޮތުން އެކި ބާވަތުގެ ސޫފިތައްވެސް އެއީ Evolve ވެފައިވާ ތަކެތި ހެއްޔެވެ؟ ނުވަތަ އިވޮލިއުޝަންގެ ޤާނޫނު އޭގެ މައްޗަށް ނުހިނގާ ތަކެތި ހެއްޔެވެ؟\nއެގޮތުން ދޫނިތަކާ ގުޅުން ހުރި ބައެއްކަންކަންވެސް އޭގައި ތަފްސީރުކޮށްފައި ނުވެއެވެ. އުދުހޭ ޙައިވާނުތައް އެވަނީ Evolve ވެފައި ހެއްޔެވެ؟ އަދި އެގޮތަށް Evolve ވުމުގެ ކުރިން އޭގެ އަޞްލަކީ ކޮބާ ހެއްޔެވެ؟\nއަދި އެނޫނަސް ވަރަށް ގިނަ ދިރޭ ތަކެތިވަނީ ތަފްސީރުނުކޮށް އިހުމާލުކޮށްލާފައެވެ. ފަހެ ގާތްގަނޑަކަށް 90 % ވަރުގެ ދިރޭތަކެތި އުފެދުނު ގޮތް ތަފްސީރު ނުކޮށްދޭ ނަޒަރިއްޔާތެއްގެ ބުރަދަނަކީ ކޮބާ ހެއްޔެވެ؟!\nދެވަނައީ: މި ނަޒަރިއްޔާތުގެ ބޮޑުންނާއި ވާގިވެރިންވަނީ ދިރުން ނެތް އެއްޗަކުން ދިރި ހުރި އެއްޗަކަށް ދިރުން އައިގޮތް ޝަރަޙަކޮށްދިނުމަށް ނުކުޅެދިފައެވެ. ފަހެ ދިރުމެއް ނުވާ “އެންމެ ސެލް” (Single Cell) އެއް ކުއްލިއަކަށް އިޙްސާސްހުރި، ބުއްދިހުރި އެއްޗަކަށް ބަދަލުވި ގޮތާ ބެހޭގޮތުން އެބައިމީހުންނާ ސުވާކޮށްފިނަމަ، ޖަވާބުގައި މުލްޙިދުން ބުނާނެއެވެ. މި ބަދަލު އައި ކުއްލިއަކަށެވެ. coincidence އަކުންނެވެ.\nއެއްވެސް ޝައްކެތް ނެތް ގޮތުގައި coincidence އަކީ ޢިލްމީ ޖަވާބެއް ނޫނެވެ. އެއާ ޚިލާފަށް އެއީ ޢިލްމާ ދެކޮޅު ޖަވާބެކެވެ. – އެކަން ވަރަށް އަވަހަށް ބަޔާންކޮށްދޭނަމެވެ. إن شاء الله –\nތިންވަނައީ: މި ނަޒަރިއްޔާއާ މެދު ވިސްނާލުމުން އެނގިގެން ދަނީ މި ނަޒަރިއްޔާ ބިނާކޮށްފައިވަނީ ދިރޭތަކެތި، އެކަތި އަނެކައްޗާ ވައްތަރުވުމުގެ މައްޗަށެވެ. މިއަށް ބިނާކޮށް ޑާރވިން ނިންމާފައިވަނީ އިންސާނާގެ އަޞްލަކީ މަކުނުކަމުގައެވެ.\nމިކަމާ ގުޅޭގޮތުން މުލްޙިދު ޅެންވެރިއެއްކަމުގައިވާ ޒަހާވީ ކިޔާފައިވާ ޅެން ބައިތެއް ޛިކުރުކޮށްލާނަމެވެ. އޭނާ ފަޚުރުވެރިކަމާއެކު ބުނެފައިވަނީ އޭނާ އައިސްފައިވަނީ ހަލާކުވެގެން ގޮސްފައިވާ މަކުނުގެ ނަސްލުންކަމުގައެވެ. އެ ޅެން ބައިތުގައިވަނީ:\nما نحن إلا أقردٌ *** من نسل قردٍ هالكِ\nفخرٌ لنا ارتقاؤنا *** في سُلّم المدارك!\nމާނައީ: އަހަރުމެންނީ މަކުނުތަކެއްކަމުގައި މެނުވީ ނުވަމުއެވެ.\nއައިސްފައިވަނީ ހަލާކުވެގޮސްފައިވާ މަކުނުގެ ނަސްލަކުންނެވެ.\nދެނެގަތުމުގެ ހަރުފަތްތަކުގައި އަހަރުމެން ކުރިއަރައިގެން ގޮސްފައިވާކަމީ، އަހުރުމެންނަށް ހުރި ފަޚުރެކެވެ.\nދަންނަވަމެވެ. މި ނަޒަރިއްޔާތުގައި ދަޢުވާކުރާ ގޮތުގައި ބައެއް ބަލިތަކުގައި އިންސާނުންނާއި ޙައިވާނުން އެއްގޮތްވުމަކީ އެދެ ފަރާތް ވައްތަރުވާކަމަށް ދަލާލަތުކުރާކަމެކެވެ. މި ނަޒަރިއްޔާތުގެ އަހުލުވެރިންނާ މިކަމުގައި ކުރަންޖެހޭ ސުވާލަކީ: އެހެންކަމުގައިވާ ނަމަ މީދަލަކުން އިންސާނާ Evolve ވެގެން ނައީ ކީއްވެ ހެއްޔެވެ؟ އެހެނީ މިސާލަކަށް ކެންސަރުފަދަ ވަރަށް ގިނަ ބަލިތަކުގައި މި ދެ މަޚްލޫޤު އެއްގޮތެވެ؟!\nމިކަމަށް މިބައިމީހުންނަށް އެކަށީގެންވާ ޖަވާބެއް ނުވެއެވެ.\nމި ނަޒަރިއްޔާތުގެ ޚުރާފާތްތަކުގެ ތެރޭގައި ހިމެނޭ އަނެއްކަމަކީ: ބޭނުން ނުކުރާ ގުނަވަންތައް ފޮރުވި ނުވަތަ ގެއްލިގެންދާކަމެވެ. އަދި ކުރިއަށް އޮތް ޖީލުތަކަށް އެގޮތުގައި ވާރުތަކުރާކަމުގައެވެ. އަދި ބޭނުންކުރާ ގުނަވަންތައް އިތުރަށް ވަރުގަދަވެ ބަދަލުވަމުންދާ ކަމުގައެވެ. އެހެންކަމުން އެބައިމީހުން ދަޢުވާކުރާ ގޮތުގައި ޒަރާފާގެ ކަރު ދިގުވީ ގަސްތަކުގައިވާ ތަކެތި ކެއުމަށް އޭގެ ކަރުދަމަން ޖެހޭތީކަމުގައެވެ. ދެން އެއަށްފަހުގައި މަޑުމަޑުން Evolve ވަމުން ގޮސް އޭގެ ކަރު ދިގުވީ ކަމުގައެވެ.\nއެބައިމީހުންނާ މިކަމުގައި ކުރިމަތިކުރެވޭ ސުވާލަކީ: ބަކަރީގެ ކަރު ދިގު ނުވީ ކީއްވެ ހެއްޔެވެ؟ އެއީވެސް ގަހުން ފަތްކާން ބޭނުން ޖެހިފައިވާ ޖަނަވާރެކެވެ. އެތައް ހާސް އަހަރަކުން ފެށިގެން އެވެސް ކަރުދަމައިގެން ކައި އުޅެއެވެ؟!\nމިއަށްވެސް މިބައިމީހުންގެ އަތުގައި އެކަށީގެންވާ ޖަވާބެއް ނުވެއެވެ.\nހަމަ އެފަދައިން ޑާރވިން ބަޔާންކޮށްފައިވާ ގޮތުގައި އަހަރުމެންގެ ކުރީގައި އުޅުނު މީހުންގެ އިސްތަށިތައް ވަރަށް ބޮލެވެ. އަދި އެ Evolve ވެ، ފުރިހަމަ އިންސާނަކަށްވުމުގެ ތެރޭގައި ވަރަށް ގިނަ އިސްތަށިތައްވަނީ ފައިބާފައެވެ. އެއީ އެ ބޭނުން ނުކުރާތީއާއި އެއަށް ޙާޖަތެއް ނެތުމުންނެވެ.\nއެހެނަސް ފިރިހެނުންގެ ކިބައިގައި އިސްތަށި ފަޅާހެން އަންހެނުންގެ އިސްތަށި ނުފަޅާ ސަބަބު ބަޔާންކުރަމުން އޭނާވަނީ ވަރަށް ޢަޖައިބުކުރުވަނިވި ޖަވާބެއް ދީފައެވެ. އޭނާ ސިފަކޮށްފައިވަނީ އަންހެނާގެ ރީތިކަމާއި ޖާޛިބީ އަޘަރު ހުރުމަށް އެއީ ޟަރޫރީކަމެއްގެ ގޮތުގައެވެ؟!\nޙަކީމުވަންތަ ޚާލިޤެއްވާކަމަށް އެބައިމީހުން ޤަބޫލުކުރާނަމަ، މި ޖަވާބަކީ ފުދޭވަރެއްގެ ޖަވާބެއްކަމުގައި ބެލުނީހެވެ. އެހެނަސް މުލްޙިދުން މިކަމަށް އިޤުރާރެއް ނުވެއެވެ!\nހަމަ އެފަދައިން އިންސާނާގެ ބޮލުގައި އިސްތަށި ހުރެފައި އެހެން ތަންތަނުން އިސްތަށި ފައިބާފައިވާކަމަށް ދަޢުވާކޮށް، އެކަން ތަފްސީރުކުރަން ޑާރވިން މަސައްކަތްކޮށްފައި ވެއެވެ. އޭނާ ބުނާ ގޮތުގައި ބޮލަކީ ވަރަށް ގިނައިން ތަންތަނުގައި ޖެހޭ ގުނަވަނެކެވެ. އެހެންކަމުން އެތަނުގައި އިސްތަށި ހުރުން ލާޒިމުވިއެވެ!\nމިއީ ޢަޖައިބުކަމެކެވެ. އެހެންކަމުގައިވާނަމަ ނިތްކުރިއާއި ނޭފަތަށްވީ ކިހިނެތް ހެއްޔެވެ؟ އެއީވެސް ވަރަށް ގިނައިން ތަންތަނުގައި ޖެހޭ ގުނަވަންތަކެވެ؟!\nދެން ފަހެ އިންސާނާގެ ހަށިގަނޑުގެ ތެރޭގައި ހުންނަ އިސްތަށިތައް ހުރުމުގެ ސަބަބަކީ ކޮބާ ހެއްޔެވެ؟ އެވެސް ހުރީ މި ސަބަބަށްޓަކާ ހެއްޔެވެ؟!\nޚުލާޞާ ގޮތެއްގައި ދަންނަވާލަން އޮތީ މިއީ ބަލިކަށިވަމުންދާ، ރޫޅެމުންދާ ފިކުރެކެވެ.\nއިލްޙާދު: ﷲ ތަޢާލާ ވޮޑިގެންވާކަން އިންކާރުކުރުމުގެ ފިކުރު – އެހެންބައިތައް\nއޯޑިއޯ: الأربعون النووية – 26


BREAKING | Covid-19: Brazil In Ithuru 1111 Meehaku Maruvehje - Vaguthu\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ޖެހިގެން ބްރެޒިލް އިން އިތުރު 1111 މީހަކު މަރުވެއްޖެ އެވެ. އެޤައުމަކީ މިދިޔަ 24 ގަޑިއިރު ތެރޭގައި ދުނިޔެއިން ކޮވިޑް-19 ޖެހިގެން އެންމެ ގިނަ ބަޔަކު މަރުވި ޤައުމެވެ.\nދުނިޔެއިން މިހާތަނަށް ދެވަނައަށް އެންމެ ގިނަ ބަޔަކު ފައްސިވެ، މި ބަލީގައި ދެވަނައަށް އެންމެ ގިނަ މީހުން މަރުވި ޤައުމެއްގެ ގޮތުގައި ވެސް އޮތީ ބްރެޒިލް އެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިދިޔަ 24 ގަޑިއިރު ތެރޭގައި އެކަނިވެސް ބްރެޒިލް އިން އިތުރު 35,035 މީހަކަށް ކޮވިޑް-19 ޖެހިފައި ވެއެވެ. މިއާއެކު މިހާރު ބްރެޒިލް އިން ކޮވިޑް-19 އަށް ފައްސިވީ މީހުންގެ ޖުމްލަ އަދަދު ވަނީ 1,578,376 އަށް އަރާފައެވެ.\nބްރެޒިލް އިން މިދިޔަ 24 ގަޑިއިރު ތެރޭގައި އިތުރު ގިނަ ބަޔަކު މަރުވުމާއި ގުޅިގެން، މަރުވި މީހުންގެ ޖުމްލަ އަދަދު މިހާރު ވަނީ 64,365 އަށް އަރާފައެވެ.\nފަހުގެ މަޢުލޫމާތުތަކަށް ބަލާއިރު، ބްރެޒިލް އިން ކޮވިޑް-19 ޖެހުނު މީހުންގެ ތެރެއިން ބަލިން ރަނގަޅުވީ، 978,615 މީހެކެވެ. އަދި 8,318 މީހަކަށް އެޤައުމުގައި މި ބައްޔަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައެވެ. އެހެންކަމުން ކުރިޔަށް އޮތް ދުވަސްތަކުގައި އެޤައުމުން މަރުވާ މީހުންގެ އަދަދު ވަރަށް ބޮޑަށް އިތުރުވެގެން ދިއުމަކީ އެކަށީގެންވާ ކަމެކެވެ.\nބްރެޒިލް ހިމެނޭހެން ދުނިޔޭގެ 213 ޤައުމަކުން ނުވަތަ ސަރަޙައްދަކުން ކޮވިޑް-19 ފެނިފައި ވެއެވެ. ދުނިޔޭގެ އެކި ކަންކޮޅުތަކުން މިހާތަނަށް މި ބަލި ޖެހުނު މީހުންގެ އަދަދު ދިހަ މިލިއަނަށް އަރާފައިވާއިރު، އޭގެތެރެއިން ބައި މިލިއަނަށްވުރެ ގިނަ މީހުން ވަނީ މަރުވެފައެވެ.


Tourist inn thibey thanthan inspect kuran maadhama fashanee\nޓޫރިޒަމް މިނިސްޓާ އަލީ ވަހީދު ރަސްދޫ ގެސްޓް ހައުސްއެއްގައި.. ފޮޓޯ/ޓޫރިޒަމް މިނިސްޓްރީ\n6 ފެބްރުއަރީ 20190ކޮމެންޓް\nޓޫރިސްޓުން ތިބޭ ތަންތަން އިންސްޕެކްޓު ކުރަން މާދަމާ ފަށަނީ\nރާއްޖެއަށް ފަތުރުވެރިން ގެނެސް ބައިތިއްބާ ހުރިހާ ތަންތަން އިންސްޕެކްޓް ކުރަން މާދަމާ ފަށާނެ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެ އެވެ.\nމާދަމާއިން ފެށިގެން ފަތުރުވެރިކަމުގެ ސިނާއަތުގެ ތަންތަނުގެ ސަލާމަތާއި ރައްކާތެރިކަން ކަށަވަރު ކުރުމަށްޓަކައި އިސްޕްކްޓް ކުރުމުގެ މަސައްކަތް ފަށާނެ ކަމަށް މިނިސްޓަރު ވަނީ ވިދާޅުވެފައެވެ.\nޓޫރިޒަމް މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު ވިދާޅުވީ، މާދަމާ އެ ޕްރޮގްރާމް ފެށުމަށްފަހު އެ މަސައްކަތް ހަތް މަސް ދުވަހުގެ ތެރޭގައި ނިންމާލެވޭނެ ކަމަށެވެ.\nއަލީ ވަހީދު އިތުރަށް ވިދާޅުވީ، ސަލާމަތީ ކަންތައްތަކަށް އިތުރަށް ރަނގަޅަށް ބެލެހެއްޓުމަށް މަޓީއާ ސިފައިންނާއި ފުލުހުން އަދި މިނިސްޓްރީ ހިމެނޭ ގޮތަށް ވޯކިން ގްރޫޕެއްގެ ގޮތުގައި މަސައްކަތް ކުރުމަށް ނިންމާފައިވާ ކަމަށެވެ.\nމިނިސްޓަރު ވިދާޅުވީ، އިންސްޕެކްޓްގެ ތެރެއިން ބަލާނެ ކަންކަމަކީ އަލިފާނުގެ ހާދިސާތަކުން ރައްކާތެރިވުމަށް އަޅާފައިވާ ފިޔަވަޅުތަކާއި މުއައްޒަފުންގެ ހައްގުތައް ރައްކާތެރިކުރުމަށް އަޅާފައިވާ ފިޔަވަޅުތައް ފަދަ ކަމަށެވެ. އަދި އިންސްޕެކްޓްގެ މައިގަނޑު މަގްސަދަކީ ރާއްޖޭގެ ޓޫރިޒަމް ތަންތަނުގެ ހާލަތުތައް ދެނެގަނެ، ރަނގަޅު ފިޔަވަޅުތަކެއް އެޅިގެންދިއުން ކަމަށްވެސް މިނިސްޓާގެ ވާހަކަގައި ފާހަގަކުރެއްވިއެވެ.\nއިތުރަށް ވާހަކަ ދައްކަމުން ވިދާޅުވީ، މީގެ ކުރިންވެސް އިންސްޕެކްޓްތައް ހެދިފައި އެބަހުރި ކަމަށާއި ނަމަވެސް ޕޮލިސީ ލެވެލްގައި އެކަންކަން ތަންފީޒު ކުރުމުގައި ލޫޕްހޯލްސްތަކެއް ހުރި ކަމަށެވެ. އަދި މިހާރު އެފަދަ ކަންކަން ރަނގަޅަށް ތަންފީޒް ކުރަމުން އަންނަ ކަމަށް ވެސް މިނިސްޓަރު ވަނީ ވިދާޅުވެފައެވެ.\nޓޫރިޒަމް މިނިސްޓްރީ އަލީ ވަހީދު


ކުރާ ކޮންމެކަމެއްގެ ފަހަތުގައި އެދުމެއްވޭ – Vedhun\nއަފްރާޚް May 24, 2013 ކުރާ ކޮންމެކަމެއްގެ ފަހަތުގައި އެދުމެއްވޭ2013-05-24T03:56:00+00:00 އިޖުތިމާއީ, ދިރިއުޅުން4Comments\nއިންސާނުން ކަންކަމުގައި މޯޓިވޭޓް ވަނީ ނުވަތަ އެކަމެއް ކުރުމުގެ ރޫހު ގުޅިފައިވަނީ ކޮންމެސް ކަމެއް ހާޞިލު ކުރަން ކަމަށާއި އަދި އެކަން ކަމަކީ ނިމުމެއް ނުވާކަންކަން ކަމަށް ނަވާރަވަނަ ޤަރުނުގައި ރަޝިއާގައި އުޅުނު ނަފްސާނީ ސައިންޓިސްޓެއް ކަމަށްވާ އަބްރަހަމް މެސްލޯ ބުނެފައިވެއެވެ. މިކަމަށް ބާރުލިބިދޭ އަނެއް ހެއްކަކީ އިޤުތިސާދީ އިލުމު ކިޔަވާ ކުދިންގެ ތެރޭގައި މަސްހޫރު ޖުމުލައެއް ކަމަށްވާ “ހިއުމަން ވޯންޓްސް އާ އަންލިމިޓެޑް” ނުވަތަ އިންސާނުންގެ ބޭނުންތަކަކީ ފުދި ކޮޅުންލާނޭ ކަންކަމެއް ނޫނޭ ބޫނާ ބުނުމެވެ. އެއްކަމެއް ހާޞިލުވާއިރަށް އަނެއްކަމަކަށް ފައިކުރުކުރުމަކީ ދުނިޔޭގެ އާދައެވެ. އެއީ ދުނިޔޭގެ އާޖުފާޖު ހިނގަމުންދާގޮތެވެ.\nއިންސާނުން ފުއްދަން ބޭނުންވާ ބޭނުންތައް މައިގަނޑު ގޮތެއްގައި އަންނަނީ މަރުހަލާތަކަކަށް ބެހިގެން ޗޭނުގަނޑެއްގެ ގޮތުގައި ނުވަތަ ހައިރާކީއެއްގެ ގޮތުގައި މަރުހަލާއަކަށްފަހު މަރުހަލާއެއް ކަޑަތުކުރާ އުސޫލުންނެވެ. އަޅުގަނޑުމެންގެ ކާބަފައިންވެސް މިކަމުގައި މިސާލުބަހަކަށް ޖަހައި ނަސޭހަތް ދީފައިވަނީ މިރިއަށް ނުވެ ގޮބޮޅި ދާގޮތަށް ގޮސް ކާއްޓަށް ނުވުމަށެވެ. އެހެން ކަމުން ރަޝިއާގެ އިލުމު ވެރިޔާ އަބްރަހަމް މަސްލޯ ނޫނަސް އަޅުގަނޑުމެންގެ ކާބަފައިންވެސް އެނަޒަރިއްޔާތު ވަނީ އެންމެ ޖުމުލައަކުން އިލުމެއްގެ ގޮތުގައި ގެނެސް ދީފައެވެ.\nއިންސާނުންގެ ބޭނުންތައް ދަރަޖަކޮށް މައިގަނޑު ގޮތޮތެއްގައި ބެހިގެން ވަނީ ފަސް މަރުހަލާއަކަށެވެ. މަރުހަލާއަކަށްފަހު މަރުހަލާއެއް ކަޑަތު ކުރާގޮތަށެވެ. އެންމެ ފުރަތަމަ އިންސާނާގެ ބޭނުމަކަށްވަނީ އޭނާ އަށް ޖިސްމާނީ ގޮތުން ލިބެންޖެހޭ މަންފާތަކެވެ. އޭގެ ތެރޭގައި ބަނޑުފުރާ މުއްތިކުރުމާއި، ފެނާއި، އަންނައުނާއި، ޝަހުވަތްތެރިކަމާއި، ނިދުން ހިމެނެއެވެ. މިކަންތައް ފުރިހަމަ ވުމަށްފަހު ދެން އިންސާނާއަށް އެންމެ ބޭނުންވަނީ ސަލާމަތީ ކަންކަމެވެ. އޭނާ ދުނިޔޭގައި ދިރިހުރުމަށްޓަކައި ވަށައިގެންވާ މާހައުލަކީ ސިއްހީ ގޮތުންނާއި ސަލާމަތީގޮތުން އެކަށޭނެ މާހައުލަކަށް އޭނާ ބޭނުންވެއެވެ. އަދި ދުނިޔޭގައި ހެޔޮލާލުގައި ސަޅި ދިރިއުޅުމެއް އުޅުމަށްޓަކައި ފައިސާ ހޯދުމަށް ހިތް އެދެއެވެ. އަދި އެއަށްފަހު އިޖުތިމާޢީ ބޭނުންތަކަކަށް އޭނާގެ ހިތް ލެނބެއެވެ. އޭގެތެރޭގައި އާއިލީ ލޯތްބާއި، އިޝްޤީ ލޯތްބާއި، އިޖުތިމާޢީ ގޮތުން ވަށައިގެންވާ މީހުންގެ ތާއީދާއި ރުހުމާއި މަދަދު ބޭނުންވެއެވެ. މިތިން މަރުހަލާ ޙާޟިލުވުމާއި އެކު ހަތަރުވަނަ މަރުހަލާގައި އޭނާ ދުއްވައިގަންނަނީ މުޅިން މިނިވަން ވުމަށެވެ. މުޖުތަމައުގައި ނުވަތަ އޭނާގެ ބާރު ހިނގާނެހެން ހީވާ ސަރަހައްދެއްގައި ނުވަތަ ތަނެއްގައި ބާރުވެރިވުމަށް ހިތް އެދިގަނެއެވެ. އޭނާ އެކުރާ ކަމެއްގައި ނުވަތަ އުޅޭ ދާއިރާއެއްގައި ނުވަތަ އުޅޭ މާހައުލެއްގައި ޑޮމިނަންޓް ޕަވަރ އަތުލުމަށް ވާދަކުރަން ފަށައެވެ. އޭނާގެ ފަހަތުން ދުވާނެ ބަޔަކު ތިބެންޖެހޭނެކަން ޤަބޫލުކޮށް އޭނާ އެތަނެއްގެ ބާރާއި ނުފޫޒު އަތުލައެވެ. އެއަށް ފަހު އެންމެ ފަހު މަރުހަލާގައި އޭނާ ބޭނުންވާ ކަންކަން ހާޞިލު ވެއްޖެކަމަށް އިހުސާސްކުރެވި އަމިއްލައަށް ފަހުރުވެރިވެއެވެ. އަދި އެކަމުގައި އޭނާ ތާއަބަދު ދެމިހުރުމަށް ކުރެވެން ހުރި ހުރިހާ ކަމެއް ކުރަން ފަށާނެއެވެ. މީހުންގެ ކުރިމަތީގައި ފަހުރުވެރި ނުވާކަމަށް ދައްކަން އުޅުނު ކަމުގައި ވީނަމަވެސް ނަފްސާނީ އިލުމުވެރިން ޤަބޫލު ކުރާގޮތުގައި އެމީހަކަށް ފަސްވަނަ މަރުހަލާއާއި ހިސާބަށް އާދެވިއްޖެ ނަމަ އޭނާގެ އަމިއްލަ ނަފްސް ފަހުރުވެރިވާކަން ހާމަކުރާނެއެވެ. އަދި ހަޤީޤި މަންޒިލަށް ވާސިލުވެވިއްޖެކަން އިހުސާސްވެގެން ދެއެވެ. މިފަދަ ހާލަތްތަކުގައި ބައެއް މީހުންގެ ކޮންޓްރޯލުން ނެއްޓި ކިބުރުވެރިކަން ދައްކަން ފަށައެވެ. އެފަދަ މީހުން މަޑުމަޑުން ބަނޑުހަނދޮޅިން ތިރިއަށް ފައިބަމުންގޮސް އޭނާއާއި އެންމެ އެކަށޭނެ މަރުހަލާގައި ހަރުލައެވެ.\nމިއީ ދުނިޔެދައްކާ މިސާލެވެ. އިންސާނުންގެ ނަފުސު ދިރާސާކުރާ ޢިލުމުވެރިން ފޮތްތަކުގައި ލިޔެފައިވާ ގޮތެވެ. މިއީ ދެބަސް ވެވޭނޭ ހަޤީޤަތެއް ނޫނެވެ. އަޅުގަނޑުމެންނަށް ބަލާލި ކޮންމެ ދިމާލަކުންވެސް ފެންނަނީ މިމަންޒަރެވެ. ސިޔަސީ ދާއިރާއަށް ވިޔަސް އޮފީހަކަށް ވިޔަސް އަދި ވިޔަފާރީގެ ދާއިރާއަކަށް ވިޔަސް އިންސާނުން ދިރިއުޅޭ ކޮންމެ ތަނެއްގައިވެސް ވަނީ މި މަފްހޫމެވެ، މިބޭނުންތަކެވެ. ނުބީހެންޏާ ކަނޑާ ހަމައެވެ.\nAnonymous - May 25th, 2013 at 1:53 am none Comment author #54 on ކުރާ ކޮންމެކަމެއްގެ ފަހަތުގައި އެދުމެއްވޭ by Vedhun\nhazbarg ge two factor theory and mcclend ge needs theory ves genesdheyne kamah heekuran\nAnonymous - May 28th, 2013 at 3:34 am none Comment author #53 on ކުރާ ކޮންމެކަމެއްގެ ފަހަތުގައި އެދުމެއްވޭ by Vedhun\nDhivehi Vaahaka, A parfect home for Dhivehi stories.\nAnonymous - July 12th, 2014 at 1:28 am none Comment author #52 on ކުރާ ކޮންމެކަމެއްގެ ފަހަތުގައި އެދުމެއްވޭ by Vedhun\nMohamed Afrah - July 12th, 2014 at 1:30 am none Comment author #37 on ކުރާ ކޮންމެކަމެއްގެ ފަހަތުގައި އެދުމެއްވޭ by Vedhun\ngenes dheveytho masakaiy kuraane vaahaka dhannavan\nހިތް ކުދިކުދި »


Spain Ge Gaumee Team Ge Coach Kamah Luiz Enrique\nސްޕެއިންގެ ގައުމީ ޓީމުގެ ކޯޗުކަމަށް ލުއިސް އެންރީކޭ\nސްޕެއިންގެ ގައުމީ ޓީމުގެ ހުސްވެފައިވާ ކޯޗުގެ މަގާމަށް ބާސެލޯނާގެ ކުރީގެ ކޯޗު ލުއިސް އެންރީކޭ ހަމަޖައްސައިފި އެވެ.\nސްޕެއިންގެ ފުޓްބޯޅަ އިދާރާއިން ލުއިޒް އެންރީކޭ މަގާމާއި ހަވާލުވިކަން ރަސްމީ ގޮތުން އިއުލާން ކުރީ މިއަދު އެވެ. ލުއިސް އެންރީކޭ ސްޕެއިންގެ ކޯޗުގެ މަގާމާ ހަވާލުވީ2އަހަރު ދުވަހުގެ އެއްބަސްވުމެއްގެ ދަށުންނެވެ.\nވޯލްޑް ކަޕަށް ކުޑަތަންވެފައިވަނިކޮށް ސްޕެއިންގެ ގައުމީ ޓީމުގެ ކޯޗު ރިއާލް މެޑްރިޑުގެ ކޯޗު ކަމާ ހަވާލުވާން ނިންމާ އެކަން އިއުލާން ކުރުމާއެކު އޭނާ ވަނީ މަގާމުން ވަކިކޮށްފައެވެ. އަދި ޓީމާއިގެން ވޯލްޑް ކަޕަށް ނިކުތީ ޓެކްނިކަލް ޑިރެކްޓްރ ފަރްނަންޑޯ ހިއޭރޯ އެވެ. ނަމަވެސް ހިއޭރޯގެ އިރުޝާދުގެ ދަށުން ސްޕެއިން ވަނީ ވޯލްޑް ކަޕުގެ ދެވަނަ ބުރުން ޖާގައެއް ހޯދުމަށް ނުކުޅެދި މުބާރާތުން ކަޓާފައެވެ. ސްޕެއިން މުބާރާތުން ކެޓުމާއެކު ހިއޭރޯ ވަނީ މަގާމުން އިސްތިއުފާ ދީފައެވެ.\nއަލަށް ސްޕެއިންގެ ގައުމީ ޓީމާއި ހަވާލުވި އުމުރުން 48 އަހަރުގެ ލުއިސް އެންރީކޭ ވަނީ ބާސެލޯނާއެކު ފާހަނގަކޮށްލެވޭ ކާމިޔާބީތަކެއް ހޯދާފައެވެ. އެންރީކޭ ވަނީ ބާސާއަށް ދެ ފަހަރުގެ ސްޕެނިޝް ލަލީގާއާއި 2015ގެ ޔޫއެފާ ޗެމްޕިއަންސް ލީގު ކާމިޔާބުކޮށްދީފައެވެ.


ޕްރިމިއާ ލީގުން ނިލަންދޫ ފެނިދާނެކަމާއިމެދު ސުވާލުތަކެއް! - Maldives Football\nމިދިޔަ އަހަރުގެ ލީގުގައި ނިއު އާއި ނިލަންދޫ ބައްދަލު ކުރި މެޗްގެ ތެރެއިން (ފޮޓޯ: އިބްރާހިމް ފާއިދު)\nޕްރިމިއާ ލީގުން ނިލަންދޫ ފެނިދާނެކަމާއިމެދު ސުވާލުތަކެއް!\nއެމްއެފް ނިއުސް10 ޖޫން 2019 15:22\nމާލެ، ދިވެހިރާއްޖެ - އަންނަ ހުކުރު ދުވަހުގެ ރޭ ފެށުމަށް ހަމަޖެހިފައިވާ ދިރާގު ދިވެހި ޕްރިމިއާ ލީގުން ފ ނިލަންދޫ ފުޓްބޯޅަ ކްލަބް ފެނިދާނެ ކަމާއިމެދު ސުވާލުތަކެއް އުފެދިއްޖެ އެވެ.\nނިލަންދޫ ލީގުން ފެނިދާނެ ކަމާއިމެދު ސުވާލު އުފެދިފައިވަނީ ފުޓްބޯލް އެސޯސިއޭޝަން އޮފް މޯލްޑިވްސް އިން މިހާރު އަމަލު ކުރަމުންދާ ކްލަބް ލައިސަންސްގެ ކަންކަން އެ ކްލަބުން ފުރިހަމަކޮށްފައިނުވާތީ އެވެ.\nމޯލްޑިވްސްފުޓްބޯލް އަށް މައުލޫމާތު ދެއްވަމުން އެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް ވިދާޅުވީ ކްލަބް ލައިސަންސް ފުރިހަމަ ކުރުމަށް ކުރަންޖެހޭ ހުރިހާ ކަމެއް ނިލަންދޫ އިން ފުރިހަމަ ކޮށްފައިނުވާ ކަމަށެވެ.\n"ނިލަންދޫ އިން ކްލަބް ލައިސަންސް ފުރިހަމަ ކުރުމުގައި ކުރަން ޖެހޭ ހުރިހާ ކަމެއް އަދި ފުރިހަމަކޮށްފައެއް ނެތް. އެކަން ކުރުމުގެ އެންމެ ފަހު ދުވަހަކީ މާދަމާ." ޖަވާޒް ވިދާޅުވިއެވެ.\nމޯލްޑިވްސްފުޓްބޯލް އަށް މައުލޫމާތު ލިބިފައިވާ ގޮތުގައި ކްލަބް ލައިސަންސްގެ ދަށުން ކްލަބްގެ ބޯޑަކީ ކޮމިޝަނަރ އޮފް ސްޕޯޓްސްގައި ރަޖިސްޓްރީ ކުރެވިފައިވާ ބޯޑަކަށް ވާންޖެހޭއިރު، އަދި އެކަން ނިލަންދޫ އިން ފުރިހަމަކޮށްފައެއް ނުވެއެވެ. މީގެ އިތުރުން ކުޅުންތެރިންގެ މެޑިކަލް ކަންތައްތަކާއި ކްލަބް އޮފީސްފަދަ ކަންތައްތައްވެސް އެ ކްލަބުން ފުރިހަމަ ކޮށްފައެއް ނުވެއެވެ.\nނަމަވެސް ނިލަންދޫ ޓީމުގެ ކަންތައްތައް ބެލެހެއްޓުމުގައި އިސް ދައުރެއް އަދާ ކުރާ އަންވަރު އަލީ މޯލްޑިވްސްފުޓްބޯލް އަށް މިދު ބުނީ ކްލަބްގެ ބޯޑު ރަޖިސްޓްރީ ކުރުމަށް މިއަދު ވާނީ ހުށައަޅާފައި ކަމަށާއި އޭގެ އިތުރުން ކުރަންޖެހޭ ހުރިހާ ކަމެއް މިހާރު ނިމިފައިވާ ކަމަށެވެ.\n"އަލަށް އުފެއްދި ޖަމްއިއްޔާގެ ބޯޑު ރަޖިސްޓްރީ ނުވެ އޮތީ ނަމަވެސް މިއަދު ރަޖިސްޓްރީ ކުރުމަށް މިނިސްޓްރީ އަށް ވާނީ ހުށައަޅާފަ. އެހެން ހުރިހާ ކަމެއް މިހާރު ވާނީ ނިންމާފަ އެހެންކަމުން މާދަމާ އަށް ހުރިހާ ކަމެއް ފައިނަލްވެ ހަމަޖެހޭނެ." އަންވަރު ބުންޏެވެ.\nނިލަންދޫ އަށް ލީގުގައި ވާދަ ކުރުމުގެ ފުރުސަތާއިމެދު ސުވާލު އުފެދިފައިވާއިރު ލީގުގެ ޝެޑިއުލް ވަނީ ނިލަންދޫ ހިމެނޭ ގޮތަށް މިއަދު މީޑިޔާ އާއި ހިއްސާކޮށްފަ އެވެ.\nމި އަހަރުގެ ސީޒަނުގައި ރާއްޖޭގެ އެންމެ ކާމިޔާބު ކްލަބް ކަމުގައިވާ ނިއު ރޭޑިއަންޓް ސްޕޯޓްސް ކްލަބްވެސް ނުފެންނާނެ އެވެ. ކުރިއަށް އޮތް ފުޓްބޯޅަ ސީޒަނުގައި ވާދަ ކުރުމުގެ ފުރުސަތު ނިއު ރޭޑިއަންޓަށް ގެއްލުނީ ކުޅުންތެރިންނަށް މުސާރަނުދޭ މައްސަލައިގައި ނިއު ރޭޑިއަންޓަށް ދީފައިވާ ސަސްޕެންޝަނުގެ ސަބަބުންނެވެ. ދިވެހި 10 ކުޅުންތެރިންނަށް މުސާރައިގެ ގޮތުގައި ދޭންޖެހޭ 3.8 މިލިއަން ރުފިޔާގެ މައްސަލަތަކެއް ކުޅުންތެރިން އެފްއޭއެމް އަށް ހުށައެޅުމުން އެފްއޭއެމްގެ ޕްލޭޔަރސް ސްޓޭޓަސް ކޮމިޓީން އެ މައްސަލަތައް ބެލުމަށްފަހު ކްލަބަށް މުހުލަތުތަކެއްވަނީ ދީފައެވެ. ނަމަވެސް އެކަމަށް އަމަލީ ސިފައެއް ނައުމުން އެފްއޭއެމްގެ ހިންގާ ކޮމިޓީން ވަނީ މިދިޔަ ޖެނުއަރީ މަހުގެ 26 ވަނަ ދުވަހު ފުޓްބޯޅައިގެ އެއްވެސް ކަމެއްގައި ބައިވެރިނުވެވޭ ގޮތަށް އެ ކްލަބް ވަނީ ސަސްޕެންޑްކޮށްފައެވެ.


Kuruvaahaka: Vaareyge Finikan - Vaguthu\nކުރުވާހަކަ: ވާރޭގެ ފިނިކަން\nހަވީރު ވެގެން އައިއިރު ނަގާ ބޯމަތި ކޮށް ހަތަރު އުދަރެސް ބައްދާލީ ކަޅު ބޯ ވިލާތަކުންނެވެ. މާލޭގައި ހެލި ފެލިވެ މަސައްކަތުގައި އުޅުނު ގިނަ މީހުން ވެސް ހަރުކޮށް ހިނގާފައި އެދަނީ އެމީހުން ދިރިއުޅޭ ތަނަކަށް ވަދެވޭތޯއެވެ. ހަވީރު އިސްކޫލުން ނިމޭ ކުދިން ބަލާދާ ބެލެނިވެރިން ވެސް ކޯޓާއި ކުޑަ ހިފައިގެން ހަރުކޮށް ދާތަން ފެނެއެވެ. ވިލާގަނޑުގެ ވައި އަންނަނީ މަޑު މަޑުން ގަދަ ވަމުންނެވެ. ކަނޑުގެ ރާޅުތައްވެސް ހުދުފޮނު އަރުވަން ފަށައިފިއެވެ. އިރުވައިގެ ހަޅައިގެ އަސަރެވެ. އުތުރު ހަޅައެވެ. އިރުގެ އަލިކަން ވެސް މިހާރު ފެންނާކަށް ނެތެވެ. މާ އަވަހަށް އަނދިރި ވާން ފެށުމުންނެވެ. މަގުމަތީގައި ހުރި ބައްތިތައް ވެސް ދިއްލެން ފަށައިފިއެވެ. ކޮތަރު ތަކާއި ވާ ވެސް ފެންނަނީ އެސޮރުމެންގެ ޖަގަހާއި ދިމާއަށް މިސްރާބު ޖަހާފައިވާ ތަނެވެ.\nބޯވިލާގަނޑުގެ ވާރޭ ވެހެން ފެށީ ވެސް ބޯކޮށެވެ. މަޣްރިބު ނަމާދަށްދިޔަ މީހުންވެސް މިސްކިތުގައި ތާށިވެފައި ތިބީއެވެ. ވާރޭގެ ބޯކަމުން އަސްކަނިތައް ދޮށުގައި ގުޑައި ނުލާ ތިބި މީހުން ވެސް ފެނެއެވެ. މަގުތަކުގައި ދަނީ ފެން ބޮޑުވަމުންނެވެ.\nވެހެމުން ދިޔަ ބޯވާރޭ އަދިވެސް ތުނިކޮށްލާކަށް ނޫޅެއެވެ. މުޅި ޖައްވުއޮތީ ފިނިކޮށެވެ. މާލޭ ސޯޝަލް ސެންޓަރުގެ ބޭރުގައި ހުރި ބޮޑެތި ބިޔަ އޮފިއެލޭ ގަސްތަކުގެ އޮފިތައް ވެސް އެންމެ ހިނދުކޮޅަކަށް ވެސް ހިމޭނުން ނޯވެއެވެ. އެތަނުގައިހުރި ޖޯލި ފަތިތަކުގައި އެންމެ މީހެއް ފިޔަވާ އެކަކުވެސް މިވަގުތަކު ނެތެވެ. އެތަނުން ޖޯއްޔެއްގައި ކުޑައެއް ނަގައިގެން އިން އަންހެނަކީ އަބަދުވެސް ވިއްސާރަ ވެއްޖިއްޔާ ފެންނަ މީހެކެވެ. ވިއްސާރަ ވުމުން އޭނާ މިތަނަށް އަންނަނީ ކީއްކުރަން ހެއްޔެވެ؟\nވާރޭ ވެހޭނަމަ އިކްރިޝާގެ އުފަލަކީ ވާރެއާއި ތެމުމެއް ނޫނެވެ. ވާރޭ ވެހޭ އިރު ބޭރުގައި އުޅުމެވެ. ކުޑަ ނަގައިގެން ނުވަތަ ކޯޓްލައިގެންނެވެ. ވާރޭގެ ފިނިކަމުގައި އެކަނި މާއެކަނި ބޭރުގައި އުޅުމެވެ.\nއިކްރިޝާ އަކީ ކުޑައިރުން ސުރެ ބައްޕަގެ ލޯބި މާބޮޑަށް ލިބުނު ކުއްޖެއް ނޫނެވެ. ހަނދާން ހުންނަން ފެށިއިރު ބައްޕަ ވަނީ ނިޔާ ވެފައެވެ. އެހެން ކަމުން އެކަމުން މަހުރޫމު ވީއެވެ. ފަހުން މަންމަ ކުރި ކައިވެނިން ދޮން ބައްޕައަށް ލިބުނު ދެކުދިންގެ ސަބަބުން އިކްރިޝާ ވަނީ ވަރަށް ބޮޑަށް ބާކީ ވެފައެވެ. ދޮން ބައްޕައަކީ މަންމައަށް ހެޔޮ މީހެއް ނޫނެވެ. އޭނާގެ ގޯސް އާދަ ތަކުގެ ސަބަބުން މަންމަ ކުރާ ޝަކުވާގެ ހުރިހާ އަދަބަކީ އަނިޔާ ކުރުމެވެ. ކުދިން ކުޑަ ކަމާއެކު އެ މަންމަ އެ ކެކުޅުން ތަކަށް ކެތްކުރީއެވެ.\nދޮން ބައްޕަ މަސްތުވާ ތަކެތި ބޭނުން ކުރާ ކަން އެނގުނީ އެތައް ދުވަހެއް ވީފަހުންނެވެ. ރަލުގެ މަސްތުގައި ހުރެ އަތުން ފައިން ގޯސް ހަދަނީ އެވެ. ހަމަ ހޭވެރިކަން ވުމުން މަންމަ ގާތުން މައާފަށް އެދޭތަން ވެސް އިކްރިޝާއަށް ފެނެއެވެ. ނަމަވެސް އެއީ ހަމަ ނަމަކަށެވެ.\nއިކްރިޝާ ކިޔަވާނިމި ކައިވެންޏެއް ކުރަންދެން އުޅެން ޖެހުނީ އެ ހައިޖާނުގައެވެ. އެ އަނދިރި ދިރިއުޅުމުގައެވެ.\nދޮންބައްޕަ ނިޔާވީ އިކުރިޝާއަށް ދެކުދިންވެސް ލިބުނު ފަހުންނެވެ. މަންމަ އަށް ހަމަ ނޭވާ ލެވުނީ އެހިސާބުންނެވެ. އޭރު މަންމަ ވަނީ އިތުރު ކައިވެންޏެއް ކުރަން ބޭނުން ނޫންކަމަށް ބުނެފައެވެ. އުމުރުން ވެސް ދުވަސް ވުމާ އަދި ދޮންބައްޕަގެ އަނިޔާގެ ސަބަބުން ލިބުނު ޒަޚަމް ތަކުގެ ފާރު ހިތުގައި ނުފިލާ ހުރީއެވެ. ކައިވެންޏަކީ ބައެއް މީހުންނަށް ހާދަހާ ވާ ހިތި އަދި ވޭން ހުރި ކަމެކެވެ. އަނެއްބައި މީހުންނަށް އުފަލާ އަރާމެވެ. އަނެއް ބައިމީހުންނަށް ފަގީރުކަމާއި މާޔޫސް ކަމެވެ. އަނެއް ބަޔަކަށް މުއްސަނދިކަމާއި ހަމަޖެހުމެވެ.\nއިކްރިޝާގެ ދިރިއުޅުން ކިތަންމެ އުފާވެރި ވިއަސް އެދިރިއުޅުގައި ވެސް ވަނީ ސިއްކަ ޖެހިފައެވެ. ފިރިމީހާ އިބްރާހީމް ދީދީ ނިޔާވިތާ މިހާރު 10 އަހަރު ވެއްޖެއެވެ. އިބްރާހީމް ދީދި ނިޔާވީ ހިތް ހުއްޓިގެންނެވެ. އިބްރާހިމް ދީދީއަކީ ކުޅިވަރުގެ ތަރި އެކެވެ. ދަންނަ މީހުން ގިނަ ހިތް ހެޔޮމިޒާޖެއްގެ މީހެކެވެ.\nދެމީހުން ރައްޓެހިވީ ވެސް އަލަށެވެ. ދެމީހުންގެ ލޯބީގައި އޮތީ އަޅާލުމާއި ކުލުނާއި ހަމްދަރުދީ އެކުވެފައެވެ. އިބްރާހީމް ދީދި ނިޔާވިއިރު ދެމަފިރިންގެ ކުދިން ތިބީ ބޮޑުވެފައެވެ.\nއިކްރިޝާއަކީ ހަށިގަނޑު ފުޅާ އަދި ރޫފަ ހެޔޮ އިސްކޮޅުން ދިގު އަންހެނެކެވެ. މީހުންނަށް ހިތްހެޔޮ އަންހެނެކެވެ. މާގިނަ އެކުވެރިންނާއި ރައްޓެހިން ތިބި މީހެއް ނޫނެވެ. އޭނާގެ ހުރިހާ ވެސް ކަމަކީ ދަރިންނަށް އަޅާލުމެވެ. މަންމަ އެކަނިވިޔަ ނުދިނުމެވެ. މަންމަގެ ގެއަށް ގަވާއިދުން ޒިޔާރަތް ކުރުމެވެ.\nއިކްރިޝާގެ މަންމަ އަކީ ވެސް ދަރިންނަށް ހެޔޮ ކެތްތެރި އަންހެނެކެވެ. މާޒީގައި ލިބުނު އަނިޔާ ތަކަށް އެތަކެއް ގުރުބާނީވީ މައެކެވެ. މިހާރުވެސް ހެލިފެލިވެ އުޅޭ މުރާލި މީހެކެވެ.\nއިކްރިޝާގެ ފިރިމީހާ އިބްރާހީމް ދީދީ ނިޔާވި ފަހުން އިތުރު ކައިވެންޏެއް ކުރުމަށް މަންމަ ވެސް ބާރު އެޅިއެވެ. ނަމަވެސް އިކްރިޝާ އެގޮތެއް ބޭނުމެއް ނުވިއެވެ. ދަރިންގެ ފަރާތުން އޯގާތެރިކާމާއި އަޅާލުން ލިބެއޭ ބުނެ އެވާހަކަތަކާ ދުރަށް ދަނީއެވެ. ބަލިވިއަސް ބޭސް ފަރުވާ ކުރުމުގައި ވެސް ކުޑަވެސް އުނިކަމެއް އެކުދިން ނުގެނެއެވެ. ދަނބިދަރިންގެ ފަރާތުން ވެސް އެހީ ތެރިކަން ލިބެއެވެ. ހުރިހާ ކުދިން ވެސް އުޅެނީ އުފަލުގައެވެ. ފުދުންތެރި ދިރިއުޅުމެއްގައެވެ.\nއިކްރިޝާއަށް ވެސް ރީތި ފިރިހެނުން ފެނެއެވެ. ނަމަވެސް އެރީތިކަން މިހާރު ހިތުގައި ވަނީ ފިލްމަކުން މީހަކު ފެނުމުން ނުވަތަ ވާހަކަ ފޮތެއްގައި އުޅޭ މީހަކު ސިފަވާ ހެންނެވެ. އިޝްޤުގައި ޖެހޭ ހިތެއް ނުވެއެވެ. ފޭސްބުކުން ދިމާވި މީހަކު ކުޑަ ދުވަސް ކޮޅަކު ވާހަކަ ދައްކާ ހެދިއެވެ. ނަމަވެސް އެވާހަކަ ދެއްކުން ވެސްވީ ރަހުމަތްތެރި ކަމަކަށެވެ. ލޯބީގެ ގުޅުމަކަށް ބަދަލު ވާގޮތެއް ނުވިއެވެ. އެއީ އިކުރިޝާގެ ހިތް އެދޭ ގޮތެވެ. އިބްރާހީމް ދީދީގެ ހަނދާނުގައި މުޅި އުމުރު ހޭދަކުރާން އޭނާ ހުރީ އަޒުމު ކަނޑައަޅައިގެންނެވެ. އަދި ނޭނގޭ ބިރު ވެރިކަމެއް އިހުސާސް ވަނީއެވެ.\nޖޯލީގައި އިށީދެ އިންނަ އިރު އިކްރިޝާ އަށް ކުރެވެނީ ބުނެދޭން ނޭނގޭ އިހުސާސް އެކެވެ. މިއަދު ވެސް އެ ވާޖިބު އަދާކުރަނީއެވެ. ވާރޭ ތުނި ކުރާކަށް ނޫޅެއެވެ. މުޅި ޖައްވުގައި ވަނީ ފިނި ކަމެވެ. ވައިރޯޅީގެ ތެތްފިނިކަން ވެސް ގަދައެވެ.\nގެއިން ނުކުތީ ކޯޓެއް ލައިގެންނެވެ. ވާރޭގެ ބޯކަމުންނެވެ. އަދި ކުޑައެއްވެސް ހިފައިގެންނެވެ. ދުވާރު މަތިން ހިނގާފައި އައިއިރު ދުއްވާފައިދިޔަ ކާރުތަކުން ފެންގަނޑުގައި އުފެދޭ ބާނި ރާޅު ދުވާރުމައްޗަށް އަރަމުންދިޔައެވެ. އަދި ފައި ތެންމާލައެވެ. ސައިކަލުގައި ދާ ބައެއް މީހުންގެ ބާރު ދުވެލީގެ ސަބަބުން ގަޔަށް ފެން ބުރުވާލައެވެ. އަރައިގެން ހުރީ ފެނުގައި ހިނގާ ވައްތަރުގެ ރަބަރު ފައިވާނަކަށެވެ.\nހިނގާފައިދާ ބައެއް މީހުންނާ ވެސް ދިމާވެއެވެ. އެމީހުން ވެސް ބަލަނީ އަވަހަށް ދާން ބޭނުންވާ ތަނަކަށް ދެވޭތޯއެވެ. ގިނައިން ދިމާވަނީ ބިދޭސީންނާއެވެ. ދުވަހުގެ މަސައްކަތް ނިންމާފައި ތެމި ފޯވެގެން އެމީހުންގެ ޖަގަހަޔަށް ދަނީއެވެ. ބޮލުގައި ކޮތަޅު އަޅައިގެންދާ މީހުންނެވެ. ބޯކަރުދާސް ގަނޑެއް ނުވަތަ ރަބަރު ގަނޑަކުން ހިޔާވެގެން ދާ މީހުން ވެސް ފެނެއެވެ. ދުނި ނެއްޓިފައި ހުރި ކުޑަތައް ވެސް ފެނެއެވެ. އެއީ އެމީހުންގެ ފެންވަރެވެ. މަސައްކަތްކުރާ ބިދޭސީން ގެ ހާލަތެވެ.\nއެއީ މީގެ އެތަކެއް އަހަރު ކުރިއެވެ. އިކުރިޝާގެ އުމުރުން އޭރު ވަނީ 12 އަހަރެވެ. އެރެ އަކީވެސް ވިއްސާރަ ރެއެކެވެ. ކައިގެން ވަރަށް އަވަށް ނިދައިފިއެވެ. އިކްރިޝާ އާއި ދެން ތިބި ކޮއްކޮ މެން ތިބެނީ އެއް ތަނެއްގައެވެ. މަންމަވަނީ ކޮޓަރީގައި ނިދާފައެވެ.\nއިކްރިޝާއަށް ހޭލެވުނީ ހުވަފެނެއް ފެނިގެންނެވެ. ކަޅު ބޮޑު މީހަކު ފެނިގެންނެވެ. އެބިރަށް އިކްރިޝާ ގެއިން ނުކުމެ ދުވާ މަންޒަރެވެ. މުޅި މީހާ ދާހިތްލާ ފޯވަމުން ދިޔައެވެ. ވަރުބަލިވެ މާނޭވާ ހިލެމުން ދެއެވެ. ދުރުން ވާރާ ވެހޭތަން ފެނެއެވެ. ވެހެމުން ދިޔަ ވާރޭގެ ތެރެއަށް ގޮސް ވަދެވެއެވެ. ތެމި ފޯވެ ފެންތައް ފައިބަމުން ދެއެވެ. ހުރެވުނީ ހުސްފައިގައެވެ.\nކުއްލިއަކަށް ނިދިން ހޭލެވިއްޖެއެވެ. ހޭލެވުމާއެކު ގަނެފައި ހުރި ބިރުން ދެލޯ ބޮޑު ކޮށް ބަލައި ލެވުނެވެ. އަދި އޮވެވުނީ އެނދުގައި ކަން އެނގުނެވެ. ކޮންމެވެސް މީހަކު ކައިރީގައި ހުރިހެން ހީވިއެވެ. އަނެއްކާ ލޯ މަރާލިއެވެ. އަނެއްކާ ލޯ ހުޅުވާލިއެވެ. އެމީހަކު އަންނަނީ ގާތްވަމުންނެވެ. ފައިގާ ހިފައިފިއެވެ. އަންނަނީ މޫނާ ގާތް ވަމުންނެވެ. ފައިކުރު ކޮށްފައި އެމީހެއްގެ މޭމަތީގައި ވަރަށް ބާރަށް އިކްރިޝާ ޖަހައިފިއެވެ. އަދި އެ ވަގުތު އެމީހަކު ވެއްޓުމުން އެނދުން ފުންމައިލައިގެން ގެއިން ވެސް ބޭރަށް ނުކުތީއެވެ. ވާރޭ ވެހެވެ. ވާރޭއަކަށް ނުބަލާ ދުއްވައި ގަތީއެވެ. ދުވަމުން ދުވަމުން އޭނާ އަށް ދެވުނު ހިސާބެއް ވެސް ނޭނގެއެވެ. ދުވަމުން ދިޔައީ މަންމާއޭ ގޮވަމުންނެވެ. އަދި ގިސްލާ ރޮމުންނެވެ. އޭނާ އަށް ގޮސް ވަދެވުނީ ބޮޑު އަނބު ގަހެއްގެ ހިޔަލަށެވެ. އަދި އެތަނުގައި ހުންނަން ބިރުން ގެއެއްގެ ދޮރާށީގެ ގާފޮޅުމައްޗަށް އަރާ ނިވާވިއެވެ.\nއިރުކޮޅަކުން އިކްރިޝާގެ ނަމުން މީހަކު ގޮވާ އަޑު އިވެން ފަށައިފިއެވެ. އޭނާ ބިރުން ދޮރާށީގެ އެތެރެއަށް ވަދެ ފިލާ ހުއްޓެވެ. ކައިރިއަށް އައުމުން އެއީ ކާކުގެ އަޑެއްކަން އިހުސާސް ވެއްޖެއެވެ. އެއީ އޭނާގެ މަންމަގެ އަޑެވެ. ކުޑައެއް ނަގައިގެން ޓޯޗު ބައްތިއަކުން އަލި ކުރަނީއެވެ. މަންމަކަން ޔަގީން ވުމުން ނުކުމެ މަންމަ ގައިގާ އޮޅުލައި ގަނެވުނެވެ. ގިސްލާ ރޮވެން ފެށިއެވެ. ދޮންބައްޕަގެ ފަރާތުން ލިބުނު ގޯނާ ގެ ވާހަކަ ގިސްލަމުން ކިޔައިދެމުން ދިޔައެވެ.\nމީ އަލަކަށް ކުރިމަތިވާ ކަމެއް ނޫނެވެ. އިކްރިޝާއަކީ އަޒުމު ވަރުގަދަ ކުއްޖަކަށް ވުމުން ދޮންބައްޕައަށް ގޮތެއް ނެހެދެނީއެވެ. މަންމައަށް މިކަން ކިޔައިދިން މިއީ ފުރަތަމަ ފަހަރެވެ. އޭނާ މިއޮތް ހުރިހާ ދުވަހު ކެތްކުރީ ދޮން ބައްޕަ ގެ ފާރާތުން މަންމަ އަށް އިތުރު އަނިޔާއެއް ލިބިދާނެތީއެވެ. އެކަހަލަ ކިތަންމެ ކަމެއް ފަޅާ އަރައިގެން ޒުވާބު ކުރާ އަޑު އިކްރިޝާ އަހައެވެ. އަދި ކޮންމެ ޒުވާބެއް ނިމެނީ އަނިޔާ އަކުންނެވެ.\nވާރޭ ވެހޭ އިރު އޭނާއަށް ގޭގައި އިނުމަށް ވުރެ ފަސޭހައީ ބޭރުގައި އެކަނި އިނުމެވެ. އެ ހަނދާންތައް ފިލާ ނުދެއެވެ. އެބިރު ވެރި ރޭތަކުގެ ހަނދާން ވެސް އާލާވަނީއެވެ.


vnews - Vote foshitakah gehlumeh libifaeh nuvey : Abadi\nވޯޓު ފޮށިތަކަށް ގެއްލުމެއް ލިބިފައެއް ނުވޭ: އަބާދީ\nވޯޓު ފޮށިތައް ސިފައިންގެ ބެލުމުގެ ދަށުން އެހެން ތާކަށް ބަދަލުކުރުން\nއިރާގުގެ ވޯޓު ފޮށިތައް ހުރި އިމާރާތުގައި ރޯކޮށްލި ނަމަވެސް އެއްވެސް ވޯޓު ފޮއްޓަކަށް ގެއްލުމެއް ލިބިފައިނުވާ ކަމަށް އިރާގުގެ ބޮޑުވަޒީރު ހައިދަރު އަލް އަބާދީ ވިދާޅުވެއްޖެ އެވެ.\nއަބާދީ މިހެން ވިދާޅުވެފައި މިވަނީ އިރާގުގެ އާންމު އިންތިހާބުގައި ބޭނުންކުރި ވޯޓް ފޮށިތައް ބަހައްޓާފައިވާ އިމާރާތުގައި ބަޔަކު ރޯކޮށްލުމާ ގުޅިގެން އާންމުކުރެއްވި ބަޔާނެއްގަ އެވެ.\nއަބާދީގެ ބަޔާނުގައި ވިދާޅުވީ އަލިފާން ރޯކޮށްލާފައިވަނީ ވޯޓް ފޮށިތައް ބަހައްޓާފައި ހުރި ހަތަރު ގުދަނުގެ ތެރެއިން އެއް ގުދަނުގައި ކަަމަށެވެ. މި ހާދިސާގައި އެއްވެސް ވޯޓު ފޮއްޓަކަށް ގެއްލުމެއް ލިބިފައި ނުވާ ކަމަށާއި ވޯޓު ފޮށިތައް މިހާރު ވަނީ ސަލާމަތީ ބާރުތަކުގެ ބެލުމުގެ ދަށުން އެހެން ތަނަކަށް ބަދަލުކޮށްފައި ކަމަށްވެސް ވިދާޅުވި އެވެ.\nައަބާދީ ވިދާޅުވީ މިއީ އިރާގުގައި ފައްކާވަމުން އަންނަ ޑިމޮކްރަސީގެ އުސޫލުތައް ހަލާކުކޮށްލުމުގެ ގޮތުން ބަޔަކު ރާވައިގެެން ކޮށްފައިވާ ކަމެއް ކަމަށެވެ. މި އަމަލު ހިންގި މީހުން ހޯދާނެ ކަމަށާއި އެމީހުންގެ މަޗަށް ގާނޫނީ ގޮތުން ފިޔަވަޅު އަޅާނެ ކަމަށްވެސް ވިދާޅުވި އެވެ.\nއިރާގުގެ ވޯޓު ފޮށިތައް ހުރި އިމާރާތުގައި ރޯކޮށްލާފައި މިވަނީ މިދިޔަ މަހު އެގައުމުގައި ބޭއްވި އާންމު އިންތިހާބުގައި މަކަރު ހަދައި ވޯޓް އޮޅުވާލާފައިވާ ކަމަށް ތުހުމަތުކޮށް، ވޯޓު ފޮށިތަކުގައިވާ ވޯޓްތައް އަލުން ގުނުމަށް އަމުރުކޮށްފައި ވަނިކޮށެވެ.\nއިރާގުގެ އާންމު އިންތިހާބުގައި ގިނަ ބަޔަކު ކުރިން ހީކުރި ގޮތާ ހިލާފަށް އެ ގައުމުގެ ގާނޫނު ހަދާ މަޖިލީހުގެ އެންމެ ގިނަ ގޮނޑި ކާމިޔާބުކުރީ ޝިއައީ ލީޑަރު މުގްތަދާ ސަދުރުގެ ސައިރޫން ކޯލިޝަނުންނެވެ.\nސަދުރުގެ ކޯލިޝަނުން ވަނީ ގާނޫނު ހަދާ މަޖިލީހުގެ 328 ގޮނޑީގެ ތެރެއިން 54 ގޮނޑި ކާމިޔާބުކޮށް ސަރުކާރެއް އެކުލަވާލުމުގެ ފުރުސަތު ހޯއްދަވާފަ އެވެ.\nމިހާރުގެ ބޮޑު ވަޒީރު އަބާދީގެ އަލް ނަސްރް އެލަޔަންސަށް މި އިންތިހާބުގައި ލިބިވަޑައިގެންފައިވަނީ 42 ގޮނޑިއާ އެކު ތިންވަނަ އެވެ.


Atoll thereygai 207 Active case, 774 Contacts, samaaluvey! - vNews.mv\nއަތޮޅުތެރޭގައި 207 އެކްޓިވް ކޭސް، 774 ކޮންޓެކްޓުން، ސަމާލުވޭ!\nމަރްޔަމް ލީން 22 March 2021, 12:26\nދުނިޔޭގައި ހަލުވިކަމާއެކު ފެތުރެމުން އަންނަ ކޮވިޑް-19ގެ ކޭސްއެއް ރާއްޖެއިން އެންމެ ފުރަތަމަ ފެނުނީ މިދިޔަ އަހަރުގެ މާޗްމަހުގެ7ވަނަ ދުވަހުގައެެވެ. އޭގެފަހުން ދުވާލެއްގެ މައްޗަށް ގިނަ އަދަދެއްގެ ބަޔަކު ކޮވިޑް-19އަށް ޕޮޒިޓިވްވަމުންދިޔައެވެ. އެހެންކަމުން 2020 ވަނަ އަހަރުގެ މާޗްމަހުގެ 12 ވަނަ ދުވަހު ރާއްޖޭގައި އާންމު ސިއްހަތުގެ ކުއްލި ނުރައްކަލުގެ ހާލަތު އިއުލާންކޮށް، ހަރުކަށި ފިޔަވަޅުތަކެއް އެޅިއެވެ. އޭގެ މަސްތަކެއްފަހުން، ދުވާލެއްގެ މައްޗަށް ޕޮޒިޓިވްވާ ކޭސްތައް މަދުވަމުން އައުމާ ގުޅިގެން އަޅާފައިވާ ފިޔަވަޅުތަކަށް ލުއިތަކެއް ދިނެވެ. އެހެންނަމަވެސް މިހާރު އަނެއްކާ ޕޮޒިޓިވްވާ އަދަދު އިތުރުވަމުން އައިސް އަތޮޅުތެރެއިންވެސް ގިނަ އަދަދެއްގެ ބަޔަކު މި ބައްޔަށް އަންނަނީ ޕޮޒިޓިވްވަމުންނެވެ.\nއެގޮތުން އަތޮޅުތެރޭ 10 ރަށަކުން މިހާތަނަށް 113 އެކްޓިވް ކޭސް ފެނިފައިވާއިރު، މިހާތަނަށް މި ކޭސްތަކާއި ގުޅިގެން 774 ކޮންޓެކްޓުން ދެނެގަނެވިފައިވާކަމަށް އެޗްޕީއޭއިން މައުލޫމާތުދެއެވެ. އަދި7ރަށެއް މޮނިޓަރިންގެ ހާލަތަށް ލާފައިވެއެވެ.\nއެގޮތުން ހއ ބާރަށުން މިހާތަނަށް 36 މީހަކު ޕޮޒިޓިވްވެ، 217 ކޮންޓެކްޓެއް ދެނެގަނެފައިވެއެވެ. މި ކޭސްތަކާއި ގުޅިގެން 240 ސާމްޕަލްއެއް ނަގާފައިވެއެވެ. ނ ޅޮހިން 23 މީހަކު ޕޮޒިޓިވްވެފައިވާއިރު، 190 ޑައިރެކްޓް ކޮންޓެކްޓުން މިހާތަނަށް ވަނީ ދެނެގަނެފައެވެ. އެރަށުން 323 ސާމްޕަލްއެއް މިހާތަނަށް ވަނީ ނަގާފައެވެ.\nމީގެއިތުރުން ހއ ދިއްދޫގައި 15 އެކްޓިން ކޭސްއެއްގެ ގޮތުގައި ތިބިއިރު، 26 ފަރާތެއް މި ކޭސްތަކާއި ގުޅިގެން ޑައިރެކްޓް ކޮންޓެކްޓުންގެ ގޮތުގައި ދެނެގަނެފައިވެއެވެ. އދ ފެންފުށީގައި2އެކްޓިިވް ކޭސްއެއް އުޅޭއިރު މި ކޭސްތަކާއި ގުޅިގެން 19 މީހެއް ޑައިރެކްޓް ކޮންޓެކްޓުންގެ ގޮތުގައި ދެނެގަނެފައިވެއެވެ. އަދި 160 ސާމްޕަލްއެއް މި ކޭސްތަކާއި ގުޅިގެން ނަގާފައިވެއެވެ.\nއއ ތޮއްދޫގައި އެކްޓިން ކޭސްތަކުގެ ގޮތުގައި7ކޭސްއެއް ފާހަގަވެފައިވާއިރު، 39 ކޮންޓެކްޓުން ވަނީ ދެނެގަނެފައެވެ. އަދި 88 ސާމްޕަލްއެއް ނަގާފައިވެއެވެ. ދ ކުޑަހުވަދޫއިން 22 މީހަކު މިހާތަނަށް ކޮވިޑަށް ޕޮޒިޓިވްވެފައިވެއެވެ. މި ކޭސްތަކާއި ގުޅިގެން 155 ފަރާތެއް ޑައިރެކްޓް ކޮންޓެކްޓުންގެ ގޮތުގައި ދެނެގަނެފައިވާއިރު، މި ކޭސްތަކާއި ގުޅިގެން މިހާތަނަށް 427 ސާމްޕަލްއެއް ނަގާފައިިވެއެވެ.\nރ އުނގޫފާރުން5މީހަކު މިހާތަނަށް ޕޮޒިޓިވްވެފައިވާއިރު، 54 ކޮންޓެކްޓުން މި ކޭސްތަކާއި ގުޅިގެން ވަނީ ދެނެގަނެފައެެވެ. އަދި 118 ސާމްފަލްއެއް މިހާތަނަށް ނަގާފައިވެއެެވެ.\nހދ ކުޅުދުއްފުށިންވެސް އެއް ކޭސް ފެނިފައިވާއިރު، މި ކޭސްއާ ގުޅިގެން އިތުރު ކޮންޓެކްޓެއް ފާހަގަކުރެވިފައި ނުވާކަމަށް އެޗްޕީއޭއިން ބުނެއެވެ. މީގެއިތުރުން ފ ނިލަންދޫއިންވެސް އެއް ކޭސް ފެނިފައިވާއިރު4ކޮންޓެކްޓުން ދެނެގަނެފައިވެއެވެ. ދ މީދޫއިންވެސް މީހަކު ޕޮޒިޓިވްވެފައިވާއިރު، 60 ކޮންޓެކްޓެއް ދެނެގަނެފައިވެއެވެ.\nރޭ ހެލްތް އެމެޖެންސީ އޮޕަރޭޝަންސް ސެންޓަރުން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އެ ސެންޓަރުގެ އެޓޯލްސް ކްލަސްޓާ ހެޑް އަބްދުﷲ މައުރޫފް ވިދާޅުވީ، މިފަހަކަށް އައިސް އަތޮޅުތެރެއިން އެންމެ ގިނަ އެކްޓިވް ކޭސް ފެންނަ ދުވަސްކޮޅަކީ މިއީކަމަށެވެ.\nޕޮޒިޓިވް ކޭސްތައް ފެންނަ ރަށްތަކުގެ ތެރޭގައި އެކިއެކި ރަށްރަށުން ހިދުމަތް ހޯދަން ދާ ބޮޑެތި ރަށްތައް ހިމެނޭކަން ފާހަގަކުރައްވާ މައުރޫފް ވިދާޅުވީ، މި ރަށްތައް މޮނޮޓަރިންގެ ހާލަތަށް ގެނައުމާއެކީ، އެރަށްތަކަށް ދިޔަ ފަރާތްތަކުގެ ކޮންޓެކްޓް ޓްރޭސިން ހެދުމުގެ މަސައްކަތް ފަށާކަމަށެވެ. މިފަދައިން ކޮންޓެކްޓް ޓްރޭސިން ހަދަމުންދާއިރު، އަތޮޅުތެރޭގެ އެކި ރަށްރަށައް ދަތުރުކޮށްފައި ހުރި ފަރާތްތައް ފާހަގަކުރެވޭކަމަށެެވެ.\n"ހާއްސަކޮށް އުނގޫފާރު ފަދަ ރީޖަނަލް ހޮސްޕިޓަލެއް ހުރި ރަށަކަށްވާތީވެ، އެރަށައް ހިދުމަތް ހޯދަން ކޮންމެ ދުވަހަކުވެސް އަރާ ފައިބާ ރަށަކަށްވާތީވެ، ރ އަތޮޅުގެ އިތުރުން އެސަރަހަށްދުގެ އެހެނިހެން އަތޮޅުތަކުންވެސް، ރަށާއި ގުޅުންހުރި ކޭސްތައް މީހާރު ވަނީ ކަރަންޓީން ކުރެވިފަ، ނޫނީ އެކަހެރިކުރެވިފަ. ހަމައެގޮތަށް ދ ކުޑަހުވަދޫއާ ގުޅުންހުރި ކޭސްތަކުން އަޅުގަނޑުމެން ބެލި ބެލުމުގައި ދ އަތޮޅުގެ އިތުރުން ފ،މ،ތ އަދި އެނޫންވެސް އަތޮޅުތަކުގައި ކުޑަހުވަދޫއާ ގުޅުންހުރި ކޮންޓްކްސް ފާހަގަވެގެންދިޔަކަން ފާހަގަކުރެވުން"\nހެލްތް އެމެޖެންސީ އޮޕަރޭޝަންސް ސެންޓަރުގެ އެޓޯލްސް ކްލަސްޓާ ހެޑް އަބްދުﷲ މައުރޫފް\nއެހެން ރަށްރަށުން މީހުން އެކަހެރި ކުރުމުން އެމީހުންނަށް ދަތިވާނެކަން ފާހަގަކުރައްވާ މައުރޫފް ވިދާޅުވީ، އެހެންނަމަވެސް މިއީ ކޮވިޑް ފެތުރުނަ ނުދިނުމަށް އަޅާ ފިޔަވަޅެއްކަމަށެވެ.\nރަށްރަށުން މީހުން ކޮވިޑަށް ޕޮޒިޓިވްވާ އަދަދު އިތުރުވަމުން އަންނައިރު، އެޗްޕީއޭއިން ކަނޑައަޅާފައިވާ އުސޫލުތަކާއި ހިލާފުވެގެންވެސް އަތޮޅުތެރެއިން މީހުން ޕޮޒިޓިވްވާ މިންވަރު މިހާރު އިތުރުވެއެވެ. އެގޮތުން މާލެއިން ރަށަށް ގޮސް ކަރަންޓީންގައި ހުންނަ މުއްދަތުގައި މާލެއިން ދިޔަ މީހާއާއި، ރަށުގައި ހުންނަ މީހާ ބައްދަލުވާކަމުގެ ޝަކުވާ އަތޮޅުތެރޭގައި އުޅޭ މީހުން މިހާރު ވަރަށް ގިނައިން ކުރެއެވެ.\nކޮވިޑް-19އިން ރައްކާތެރިވުމަށް ޖަހާ ވެކްސިންވެސް ރާއްޖޭގައި ޖަހަން ފަށާފައިވާއިރު، އަތޮޅުތެރެއިން މިހާތަނަށް 97،282 މީހަކު ވެކްސިންގެ ފުރަތަމަ ޑޯޒް ޖަހާފައިވެއެވެ.


Iraq ge muzaaharaa kuri ethah baaku raheenukoh, aniyaakuri: UN\nއިރާގު މުޒާހަރާތަކުން އެތައް ބައަކު ރަހީނުކުރި: އދ\nއިރާގުގައު މިދިއަ އަހަރުގެ އޮކްޓޯބަރު މަހު ފެށުނު މުޒާހަރާތަކުގައި އެތަކެއް ސަތޭކަ މީހުން ވަނީ މަރުވެފައި. -- ފޮޓޯ: ރޮއިޓާސް\nބަޣުދާދު (މެއި 24) - އިރާގުގެ ސަރުކާރާ ދެކޮޅަށް އާއްމު ނުކުމެ ކުރި މުޒާހަރާތަކުގެ ތެރެއިން އެތައް ބައަކު ރަހީނުކޮށް، އަނިޔާ ކޮށްފައިވާ ކަމަށް އދ. އިން ނެރުނު ރިޕޯޓެއްގައި ބުނެފި އެވެ.\nއިރާގުގައި ހަރަކާތްތެރިވާ އދ. އިގެ އެސިސްޓެންސް މިޝަނުން އިއްޔެ ނެރުނު ރިޕޯޓެއްގައި ބުނެފައިވަނީ ފަސް މަސް ދުވަހަށް ދިގު ދެމިގެންދިއަ މުޒާހަރާތަކުގެ ތެރެއިން ނުހައްގުން އަނިޔާ ދިން މީހުންގެ ތެރޭގައި މުޒާހަރާކުރި މީހުންގެ އިތުރުން މުޒާހަރާއަށް ސަޕާޓުކޮށް ހިތްވަރުދިން މީހުން ވެސް ހިމެނޭ ކަމަށެވެ.\nއެ ރިޕޯޓުގައި ބަލާފައިވަނީ މިދިއަ އަހަރުގެ އޮކްޓޯބަރު މަހުން ފެށިގެން މި އަހަރުގެ މާޗު މަހުގެ 21 ވަނަ ދުވަހާ ހަމައަށް ހިނގާފައިވާ ހާދިސާތަކަށެވެ. އެގޮތުން، އެ މުއްދަތުގެ ތެރޭގައި 123 މީހަކު ގެއްލިފައިވާކަން ދެނެގަނެވިފައިވާ ކަމަށާއި، އޭގެ ތެރެއިން އެ ޖަމިއްޔާއަށް ހޯދިފައިވަނީ 98 މީހުންކަމަށް ރިޕޯޓުގައި ބުނެފައިވެ އެވެ.\nރަހީނުކޮށް އަނިޔާކޮށްފައިވަނީ، ހަތިޔާރު ހިފައިގެން ހަރަކާތްތެރިވާ "މިލިޝާ"ކަމަށް އެކަމާ ގުޅިގެން އިންޓަވިއު ކުރި މީހުންގެ ތެރެއިން 28 މީހަކު ބުނެފައިވެ އެވެ.\nއަދި އެމީހުން ރަހީނުކޮށްފައިވަނީ މުޒާހަރާ ކުރި ސަރަހައްދުގެ ކައިރިން ކަމަށާއި، އޭގެ ތެރެއިން ގިނަ ބައަކަށް ކަރަންޓު ޝޮކު ދީ، ތަޅާ އަނިޔާކޮށްފައިވާކަމަށް ބުނެފައިވެ އެވެ.\nމިދިއަ އަހަރުގެ އޮކްޓޯބަރު މަހު ފެށުނު މުޒާހަރާތަކުގައި ބޮޑެތި ހަމަނުޖެހުންތައް ހިނގާފައިވާއިރު، 490 މީހުން މަރުވެ، 7،700 އަށް ވުރެ ގިނަ މީހުން ޒަހަމްވެފައިވާކަމަށް އދ. އިން މީގެ ކުރިން ވަނީ ބުނެފަ އެވެ.


އައިޝްވާރިޔާ ރާއީ - ވިކިޕީޑިއާ\nމިއީ ހިންދީ ފިލްމީ ތަރިއެކެވެ.\n(1973-11-01) ނޮވެމްބަރ 1, 1973 (48 އަހަރު )\nއައިޝްވާރިޔާ ރާއީ ބައްޗަން ( އުފަންވެފައިވަނީ 1 ނޮވެމްބަރު 1973،މެންގަލޯރު، ކަރްނަޓަކާ، އިންޑިޔާ ) އަކީ މަޝްހޫރު ހިންދީ ފިލްމީ ތަރިއެކެވެ. އަދި 1994 ވަނަ އަހަރުގެ ދުނިޔޭގެ ރީތީގެ ރާނީގެ ލަގަބް ހޯދާފައިވާ ރީތީގެ ރާނީ ވެސް މެއެވެ. ބައެއް ފަހަރު ދުނިޔޭގެ އެންމެ ރީތި އަންހެނާގެ ގޮތުގައި ބެލެވޭ އައިޝްވާރިޔާ ރާއީ އަކީ ފިލްމީ ތަރި އަމީތާބް ބައްޗަން އަދި ޖަޔާ ބައްޗަން ގެ ފިރިހެން ދަރިފުޅު އަބީޝެކް ބައްޗަންގެ އަނބިމީހާ ވެސް މެއެވެ. އައިޝްވާރިޔާ ރާއީ އާންމު ނަންތަކުގެ ގޮތުގައި އޭޝް އަދި އައިޝޫ ފަދަ ނަންތައް ބޭނުން ކުރެއެވެ.\n2 އަމިއްލަ ދިރިއުޅުން\n3.2 އައިފާ އެވޯޑް\n3.3 ސްޓާރ ސްކްރީން އެވޯޑް\n3.4 ޒީސިނެ އެވޯޑް\n3.6 ފެމިނާ މިސް އިންޑިޔާ\n3.7 ގައުމީ ޝަރަފްތައް\n3.8 ބައިނަލް އަގުވާމީ ޝަރަފްތައް\n4 ކުޅެފައިވާ ފިލްމްތައް\nއައިޝްވާރިޔާ ރާއީ ފުރަތަމަ ކުޅުނު ފިލްމަކީ 1997 ވަނަ އަހަރު ނިކުތް ޑައިރެކްޓަރ މަނީ ރަތުނަމްގެ އިރުވަރު އެވެ. ވިޔަފާރީގެ ގޮތުން ބަލާއިރު އައިޝްވާރިޔާ ރާއީ ކުޅުނު ފުރަތަމަ ކާމިޔާބު ފިލްމަކީ 1998 ވަނަ އަހަރު ނިކުތް ތަމަޅަ ފިލްމް ޖީންސް އެވެ. މިފިލްމަށް ވަނީ ހިންދީ ބަހުން އަޑުއަޅައިގެން ހިންދީ ފިލްމެއްގެ ގޮތުގައި ނެރެފައެވެ. 1999 ވަނަ އަހަރު ނިކުތް ޑައިރެކްޓަރ ސަންޖޭ ލީލާ ބާންސަލީގެ ހަމް ދިލްދޭ ޗުކޭ ސަނަމް ވެގެންދިޔައީ އެފިލްމަކުން ބޮޑެތި ކާމިޔާބީ ތަކެއް އައިޝްވާރިޔާ ރާއީ ލިބިގެންދިޔަ ރީތި ފިލްމަކަށެވެ. އަދި އޭގެ ފަހުން 2002 ވަނަ އަހަރު ނިކުތް ސަންޖޭ ލީލާ ބާންސަލީގެ ދޭވްދާސް އަކީވެސް ކާމިޔާބުތައް އައިޝްވާރިޔާ ރާއީ އަށް ހޯދައި ދިން ފިލްމެކެވެ. މި ދެފިލްމުން ވެސް ފިލްމް ފެއަރ އެވޯޑް ބެސްޓް އެކްޓްރެސް ގެ މަގާމް އެޖެހިގެން އައި ފިލްމް ފެއަރ އެވޯޑް ތަކުގައި އައިޝްވާރިޔާ ރާއީ އަށް ލިބިފައި ވެއެވެ.\nމިހާތަނަށް އައިޝްވާރިޔާ ރާއީ ވަނީ 40 އަށްވުރެ ގިނަ ފިލްމްގައި އިސްދައުރުތައް އަދާކޮށްފައެވެ. އޭގެ ތެރޭގައި ހިންދީ، ތަމަޅަ، ބެންގާލީ، އަދި އިގިރޭސި ފިލްމްތައް ހިމެނެއެވެ.\nއައިޝްވާރިޔާ ރާއީ ބައްޗަން އުފަންވެފައިވަނީ 1 ނޮވެމްބަރު 1973،މެންގަލޯރު، ކަރްނަޓަކާ، އިންޑިޔާ ގައެވެ. މަންމައަކީ ލިޔުންތެރިއެއް ކަމުގައިވާ ވްރިންދާ ރާއީ އެވެ. ބައްޕަ އަކީ މެރިން ބަޔޮލޮޖިސްޓެއް ކަމަށްވާ ކްރިޝްނަރާޖް ރާއީ އެވެ. އައިޝްވާރިޔާ ރާއީ ގެ ބޭބެ އަދިތްޔާ ރާއީ އަކީ އިންޖިނޭރެކެވެ. އަދިތްޔާ ވަނީ އައިޝްވާރިޔާ ރާއީ ކުޅުނު ފިލްމެއް ކަމުގައިވާ ދިލްކާ ރިޝްތާ ގެ ކޯ ޕްރޮޑިއުސަރެއްގެ ގޮތުން މަސައްކަތް ކޮށްފައެވެ.\nއައިޝްވާރިޔާ ރާއީ އުފަންވުމުން އޭނާގެ އާއިލާ ބޮމްބޭ އަށް ބަދަލު ވިއެވެ. އަދި ބޮމްބޭގެ ސަންޓާ ކްރޫޒްގައި ހުންނަ އަރްޔާ ވިދްޔާ މަންދިރު ހައިސުކޫލުން އައިޝްވާރިޔާ ރާއީ ތައުލީމް ޙާޞިލްކޮށްފައި ވެއެވެ. އެއަށްފަހު ޗާރގޭޓްގައި ހުންނަ ޖައި ހިންދު ކޮލެޖުގައި އެއް އަހަރު ކިޔެވުމަށްފަހު މަޓުންގާ ހުންނަ ރުޕަރެލް ކޮލެޖް އަށް ބަދަލުވެ އެތަނުގައި ކިޔެވުން ފުރިހަމަ ކުރިއެވެ. ސުކޫލް ދައުރުގައި އައިޝްވާރިޔާ ރާއީ ނިންމާފައި އޮތީ އާކިޓެކްޓް އަކަށް ވުމަށެވެ.\nއައިޝްވާރިޔާ ރާއީ އަކީ ތޫލޫ، ތަމަޅަ، ހިންދީ، މަރަތީ، އަދި އިގިރޭސި ބަހުން ވާހަކަ ދައްކަން އެގޭ މީހެކެވެ. 1994 ގެ މިސް އިންޑިޔާ މުބާރާތުގައި އައިޝްވާރިޔާ ރާއީ އަށް ލިބުނީ2ވަނަ އެވެ. އަދި ދުނިޔޭގެ ރީތީގެ ރާނީ ހޮވުމުގެ މުބާރާތަށް ދިއުމަށް ފުރުޞަތު ލިބުނެވެ. އެފަހަރު މިސް އިންޑިޔާ އަކަށް ހޮވުނީ މަޝްހޫރު ހިންދީ ފިލްމީ ތަރި ސުޝްމިތާ ސެން އެވެ. ދުނިޔޭގެ ރީތީ ރާނީގެ މުބާރާތުގައި ވާދަކޮށް އެއަހަރު ރީތީގެ ރާނީ އަކަށް ހޮވުނެވެ. އަދި މިސް ފޮޓޯ ޖެނިކް ގެ އެވޯޑް ވެސް އެފަހަރު އެމުބާރާތުގައި ލިބިފައި ވެއެވެ. އައިޝްވާރިޔާ ރާއީ ވަނީ ކުރިން ސަލްމާން ޚާން އަދި ވިވެކް އޮބެރޯއީ އާއި ރައްޓަހިވެފައެވެ. އަބީޝެކް ބައްޗަން އާއި އައިޝްވާރިޔާ ރާއީ ގެ ކައިވެނި ކުރެވުނީ 20 އެޕްރީލް 2007 ގައެވެ.\n1998 - ބެސްޓް އެކްޓްރެސް - ދެކުނު ފިލްމް ތަކުން ( ޖީންސް )\n1999 - ބެސްޓް އެކްޓްރެސް ( ހަމްދިލްދޭ ޗުކޭ ސަނަމް )\n2002 - ބެސްޓް އެކްޓްރެސް ( ދޭވްދާސް )\n2000 - ބެސްޓް އެކްޓްރެސް ( ހަމްދިލްދޭ ޗުކޭ ސަނަމް )\n2003 - ބެސްޓް އެކްޓްރެސް ( ދޭވްދާސް )\n2005 - އައިފާ ގްލޯބަލް އިންޑިއަން މީޑިއާ ޕާސަނަލިޓީ\n2007 - އައިފާ ގްލޭމަރަސް ސްޓާރ އެވޯޑް\n2007 - މޮސްޓް ސާރޗްޑް ޕާސަނަލިޓީ އޮން އެމްއެސްއެން އިންޑިޔާ\n1997 - މޮސްޓް ޕްރޮމައިޒިންގ ނިއުކަމަރ ( އައުރު ޕިޔާރު ހޯގަޔާ )\n2002 - ޖޯޅީ ނަމްބަރ -1 ޝާހުރުކް ޚާން އާއެކު ( ދޭވްދާސް )\nޒީސިނެ އެވޯޑް[އުނިއިތުރު ގެންނަވާ]\n2000 - ލަކްސް ފޭސް އޮފް ދަ ޔިއަރ\n2003 - ޒީސިނެ ޓްރޫ އިންޑިއަން ބިއުޓީ އެވޯޑް\n2005 - ކްރިޓިކްސް ބެސްޓް އެކްޓްރެސް ( ރެއިންކޯޓް )\nފެމިނާ މިސް އިންޑިޔާ[އުނިއިތުރު ގެންނަވާ]\n1994 - މިސް ކެޓް ވާރކް\n1994 - މިސް މިރަކިއުލަސް\n1994 - މިސް ފޮޓޯ ޖެނިކް\n1994 - މިސް ޕާފެކްޓް ޓެން\n1994 - މިސް ޕޮޕިއުލަރ\n1994 - މިސް އިންޑިޔާ ވޯލްޑް\nގައުމީ ޝަރަފްތައް[އުނިއިތުރު ގެންނަވާ]\nބައިނަލް އަގުވާމީ ޝަރަފްތައް[އުނިއިތުރު ގެންނަވާ]


SunOnline: TikTok Radhunnai Ranin: TikTok ah Dhivehi photography hunaru lanbaali Ishot!\nޓިކްޓޮކަށް ދިވެހި ފޮޓޯގްރަފީ ހުނަރު ލަންބާލި އައިޝޮޓް\nއަހްމަދުﷲ އަބްދުލް ހާދީ 11 May 2021, 11:49\n"ހީވީ ހުވަފެނެއްހެން. ވަރަށް އުފާވި އަސްލު، މީހުން އަޅުގަނޑުކުރާ މަސައްކަތަށް އެހާ ލޯބިކުރާތީވެ، ގަޔާވާތީވެ. ދެން އެ މަސައްކަތުން އެހެން މީހުން ހިތްވަރު ހޯދައި އިންސްޕަޔާ ވާތީވެ ޓިކްޓޮކްގައި،" މިއީ ފޮޓޯގްރާފަރު އަކްޝަމް އަބްދުލްގާދިރު ނުވަތަ އެންމެން ދަންނަ ނަމުންނަމަ "އައިޝޮޓް މޯލްޑިވްސް" ޓިކްޓޮކްގައި ވެރިފައި ވުމާއެކު ކުރެވުނު އިހުސާސްތައް ކިޔައިދެމުން ބުނި ވާހަކަ އެވެ.\nއަކްޝަމްއަކީ ބިލިއަނެއްހާ މީހުން ބޭނުންކުރާ ޓިކްޓޮކް ޕްލެޓްފޯމުގައި އެންމެ ފުރަތަމަ ވެރިފައިވި ދިވެހި ފޮޓޯގްރާފަރެވެ. އޭނާ ބުނި ގޮތުގައި އޭނާ ޓިކްޓޮކް ކޮންޓެންޓް އުފައްދަނީ ވަރަށް ގަޔާވާ ހޮބީއެއްގެ ގޮތުގަ އެވެ. އަދި ޓިކްޓޮކްގައި ވެރިފިކޭޝަން ލިބުމުން އިތުރަށް އެ މަސައްކަތަށް ގަޔާވެ، ރަނގަޅު ކޮންޓެންޓް އޭނާގެ ސަޕޯޓަރުންނަށްޓަކައި އުފައްދަންވެސް ހިތްވަރު ލިބިގެން ދިޔަ އެވެ.\nއެކަމަކު އެންމެ ފުރަތަމަ އަކްޝަމް ޓިކްޓޮކް ބޭނުންކުރަން ފެށީ މިއަދު އޭނާ އެ ބެނުންކުރާ ގޮތަކަށް ނޫނެވެ. އަކްޝަމްއަށް އޭނާ ކުރަން ބޭނުންވާ އަދި ގަޔާވާ ގޮތަށް ޓިކްޓޮކް ހަދަން ފެށުނީ ފޮޓޯގްރަފީގެެ ހުނަރުވެރިކަން ޓިކްޓޮކްގެ ތެރެއަށް ވަދެ ގުޅުވާލުމާ އެކުގަ އެވެ. އާންމުކޮށް ޓިކްޓޮކްއަކީ ފޮޓޯގްރަފީއަށް ބޭނުންކުރާ ޕްލެޓްފޯމަކަށް ނުވިނަމަވެސް އަކްޝަމް އެ ޕްލެޓްފޯމް އޭނާގެ ހުނަރުތަކަށް ލަންބާލި އެވެ. މިއަދު އޭނާގެ ޕޯސްޓުކުރާ ކޮންމެ ވީޑިއޯއެއް، އެއީ އާދަޔާޙިލާފް ރީތި ޑްރޯން ފުޓޭޖްއަކަށްވިޔަސް ނުވަތަ ފޮޓޯގްރަފީ ވީޑިއޯއަކަށްވިޔަސް، އެއީ ޓިކްޓޮކްގައި ވަރަށް ބޮޑު މަގުބޫލުކަމެއް ލިބޭ ކޮންޓެންޓަކަށް ވެއެވެ.\n"އެންމެ ފުރަތަމަ (ޓިކްޓޮކް) އެ އެޕް ބޭނުންކުރަން ފެށިއިރު ޕޯސްޓުކުރީ ޓްރާންސިޝަން ޓިކްޓޮކް ކޮޅަކާއި އެސްތެޓިކް އެއްޗެހި، ދެން ސްލޯމޯތަކާއި ލިޕްސިންކް ކަހަލަ ކޮންޓެންޓް. މިހާރު ހަމަ ބޮޑަށް ޕޯސްޓު ކުރަނީ [އަހަރެން] ވަރަށް އުފައްދާ ހިތްވާކަހަލަ ކޮންޓެންޓް، މިސާލަކަށް ޑްރޯން ފުޓޭޖް، ފޮޓޯގްރަފީ ދެން އަދިވެސް ބައެއް ފަހަރު ކޮމެޑީ އެއްޗިހި އަދި ލިޕްސިންކް ކޮންޓެންޓްވެސް ލަން،" އަކްޝަމްގެ ޓިކްޓޮކް ތަޖުރިބާއަށް އައި ބަދަލު ކިޔައިދިނެވެ.\nޓިކްޓޮކް އަކީ ކޮންމެ ގޮތަކަށްވިޔަސް ގިނަ ބައެއްގެ ފާޑުކިޔުންތައްވެސް އަމާޒުވާ ޕްލެޓްފޯމެއްކަން އަކްޝަމްވެސް ގަބޫލު ކުރެ އެވެ. އެކަމަކު އަކްޝަމް ގަބޫލުކުރާ ގޮތުގައި އެ ޕްލެޓްފޯމް ބޭނުންކުރާ ގޮތުން އެ ޕްލެޓްފޯމް ރަނގަޅަށްވެސް ބޭނުންކޮށް އޭގެން ބޮޑެތި ފުރުސަތުތަކެއް ފަހިކޮށް ހޯދައި، އެ ޕްލެޓްފޯމުން އާމްދަނީ ހޯދުމަކީވެސް ކުރެވިދާނޭ ކަމެކެވެ.\nކޮންޓެންޓް ކްރިއޭޓާއެއްގެ ގޮތުގައި އަކްޝަމް ދެކޭ ގޮތުގައި ޓިކްޓޮކް އަކީ އަމިއްލަ ނަފްސު "އެކްސްޕްރެސް" ކޮށް އެތައް މިލިއަން ބަޔަކަށް އެމީހެއްގެ އަމިއްލަ ހުނަރުވެރިކަމާއި މަސައްކަތް ދެއްކުމުގެ ފުރުސަތު ފަހިކޮށްދޭ ޕްލެޓްފޯމެކެވެ.\n"މީހުން ހުރޭ ހަމަ ހޭޓް ކޮމެންޓްސް ވެސް [ކޮށްފައި]. އެކަމަކު އެއްވެސް މީހަކު އެއް ގޮތެއް ނުވާނެތާ، އެންމެންވެސް ތަފާތު ވާނެ އެހެންވީމަ ކޮންމެ މީހެއްގެވެސް އަމިއްލަ ހިޔާލު ތަފާތުވެދާނެ. އެކަން ވަރަށް އަންޑަސްޓޭންޑް ވޭ. އެއީ އަޅުގަނޑަކީ ފުދޭވަރަކަށް ޕޮޒިޓިވް މީހެއް، އެހެންވެ ވަރަށް ނުނަގަން އެ ނެގެޓިވްކޮށް ނުވަތަ ގޯސްކޮށް. ކަމެއްގައި ކާމިޔާބީ ހޯދަން އުޅޭއިރު އަންޑަސްޓޭންޑް ވާން ޖެހޭނެ އެކަހަލަ މީހުންވެސް އުޅޭނެކަން،"\nއަކްޝަމް އަބްދުލް ގާދިރު ނުވަތަ އާންމު ނަމުންނަމަ އައިޝޮޓް އަކީ ބިލިއަނެއްހާ މީހުން ބޭނުންކުރާ ޓިކްޓޮކް ޕްލެޓްފޯމުގައި ވެރިފިކޭޝަން ހޯދި އެންމެ ފުރަތަމަ ދިވެހި ފޮޓޯގްރާފަރު.\n"އަޅުގަނޑުގެ ކާމިޔާބީގެ ފަހަތުގައިވެސް އޮތީ އެ ޕޮޒިޓިވް މައިންޑްސެޓް. އަބަދުވެސް ފާޑުކިޔުން ނަގަނީ ފައިދާހުރި ގޮތަށް. އަޅުގަނޑު ކުރާ ކަމެއް ކުރަނީ ވަރަށް ކުރާހިތުން، އެއްވެސްމީހަކަށް ގެއްލުން ދޭކަށް ނޫން. އެހެންވީމަ އޯކޭވާނެ ކަންނޭނގެ،" އަކްޝަމް ބުންޏެވެ.\nއަކްޝަމް ބުނިގޮތުގައި ކުރިޔަށް އޮތްތަނުގައިވެސް އޭނާގެ ވީޑިއޯތަކާއި ހުނަރުވެރި މަސައްކަތްތައް ފެނިގެންދާނެ އެވެ.\nއަދި ވެރިފިކޭޝަންގެ ކާމިޔާބީއާއެކު ޓިކްޓޮކް ހެދުމަށް ލިބުނު ހިތްވަރުން މިހާރު އޭނާ ހުރީ އިޖުތިމާއީ ހޭލުންތެރިކަމުގެ ދާއިރާއަށް އޭނާގެ ހުނަރުތައް ބޭނުންކޮށް އެ ދާއިރާއިން ކޮންޓެންޓް އުފައްދައި މީހުންނަށް ހިތްވަރު ދިނުމަށް ގަސްދުކޮށްގެންނެވެ.\n"މީހުންނަށް ހިތްވަރުދީ، އިންސްޕަޔާކޮށް މުޖުތަމައުގައި ޕޮޒިޓިވިޓީ ފަތުރަން، މިހާރު މި އުފައްދަން އުޅޭ ކޮންޓެންޓުގެ އަމާޒަކީ، މި މަސައްކަތް މި ކުރަނީ،" އަކްޝަމް ބުންޏެވެ.


SunOnline: Helmet ge badhalugai theyyeh bolugai alhaigen dhiya meehaku hifahattaifi\nހެލްމެޓުގެ ބަދަލުގައި ތެއްޔެއް ބޮލުގައި އަޅައިގެން ދިޔަ މީހަކު ހިފަހައްޓައިފި\nފާތިމަތު ސައީދު 10 Mar 2019, 18:57\nބޮލުގައި ތެއްޔެއް އަޅައިގެން މިއަދު ބްރިޖް މަތީގައި ދުއްވާފައި ދިޔަ މީހާ، ފުލުހުން ވަނީ އޭނާ ހިފަހައްޓާފައި ---\nހެލްމެޓްގެ ބަދަލުގައި ބްރިޖުގައި ތެއްޔެއް ބޮލުގައި އަޅައިގެން ދުއްވާފައި ދިޔަ މީހަކު ފުލުހުން ހިފަހައްޓައިފި އެވެ.\nރޭ 12އިން ފެށިގެން ބްރިޖުމަތިން ހުރަސް ކުރެވޭނީ ހެލްމެޓް އަޅައިގެންނެވެ. މިއަދު މީހަކު ހެލްމެޓްގެ ބަދަލުގައި ތެއްޔެއްގައި ވާގަނޑެއްޖަހައިގެން ބޮލުގައި އަޅައިގެން ދާ ވީޑިއޯ ވަނީ ސޯޝިއަލް މީޑިއާގައި އާންމުވެފަ އެވެ.\nފުލުހުން ބުނީ ހުޅުލޭ ޓްރެފިކް ލައިޓްކައިރިން މިއަދު 17:20 ގައި ބޮލުގައި ތެއްޔެއް އަޅައިގެން ދިޔަ މީހަކު ހުއްޓުވައި ނަސޭހަތްތެރިވެފައިވާ ކަމަށެވެ. އަދި ސައިކަލު ދުއްވަން އިން މީހާ ޖޫރިމަނާ ކޮށްފައިވާ ކަމަށްވެސް ފުލުހުން ބުންޏެވެ.\nނަމަވެސް ސައިކަލު ދުއްވަން އިން މީހާ ޖޫރިމަނާ ކުރީ ސައިކަލުގައި ހަމަ ކުރަންޖެހޭ ރޯޑް ވާދިނެސް އަދި އިންޝުއަރެންސް ފަދަ ތަކެތި ހަމަ ނުކޮށް ހުރުމުންނެވެ.\nގަވައިދުގައި ބުނެފައި ވަނީ، 30 ކިލޯމީޓަރަށް ވުރެ ބާރަށް އެއްގަމު އުޅަނދު ދުއްވަން ހުއްދަކޮށްފައިވާ ސަރަހައްދުތަކުގައި ނުވަތަ މަގުތަކުގައި ދުއްވަން ވާނީ ހެލްމެޓް އަޅައިގެން ކަމަށެވެ. ދުއްވާ މީހާވެސް އަދި ދުއްވާ މީހާގެ ފަހަތުގައި އިންނަ މީހާވެސް އިންނަން ވާނީ ހެލްމެޓް އަޅައިގެން ކަމަށް ގަވައިދުގައި ބުނެއެވެ.\nމާލެ، ހުޅުމާލެ އަދި ހުޅުލެ ގުޅުވައިދޭ ސިނަމާލެ ބުރިޖާއި ހައިވޭ މަތީގައި ދުއްވޭނީ ގަޑިއަކު 25 ކިލޯމީޓަރާއި 40 ކިލޯމީޓަރުގެ ބާރު މިނުގައެވެ. އެހެން ކަމުން މި ގަވާއިދަށް ގެނައި އިސްލާހާ އެ ސަރަހައްދުގައި ދުއްވޭނީ ހެލްމެޓް އަޅައިގެންނެވެ.\nއެ ގަވާއިދުގައި ވަކި ކަމަކާ ޚިލާފަށް އަމަލުކުރާ ފަރާތަކާ މެދު އެޅޭނެ ފިޔަވަޅު ކަނޑައެޅިފައި ނުވާ ކޮންމެ ކަމެއްގައި، ގަވާއިދާ ޚިލާފުވި ފަރާތް 750 ރުފިޔާއިން ޖޫރިމަނާ ކުރާނެކަމަށް ގަވައިދުގައި ބުނެއެވެ.\nއެހެން ކަމުން ހެލްމެޓު އެޅުމަށް މަޖުބޫރުކޮށްފައިވާ ސަރަހައްދުގައި ހެލްމެޓް ނާޅާނަމަ 750 ރުފިޔާ އަށް ޖޫރިމަނާ ކުރެވޭނެއެވެ. އަދި ހެލްމެޓްގައި ހުންނަ ޖެހޭ ޝަރުތު ފުރިހަމަ ނުވާނަމަ ވެސް ޖޫރިމަނާ ކުރާ އަދަދަކީ 750 ރުފިޔާ އެވެ.\nއަނިޔާކުރި ފުލުހުން ޑީމޯޓް ކުރަން ނިންމުމުން އިސްތިއުނާފަށް


Addu In Tourism Ah Bin Dhookuran Hulhuvaalaifi - Vaguthu\nއައްޑޫން ޓޫރިޒަމަށް ބިން ދޫކުރަން ހުޅުވާލައިފި\nއައްޑޫގައި ސިޓީ ހޮޓަލާއި ގެސްޓް ހައުސް ތަރައްޤީ ކުރުމަށް ދޫކުރުމަށް ހަމަޖެހިފައިވާ ބިން ތަކަށް ޝައުގުވެރިކަން ފާޅު ކުރުމުގެ ފުރުސަތު އައްޑޫ ސިޓީ ކައުންސިލުން ހުޅުވައިފި އެވެ.\nއައްޑޫ ސިޓީ ކައުންސިލުން މިއަދު ކުރި އިއުލާނެއްގައި ވިދާޅުވެފައި ވަނީ ޓްއަރިޒަމް ޒޯންތަކުން ދޫކުރާ ބިންތަކަށް ޝައުގުވެރިކަން ފާޅުކުރުމުގެ ފުރުސަތު އަންނަ މަހުގެ 28 ވަނަ ދުވަހާ ހަމައަށް ހުޅުވާލާފައިވާ ކަމަށެވެ. ބިޑް ޑޮކިއުމެންޓެއް ވިއްކާ އަގަކީ ދިވެއްސެއް ނަމަ 2،000 ރުފިޔާ އަދި ބޭރު މީހެއް ނަމަ 300 އެމެރިކާ ޑޮލަރަށެވެ.\nއެންމެ ގިނަ ބިން ދޫކުރުމަށް ހަމަޖެހިފައި ވަނީ ހިތަދޫންނެވެ. ހިތަދޫން 30 ބިމެއް ދޫކުރުމަށް ވަނީ ހަމަޖެހިފައެވެ. ފޭދޫ އިން 24 ބިމެއް، މަރަދޫ އިން އެއް ބިން، ހުޅުދޫ އިން 25 ބިން އަދި މީދޫ އިން 16 ބިން ދޫކުރުމަށް ހަމަޖެހިފައި ވެއެވެ.\nބިޑް ހުށަހެޅުން އޮންނާނީ ޑިސެމްބަރ މަހު އެވެ. ޑިސެމްބަރ މަހުގެ 22 ވަނަ ދުވަހު ހިތަދޫގެ ބިންތަކަށް ބިޑް ހުށަހަޅަން ޖެހޭނެއެވެ. 23 ވަނަ ދުވަހު ފޭދޫ، އާއި މަރަދޫގެ ބިންތަކަށް ބިޑް ހުށަހަޅަން ޖެހޭއިރު ހުޅުދޫ އާއި މީދޫގެ ބިންތަކަށް ބިޑް ހުށަހަޅަން ޖެހޭނީ 24 ވަނަ ދުވަހު އެވެ.\nއިއުލާނާއި ގުޅޭ އިތުރު މައުލޫމާތު އައްޑޫ ސިޓީ ކައުންސިލްގެ ނަމްބަރު 6885003 ފޯނުން ނުވަތަ ކައުންސިލްގެ އީމެއިލް [email protected] އަށް މެއިލް ކުރުމުން ލިބޭނެ ކަމަށް އައްޑޫ ސިޓީ ކައުންސިލުން ވިދާޅުވެއެވެ.\nއޮކްޓޯބަރ 31, 2019 10:15\nއައްޑޫ ޓޫރިޒަމް ކުރިއަރުވަން ބޭނުންނަމަ އެތެރޭގެ އުދުހުމުގެ އަގު ހެޔޮކުރަންޖެހޭ. ދެކޮޅު ޓިކެޓް 235 ޑޮލަރު މީތަންކޮޅެއް ބޮޑުވަރު! މާލޭ އިންޑިޔާށް މިއަށްވުރެ އަގު ހެޔޮކޮށް ދެވޭ.7ކައުންސިލް7މަޖްލީސް މެންބަރު ކުރަނީ ކޮންކަމެއްތ؟. މިވާހަކަތަށް މަޖްލީހުގައި ނުދެއްކެނީ ކީއްވެތޯ؟ އައްޑޫން ޓޫރިޒަމަށް ބިން ދޫކުރަން ހުޅުވާލުމަކީ ބޮޑު ޖޯކެއް. މީހައްތާވެސް އައްޑޫމީހުން ޖަހާޖޯކް!!!\nއޮކްޓޯބަރ 31, 2019 10:39\nހިލޭބިން ދޫކުރުންނިމުމަކަށްގެނެސް ރާއްޖޭގެކޮންމެހިސާބަކުންވެސް ބިންވިއްކާނެއަގުތަކެއް ކަޑައަޅައި ބިންވިއްކަންވީ. ޙިލޭބިންދިނިމުން ބިންބޭނުންނުވާމީހާވެސް ބިންހޯދައި މިކުދިރަށްތައް މާ އަވަހަށް ބިންހުސްވެގެންދަނީ


Rugya ge namugai aniya libunu aailaa ah rakaatherikan eba foarukohdhen: Gender | Mihaaru\nރުގްޔާގެ ނަމުގައި އަނިޔާ ލިބުނު އާއިލާ އަށް ރައްކާތެރިކަން އެބަދެން: ޖެންޑާ\nރުގްޔާ ކުރުމުގެ ނަމުގައި ގޭގައި ބަންދުކޮށް ތަޅައި އަނިޔާގެ ޝިކާރައަކަށް ވެފައިވާ މަންމަ އާއި ތިން ދަރިންނަށް ރައްކާތެރިކަން ފޯރުކޮށްދެމުން އަންނަ ކަމަށް ޖެންޑާ މިނިސްޓްރީން މިއަދު ބުނެފި އެވެ.\nޖެންޑާ މިނިސްޓްރީގެ ޗައިލްޑް އެންޑް ފެމިލީ ޕްރޮޓެކްޝަން ސާވިސްގެ އޮފިޝަލަކު މިއަދު ވިދާޅުވީ ފުލުހުން ތަހުގީގުކުރާ އެ މައްސަލައިގައި މިނިސްޓްރީގެ ދައުރު އަދާކޮށް އެއްބާރުލުން ދެމުން އަންނަ ކަަމަށެވެ. ޖިންސީގޯނާގެ މައްސަލަތަކުގައި ޖެންޑާ އަށް އޮންނަ ޒިންމާއަކީ ވިކްޓިމް ހިމާޔަތްކޮށްދިނުން ކަން ފާހަގަކުރައްވައި ވިދާޅުވީ އެކަން މިނިސްޓްރީން ކުރަމުން އަންނަ ކަމަށެވެ.\nމެދުރާއްޖެ ތެރޭގެ ރަށެއްގައި މިދިޔަ އޮގަސްޓް މަހުން ފެށިގެން މަންމަ އާއި ތިން ކުދިން ގޭތެރޭގައި ބަންދުކޮށް ތިން މަސް ދުވަސްދެން ގެންގުޅުނެވެ. އެ މީހުންނަށް ސަލާމަތްވެވުނީ މިދިޔަ މަހުގެ 30 ގަ އެވެ. އަނިޔާގެ ތުހުމަތުކުރަނީ ފަހުން ކައިވެނިކުރި އޭނާގެ ފިރިމީހާ އާއި އެ ރަށުގެ ރުގްޔާ ކުރާ މީހަކަށެވެ.\nޖިންނީންގެ އުނދަގުލުން ސަލާމަތްވާން ކަމަށް ބުނެ ގޭގައި ބަންދުކޮށް ރުގްޔާކޮށް ކުރި އަނިޔާގައި ހަތް އަހަރުގެ އަންހެން ކުއްޖާ އަށް ވަނީ ޖިންސީގޯނާކޮށްފަ އެވެ. އޭގެ އިތުރުން ނަފްސާނީ ގޮތުންނާއި ޖިސްމާނީ ގޮތުން އަނިޔާ ދިން ކަމަށް އެ ކުދިންގެ މަންމަ ބުނެ އެވެ.\nއެ މީހުންނަށް ސަލާމަތްވެވުނު ދުވަހު ފުލުހުންނަށް އެ މައްސަލަ ރިޕޯޓްކުރި ނަމަވެސް ޖިންސީގޯނާކޮށްފައިވާ ކުއްޖާގެ ޓެސްޓްތައް ހެދުމާއި އަނިޔާގެ ހެއްކެއްގެ ގޮތުގައި ފޮޓޯ ނެގުން ލަސްވި މައްސަލައިގައި އާއިލާގެ ބައެއް މީހުންގެ ކަންބޮޑުވުން އެބައޮތެވެ.\nއެކަމަކު، މި ފަހުން މި މައްސަލައިގައި ފުލުހުންގެ ތަހުގީގު އަވަސްކޮށްފައިވާ ކަން ކުދިންގެ މަންމަ ފާހަގަކުރެ އެވެ. މި މައްސަލަ ފުރަތަމަ ރިޕޯޓްކުރީ އެ މީހުން ދިރިއުޅުނު ރަށުގެ ޕޮލިސް ސްޓޭޝަނަށެވެ. އެކަމަކު އެތަނުގައި ހުރި ފުލުހަކީ މި މައްސަލަށް ނުފޫޒު ފޯރުވިދާނެ ފަދަ މީހެއް ކަމަށް އާއިލާއަށް ގަބޫލުކުރެވޭތީ އަތޮޅު ޕޮލިސް ސްޓޭޝަނުން މައްސަލަ ބަލައިދޭން އާއިލާ އިން އޮތީ އެދިފަ އެވެ.\nއެ މައްސަލަ ތަހުގީގު ކުރަމުން އަންނަނީ އެތަނުންނެވެ.\nކުށްކުރުން ފުލުހުން ކުދިންނަށް ޖިންސީ ގޯނާކުރުން ޖެންޑާ މިނިސްޓްރީ\n15 ކޮމެންޓް, 60 ރިއެކްޝަންސް\nތިޖެންޑާ އަކީ މީހުންގެ ޒާތީ ދިރިއުޅުމަށް ވަދެ ގަޑުބަޑު ކުރަމުން ދުވާ ބައެއް. އެއްވެސް ކަމެއް ހައްލު ކުރަން އުޅޭބައެއް ނޫން\nކޮބާ ސަފާރީ ރޯޔަލް ރޭޕް ކޭސްގަ އަނިޔާވި ފަރާތް. މި މައްސަލަވެސް ނޫހަށް ނޭރިނަމަ އަޅާވެސް ނުލާނެ. ހަމަ ދައުލަތުގެ ބަޖެޓުން ލާރި ކޮންމެ މަހަކު ނަގައިގެން ނިދާފަ އޮންނަ މުއައްސަސާއެއް. ނޫސްވެރިން މިފަދަ ހަބަރުތައް ގެނެސްދީ ތިކުރާ މަސައްކަތަށް ނިހާޔަތަށް ޝުކުރު، މިވާހަކަ ނޫހަށް ނޭރި ނަމަ ބަޔަކު މިކަމަކާ ނޫލުނީސް. އެއީ ރާއްޖެތެރޭގެ ނިކަމެއްޗެއް ވީމަ. މަޙްލޫފު ނޫނީ އެހެން ރޯޔަލް މީހެއް އެ މައްސަލަ ހުށަނާޅަނިސް ނުބަލާނެ.\nރުގުޔާ އަކީ މިއުޅޭ ސޭކުން މީހުންގެ ގަޔައް އަރަން އަމިއްލަޔަށް ކުރާކަމެއް!މޮޅު ގޭމެއް ޖައްސާފަ ދީންވެސް އޭގެތެރެއަށް ފައްތާފަ ކުރާ މޮޅު ގޭމެއް!\nއެއްވެސް ކަމެށް ވާބައެއްނޫން ތީ ޖެންޑާ\nމިހާރު ނޫހުން ތި ހަބަރު ފެންމަތިކުރީމަ އެންމެން ތެޅެންފެށީ.ރާއްޖޭގަ ހުރިހާ ކަމެއްވެސް މި ޖެހެނީ ނޫހުގަ ޖަހަން.އެހެންނޫނީ އެކަންކަމަށް އަޅާލާނެ މުއައްސަސާއެއް މިރާއްޖެއަކުނެތް....ތިކަހަލަ މުޖްތަމައަށް ބޭނުންތެރި ހަބަރު ގިނަ ކުރުމަށް ގޮވާލަން.ތިކުރާ މަސައްކަތުގައި މާތް ރަސްކަލާންގެ ބަރަކާތް ލައްވާށިއެވެ.\nޖެންޑާރ މިނިސްޓްރީއަށް ހަމައެކަނި އެނގެނީ ނޫހުން ހަބަރެއް ޖެހީމަތަ؟ އާއިލާތަކުން ފޮނުވައިފައި ހުރި ކަންބޮޑުވުންތަކަށް އެޓެންޑްވެވުނީ ކިހާވަރަކަށް. ކިތައް ކުދިންގެ އާއިލާ އެއުޅެނީ މިފަދަ ޖިންސީގޯނާ ކޮށްފައިތިބި މީހުން މަގުމަތީ މިނިވަންވެފައި ތިބެގެން. ކޯޓުތަކުގެ ގާޒީން ގަސްތުގައި ކުޑަކުދިންނަށް ޖިންސީގޯނާކުރާ މީހުން ހިމާޔަތްކުރަން އެކިގޮތްގޮތުން މައްސަލަތައް ލަސްކުރާއިރުވެސް ދައުލަތް އޮންނަންވީ ނިދާފަތަ؟\nރުގުޔާ ކުރުން މީ ޖިންސީ ކުއް ކުރުމައް އޮތް އޯޕަން ލައިސަންސަކައް ވެގެން ނުވާނެ. އަމިލައައް ނިންނުންތައް ނުނިންމޭ ކުޑަކުދިންނާ ޒުވާން އަންހެންކުދިން މިކަމުގެ ސިކާރައަކަވުމުގެ ބިރުވަރައް ބޮޑު. ރުގުޔާ ކުރުން ޓީވީތަކުން އިސްތިހާރު ކުރަމުން ދިޔައިރުވެސް ސަރުކާރުން މިކަމާ އަޅާނުލާ ތިބީކީއްވެ؟ ކޮބާތޯ ހައްލަކީ.\nދެރަކަމަކީ2ދުވަސް ވީއިރުވެސް އެދެމީހުން ހައްޔަރުނުކޮއް އަދި ރަށުގެ ފުލުސް އޮފީހުން ފަރުވާކުޑަކޮއް އަޅަނުލީމަ.


OPEC fund in Raajje ah 50 million dollar ge loan eh dheefi | ThePress\nއޯޕެކް ފަންޑުން ރާއްޖެއަށް 50 މިލިއަން ޑޮލަރުގެ ލޯނެއް ދީފި\n16 January 2020, 12:26\nއޯޕެކް ފަންޑުންދިން ލޯން އެއްބަސްވުމުގައި ސަރުކާރާއެކު ސޮއި ކުރުމަށްފަހު އެއްބަސްވުން ބަދަލު ކުރަނީ / ފޮޓޯ: ފިނޭންސް މިނިސްޓްރީ\nފެނާއި ނަރުދަމާ ގާއިމްކޮށް ބަނދަރު ހަދަން އޯޕެކް ފަންޑް ފޯ ޑިވަލޮޕްމަންޓް (އޮފިޑް) އިން 50 މިލިއަން ޑޮލަރުގެ ލޯނެއް މިއަދު ދީފިއެވެ.\nމި އެއްބަސްވުމަކީ އޯޕެކް ފަންޑުގެ އެހީގައި ފަސް ރަށެއްގެ ބަނދަރުގެ މަސައްކަތް ކުރުމަށް ބޭނުންވާ ފަންޑިން އަދި އަށް ރަށެއްގެ ފެނާއި ނަރުދަމާގެ މަސައްކަތް ކުރުމަށް ދޭ ލޯނު އެހީގެ އެއްބަސްވުމެވެ.\nހޮޓެލް ޖެންގައި ބޭއްވި ރަސްމިއްޔާތެއްގައި މި އެއްބަސްވުމުގައި ރާއްޖޭގެ ފަރާތުން ސޮއި ކުރެއްވީ ފިނޭންސް މިނިސްޓަރު އިބްރާހިމް އަމީރެވެ. އޯޕެކް ފަންޑުން ސޮއި ކުރެއްވީ ޑިރެކްޓަރު ޖެނެރަލް ޑރ. އަބްދުލް ހަމީދު އަލް ހަލީފާއެވެ.\nފަސް އަހަރުގެ ގްރޭސް ޕީރިއަޑަކާއެކު 20 އަހަރުގެ ތެރޭގައި ދައްކާގޮތަށް ދީފައިވާ މި ލޯނުގެ އިންޓްރެސްޓަކީ 4.6 ޕަސެންޓެވެ.\nފިނޭންސް މިނިސްޓަރު އަމީރު ވިދާޅުވީ މި ލޯނު އެއްބަސްވުމުގެ ދަށުން ހިންގާ ޕްރޮޖެކްޓުތަކުގެ ނަފާ 20،000 ރައްޔިތުންނަށް ލިބޭނެ ކަމަށެވެ. އަދި ވިދާޅުވީ އޯޕެކް ފަންޑަކީ ރާއްޖޭގެ ތަރައްގީގެ މުހިއްމު ބައިވެރިއެއް ކަމަށާއި ހާއްސަކޮށް ފެނާއި ނަރުދަމާގެ ޕްރޮޖެކްޓުތައް ހިންގުމުގައި އޯޕެކް ފަންޑުން ބޮޑު އެހީތެރިކަމެއް ދެމުން އަންނަ ކަމަށެވެ.\nމިއަދުގެ ރަސްމިއްޔާތުގައި މިނިސްޓަރު ވާހަކަ ދައްކަވަނީ / ފޮޓޯ: ފިނޭންސް މިނިސްޓްރީ\nއޯޕެކް ފަންޑުގެ ޑިރެކްޓަރު ޖެނެރަލް އަބްދުލް ހަމީދު އަލް ހަލީފާ ވިދާޅުވީ ރާއްޖެއަކީ ލޯނު ނަގައިގެން މަސައްކަތް ކުރާ ގައުމުތަކުގެ ތެރެއިން އެންމެ ބަރާބަރަށް ފައިސާ އަނބުރާ ދައްކާ އެއް ގައުމު ކަމަށެވެ.\nމަޝްރޫއުތައް ހިންގާ ރަށްތައް:\nއޯޕެކް ފަންޑުގެ އެހީގައި ފެނާއި ނަރުދަމާ ގާއިމް ކުރާ ރަށްތަކުގެ ތެރޭގައި ހިމެނެނީ ހދ. ނެއްލައިދޫއާ އެއަތޮޅު ނޭކުރެންދޫ އަދި މަކުނުދޫއެވެ. މީގެ އިތުރުން ށ. ފޭދޫއާ ގދ. ވާދޫއާ ގއ. ފިއޯރީ އަދި ބ. ކެންދޫ އާއި އެއަތޮޅު ދަރަވަންދޫފައު ފެނާއި ނަރުދަމާ ގާއިމް ކުރާނެއެވެ.\nބަނދަރު ހަދާ ރަށްތަކުގެ ތެރޭގައި ހިމެނެނީ ބ. ކުޑަރިކިލާއި އެއަތޮޅު ދޮންފަނާއި ކެންދޫ އަދި ގއ. ކޮލަމާފުއްޓާއި އެއަތޮޅު ހޯޑެއްދޫއެވެ.\nމި ޕްރޮޖެކްޓުތަކަކީ އޯޕެކް ފަންޑުގެ އެހީގައި ކުރިއަށް ގެންދިޔުމަށް މިއަހަރުގެ ބަޖެޓުގައި ހިމަނާފައިވާ ޕްރޮޖެކްޓުތަކެކެވެ.\nރާއްޖެ އަށް ލޯނު ދިން، އޯޕެކް ފަންޑަކީ ވެލާނާ އިންޓަނޭޝަނަލް އެއާޕޯޓް (ވީއައިއޭ) ގެ މަޝްރޫއު ހިންގަން ވެސް އެންމެ ބޮޑު ލޯނެއް ދިން އެއް ފަރާތެވެ.\nހަބަރު ފިނޭންސް މިނިސްޓަރު އަމީރު ފިނޭންސް މިނިސްޓްރީ ލޯން


Iruge alin sih'hathah kuraa5faidhaa eh | #Dhiislam\nއިރުގެ އަލިން ސިއްޙަތައް ކުރާ5ފައިދާއެއް\n10 months ago |0comment| March 14, 2017\nއަވިން ރައްކާތެރި ކުރާ ލޯޝަނެއް ބޭނުން ނުކޮށް، މާ ގިނަވަގުތު އަވީގައި ހޭދަކުރުމަކީ ހަމުގެ ކެންސަރަ މަގުފަހިވާ ކަމެކެވެ. ނަމަވެސް އިރުގެ ދޯދި ތަކަކީ ހަށިގަނޑުގެ ވަގުތަށާއި، މޫޑަށާއި އަދި ތިބާގެ ސިއްޙަތައް މުޙިއްމު އެއްޗެކެވެ.\n1- އިރުގެ އަލީގެ ސަބަބުން ހެނދުނު ހޭލުމަށާއި ރޭގަނޑު ނިދުމަށް ފަސޭހަ ވެއެވެ.\nހަށިގަނޑުގެ ވަގުތާއި ބެހޭ ދިރާސާތަކުން އެނގޭ ގޮތުގައި ގަޑި ތަފާތުވާ ޒޯންތަކަށް ހޭނުމަށްޓަކައި، ހެނދުނުގެ ރަނގަޅު ވަގުތުގައި އަތްވަށް ނުކުތުމަކީ ރަނގަޅު ގޮތެކެވެ. ހެނދުނު ލިބޭ އަވިން/އިރުގެ ދޯދިތައް ގަޔަށް އެޅުމުން ދޭހަވަނީ އެއީ ދުވާލުގެ ވަގުތުކަމާއި “މެލަޓޮނިން” ހޯމޯން އުފެއްދުން ހުއްޓުވުމަށް ސިކުޑިއަށް ސިގްނަލް ފޮނުވައި ދިނުމެވެ. އަދި ރޭގަނޑުވެ ނިދަންވުމުން މި ހޯމޯން އުފެއްދުމަށް ސިކުޑިއަށް ސިގްނަލް ފޮނުވައި ދިނުމެވެ.\n2- ހެނދުނު އަވީގައި އުޅުމުން ބަރުދަން ލުއިވުމަށް އެހީވެދެއެވެ.\nފަހުގެ ދިރާސާއަކުން އެނގޭގޮތުގައި، ދުވަހުގެ ކުރީކޮޅު އިރުގެއަވި ލިބޭ ބޮޑެތިމީހުންގެ ބަރުދަން ލުއިވެއެވެ. ރަނގަޅު ނިންޖެއް ނިދުމަށްވެސް ހެނދުނުގަޑީގެ އަލި ބޭނުންވެއެވެ. ފުރިހަމަ ނިދި ލިބުމުން ބަރުދަން ލުއިކުރުމަށް ފަސޭހައަކަށް ވެއެވެ.\n3- ފިނިމޫސުމުގެ ފިނިކަމާއި ހަނގުރާމަ ކުރުމަށް އަވި ބޭނުންވެއެވެ.\nފިނިމޫސުމުގެ ދިގު ރޭގަނޑުގެ ސަބަބުން ލިބޭ ވަރުބަލިކަމާއި ބަލިމަޑުކަމަށް އޮތް އެންމެ އާންމު އަދި ރަނގަޅު އެއް ފަރުވާ އަކީ ގުދުރަތީ ގޮތުން ލިބޭ އައްޔެވެ. ސައިކޭޓްރިސްޓުން ބުނާގޮތުގައި ގިނަވަގުތު އަވި ލިބި ބޭރުގައި އުޅޭމީހުންގެ ހަށިގަނޑާއި ސިކުނޑީގެ ބަލިތަކަށް ފަރުވާ ލިބިދެއެވެ.\n4- އިރުގެ އަލީގެ ސަބަބުން ހަށިގަނޑުގެ ކަށިތައް ވަރުގަދަ ވެއެވެ.\nމިކަމުގެ ސަބަބަކީ، އަވި ލިބުމުން ހަށިގަނޑުން ވިޓަމިން ޑީ އުފައްދައި ދޭތީއެވެ. އަދި ހަށިގަނޑަށް ކެލްސިއަމް އިތުރު ކޮށްދިނުމަށް އިރުގެ އަލިން ލިބިދޭ ވިޓަމިން އެހީވެދެއެވެ. ކެލްސިއަމް އަކީ ކަށިތަށް ވަރުގަދަ ކުރުމަށް ވަރަށް މުހިއްމު މާއްދާއެކެވެ. ހަމަށް އިރުގެ އަލި އެޅުމުން، ކޮލެސްޓްރޯލް އިން ވިޓަމިން ޑީ އުފައްދަން ފަށައެވެ.\n5- އަވިން ލިބޭ ވިޓަމިން އަކީ، ކެންސަރު ޖެހުން ހުއްޓުވުމަށް ސަލާމަތެކެވެ.\nބައެއް ދިރާސާ ތަކުން ދައްކާ ގޮތުގައި އަވިން ލިބޭ ވިޓަމިންގެ ސަބަބުން އުރަމަތީގެ އަދި ޕުރޮސްޓޭޓް (ބުލެޑާ ތިރީގަ އިންނަ ގްލޭންޑެއް) ކެންސަރާއި، ހިތުގެ ބައްޔާއި އަދި އެހެނިހެން ބަލިތަކުން ސަލާމަތް ކޮށްދެއެވެ. ވިޓަމިން ޑީ މަދުވުމުގެެ ސަބަބުން ކަށިތަށް އައިބުވެ ކިޑުނީ މައްސަލަތައް ޖެހެއެވެ.\nކޮންމެ ދުވަހަކުވެސް އިރުގެ އަވި ލިބޭތޯ ބަލާށެވެ. އަލި ހަންގަނޑަކަށް ނަމަ 15 މިނެޓް، އަނދިރި ހަންގަނޑެއްނަމަ 20 މިނެޓެވެ. އެއީ ކަޅު ހަންގަނޑެއް ނަމަ މެލަނިން (ހަން ކަޅުކޮށްދޭ މާއްދާ) އަށް ވިޓަމިން އުފެއްދުމަށް އުނދަގޫ ވާނެތީއެވެ. ނަމަވެސް ބައި ގަޑިއިރަށް ވުރެއް ގިނައިން އަވީގައި އުޅޭނަމަ ރަނގަޅީ ރައްކާތެރިކަމުގެ އެއްޗެއް ބޭނުން ކުރުމެވެ.


Eheetheriyakaai Nulaa Kloe Furathama Faharah Dharufulhu Belee Furabandhugai - Vaguthu\nއެހީތެރިޔަކާއި ނުލާ ކްލޯއި ފުރަތަމަ ފަހަރަށް ދަރިފުޅު ބެލީ ފުރަބަންދުގައި\n9 މަސް ކުރިން ( އޮކްޓޯބަރ 16, 2020 )\nކާޑޭޝިއަން އާއިލާގައި އަކީ އެއް އާއިލާއެއްގެ އެންމެ ގިނަ މީހުން އާއްމުންގެ މެދުގައި އެންމެ ބޮޑަށް މަޝްހޫރު އާއިލާ ކަމީ ދެބަސްވެވެން ނެތް ހަގީގަތެކެވެ. އެއާއިލާ އިން ސާދަ އަހަރުވަންދެން ކުރިއަށް ގެންދާ "ކީޕިން އަޕް ވިތް ދަ ކާޑޭޝިއަންސް" އަކީ ކްރިސް ޖެނަ ނަމަކަށް ކިޔާ އަންހެނަކާއި އޭނާގެ ދަރިންގެ ދިރިއުޅުމުގެ މައްޗަށް ގެނެސްދޭ ހަގީގީ ޝޯއެކެވެ.\nމި އާއިލާގެ ކްލޯއި އަކީ ޝޯ ފެށުނީއްސުރެ ވެސް ބެލުންތެރިންގެ ސަލާމުކަން ހޯދި ރިއަލިޓީ ޓީވީ ތަރިއެކެވެ. އެހެންކަމުން އޭނާގެ ދިރިއުޅުމުގައި ހިނގާ ކަންކަމަށް އާއްމުން ވަރަށް ބޮޑު ސަމާލުކަމެއް ދެއެވެ. އޭނާގެ އަމިއްލަ ދިރިއުޅުމުގައި ހިނގާކަންކަން ބެލުމަށް ވެސް ފޭނުން ތިބެނީ ކެތްމަދުވެފައެވެ.\nކްލޯއި ވަނީ އޭނާ އެއްވެސް އެހީއަކާއި ނުލާ ދަރިފުޅު ބަލަން ފެށީ މި ފުރަބަންދުގައި ކަމަށް ވެސް ބުނެފައެވެ. އަދި އެކަމުގެ ސަބަބުން އޭނާ ކަސްރަތު ކުރާ ވަގުތުވެސް ދަރިފުޅު ގޮވައިގެން އުޅެން ޖެހިފައިވާ ކަމަށް އޭނާ ބުނެއެވެ. އޭނާގެ ދަރިފުޅު ޓްރޫ ތޮމްޕްސޮންގެ ހުރިހާ ކަމެއް އަމިއްލަ އަށް ކުރަން ފެށުމުން ހުރިހާ ކަމެއް ޖެހުނީ ދަސްކުރަން ކަމަށް އޭނާ ބުނެއެވެ.\nމެއި މަހުން ފެށިގެން ކްލޯއި ދަނީ ދަރިފުޅާއި އެކު ވަގުތު ހޭދަ ކުރާ މަންޒަރު ފެންނަ ވީޑިއޯތައް ވެސް އާއްމުންނަށް ދައްކާލަމުންނެވެ. ދަރިފުޅަށް ކާންދިނުމާއި ފެންވެރުމާއި އެ ނޫންވެސް ކަންކަން މީގެ ކުރިން ކުރަމުން އައީ އޭނާގެ އެހީތެރިންނެވެ.\n20 ސީޒަނަށް ފަހު ކީޕިން އަޕް ވިތު ކާޑޭޝިއަން ނިންމާލަން ހަމަޖެއްސިކަން ކިމް ކަޑޭޝިއަން ވަނީ މީސްމީޑިއާގައި އިއުލާންކޮށްފައެެވެ. އެއާ އެކު ފޭނުން ދަނީ އާއިލާގެ އިތުރު ޝޯއެއް އޮންނާނެތޯ ނުވަތަ ނޫންތޯ ސުވާލު އުފައްދަމުންނެވެ. މިހާތަނަށް އައި އިރު އެ ސުވާލުތަކަށް ޕްރޮޑަކްޝަން ޓީމުންވެސް އަދި އެއާއިލާއިން ވެސް ޖަވާބުދީފައެއް ނުވެއެވެ.


Emme kuda ujoora kandaelhumaai gulheygothun mashvaraa kohfi - AO News Emme kuda ujoora kandaelhumaai gulheygothun mashvaraa kohfi\nއެންމެ ކުޑަ އުޖޫރަ ކަނޑައެޅުމާއި ގުޅޭގޮތުން ސަރުކާރާއި ވުޒާރާތަކުގެ އިސްވެރިން މަޝްވަރާކޮށްފި\nއެންމެ ކުޑަ އުޖޫރަ ކަނޑައެޅުމާއިމެދު ކެބިނެޓާއި، ރައީސުލްޖުމްހޫރިއްޔާގެ އޮފީހުގެ އިސްވެރިންނާއި، ކަމާއިބެހޭ އިދާރާތަކުގެ އިސް ބޭފުޅުން މިއަދު މަޝްވަރާ ކުރައްވައިފިއެވެ. ރައީސް އޮފީހުން ވިދާޅުވީ މި މަޝްވަރާތައް ކުރިއަށްގެންދެވީ މިއަދު ހެނދުނު ރައީސުލްޖުމްހޫރިއްޔާގެ އޮފީހުގައި ބޭއްވެވި ކެބިނެޓް ވަރކިންގ ސެޝަނެއްގައި ކަމަށެވެ.\nމިއަދުގެ ބައްދަލުކުރެއްވުމުގެ މަޝްވަރާތަކުގައި މައިގަނޑު ގޮތެއްގައި އަލިއަޅުއްވާލައްވާފައިވަނީ އެންމެ އެކަށޭނަ، އަދި ފުރިހަމަ ގޮތެއްގައި “މިނިމަމް ވޭޖް” ނުވަތަ އެންމެ ކުޑަ އުޖޫރަ ކަނޑައެޅުމަށް ކުރައްވަން ޖެހިވަޑައިގަންނަވާ ކަންތައްތަކުގެ މައްޗަށެވެ. މި ބައްދަލުކުރެއްވުމުގައި މަޝްވަރާ ކުރައްވާފައިވާ ކަންތައްތަކުގެ ތެރޭގައި، އެންމެ ކުޑަ އުޖޫރަ އެކަށައެޅުމުން އެކިއެކި ދާއިރާތަކަށް އޭގެ ސަބަބުން ކުރާނެ އަސަރާއި އަންނާނެ ކަމަށް އަންދާޒާކުރެވޭ ބަދަލުތައް ހިމެނެއެވެ. މިގޮތުން، ދައުލަތުގެ ބަޖެޓާއި، އިންފްލޭޝަން ނުވަތަ މުދަލާއި ޚިދުމަތްތަކުގެ އަގަށް އަންނާނެ ކަމަށް ލަފާކުރެވޭ ބަދަލާއި، ރާއްޖޭގެ އުފެއްދުންތެރިކަމުގެ ނިސްބަތް ނުވަތަ ޖީ.ޑީ.ޕީ. އާއި، ބޭރު ފައިސާގެ ރިޒާވްއާއި، ކުދި އަދި މެދުފަންތީގެ ވިޔަފާރިތަކާއި، ސަރުކާރު ޙިއްޞާވާ އަދި އަމިއްލަ ކުންފުނިތަކުގެ ސަބަބުން، ޖުމްލަ ގޮތެއްގައި އިޤްތިޞާދަށް ކުރާނެ އަސަރުތަކާއިމެދު މި ބައްދަލުކުރެއްވުމުގައި މަޝްވަރާ ކުރައްވާފައިވެއެވެ.


ސާކް - MFA\nސައުތު އޭޝިއަން އެސޯސިއޭޝަން ފޮރ ރީޖަނަލް ކޯރޕޮރޭޝަން (ސާކް) ގާއިމް ކުރެވުނީ 8 ޑިސެމްބަރ 1985 ވަނަ އަހަރު ބޭއްވުނު ދެކުނު އޭޝިޔާގެ ގައުމުތަށްކަމަށްވާ ބަންގްލަދޭޝް، ބޫޓާން، އިންޑިއާ، ދިވެހިރާއްޖެ. ނޭޕާލް، ޕާކިސްތާން އަދި ސްރީލަންކާގެ އެންމެ އިސްވެރިންގެ ބައްދަލުވުމުގައެވެ. ދެކުނު އޭޝީޔާގެ ގައުމުތަކުގެ މެދުގައި ގުޅިގެން އެކުވެރިކަމާއިއެކު މަސައްކަތްކުރުމުގެ މާހައުލެއް ފަހިކޮށްދިނުމުގެ އިތުރުން، ސާކްގެ އަމާޒަކީ މި ސަރަހައްދުގެ އިގްތިސާދީ އަދި އިޖްތިމާއީ ކުރިއެރުވުން އިތުރުކުރުމެވެ. އަދި 2007 ވަނަ އަހަރު ސާކްގެ 8 ވަނަ ގައުމުގެ ގޮތުގައި އަފްޣާނިސްތާން ވަނީ ސާކައި ގުޅިފައެވެ.\nސާކްގެ އެކި މަސައްކަތްތަށް ރާވާއި ހިންގާ 11 ރީޖަނަލް ސެންޓަރ ސާކްގެ އެކި ގައުމުތަކުގައި ގާއިމްކުރެވިފައިވެއެވެ. އަދި އޮސްޓްރޭލިއާ، ޗައިނާ، އީ.ޔޫ، އިރާން، ޖަޕާން، ކޮރެއާ، މޮރިޝަސް، މިޔަންމަރ އަދި އެމެރިކާ އަކީ ސާކްގެ އޮބްސަރވަރ ގައުމުތަކެވެ.\nމިނިސްޓްރީގެ ސާކް ޑިވިޝަން ޒިންމާ އަކީ ރާއްޖޭގައި ސާކާއި ގުޅުންހުރި މަސައްކަތްތައް ރާވާ ހިންގުމާއި އަދި ސާކާއި ގުޅުންހުރި ގައުމީ ސިޔާތުތައް އެކުލަވާލުމެވެ. މީގެ އިތުރުން ސާކް ޑިވިޟަންގެ އެންމެ މުހިންމު އެއް މަސައްކަތަކީ ސާކް ބައްދަލުވުންތައް ވަކިން ހާއްސަކޮށް ކައުންސިލް އޮފް މިނިސްޓަރސް ބައްދަލުވުމާއި އޭގެ ފޯމަލް ސެޝަންތައް، ސްޓޭންޑިންގ ކޮމިޓީ ބައްދަލުވުމާއި ސްޕެޝަލް ސެޝަން، ޕްރޮގްރާމިންގ ކޮމިޓީ ބައްދަލުވުން އަދި ސެކްޓޯރަލް ބައްދަލުވުންތަކަށް ސަރުކާރުގެ ކަމާއި ގުޅޭ އިދާރާތަކާއިއެކު ވިލަރެސް ކުރުމާއި ފޮލޯ-އަޕް ހެދުމެވެ.\nސާކް ޑިވިޟަނުގެ އިތުރު މަސައްކަތްތަކުގެ ތެރޭގައި ސާކް ސަމިޓްގެ ބައްދަލުވުންތަކަށް ތައްޔާރުވުމުގެ ގޮތުން ރައީސުލްޖުމްހުރިއްޔާގެ އޮފީހާއި ގުޅިގެން ސަމިޓުގެ ލޮޖިސްޓިކަލް އިންތިޒާމްތައް ހަމަޖެއްސުމާއި ބްރީގިންގ/ރިސަރޗް ޕޭޕަރު ތައްޔާރު ކުރުން ހިމެނެއެވެ. އަދި ސާކްގެ އެކި ހަރަކާތްތަކުގައި ރާއްޖޭން ބައިވުމަށްޓަކައި ސާކް ސެކްރެޓޭރިއެޓާއި ކަމާ ބެހޭ އިދާރާތަކާއި ދެމެދު ކުރެވޭ މުއާމަލާތްތައް ބަދަލުކުރުމުގައި މި ޑިވިޟަނުން މެދުވެރިޔެއްގެ ރޯލް އަދާކުރެއެވެ.


Kairi .... Namaves dhurugaivaa Maliku 13 - One Online\nކައިރި ... ނަމަވެސް ދުރުގައިވާ މަލިކު 13\nމަލިކުން ފެނިފައިވާ ޤަދީމީ އާޘާރުތަކަށް ބަލާއިރުވެސް މިހާރު މަލިކު އެބައެއްގެ ތެރޭގައި ހިމެނިފައިވާ ޔުނިއަން ޓެރިޓަރީ އޮފް ލަކްޝަދީބުގެ އެހެނިހެން ރަށްރަށާ މަލިކާ ވަރަށް ބޮޑު ތަފާތެއް އެބަހުއްޓެވެ.\nމަލިކަކީ ކުރީޒަމާނުގައި ދިވެހިރާއްޖޭގެ އަތޮޅެއް ކަމަށް ވުމާއެކު ރާއްޖެއެކޭ އެއްގޮތަށް މަލިކުން ފެނިފައިވާ ޤަދީމީ އާޘާރުތަކުންވެސް ސާބިތުވަނީ ރާއްޖެއާއި މަލިކަކީ ހިންދީ ދީނުގެ އަސަރު ކޮންމެވެސް ވަރަކަށް ހުރިކަމުގައި ވިޔަސް މައިގަނޑުގޮތެއްގައި ބުދުދީނުގެ އަހުލުވެރީން ދިރިއުޅުނު ދެތަންކަމެވެ. އެހެން ޢިބާރާތަކުން ދަންނަވާނަމަ މަލިކާއި ދިވެހިރާއްޖެއަކީ އެއްދީނެއްގެ އަހުލުވެރީން ދިރިއުޅުނު ދެތަން ކަމެވެ. އެއާ ޚިލާފަށް ލަކްޝަދީބުގެ އެހެނިހެން ރަށްރަށުން ފެނިފައިވާ އާސާރުތަކުން އެނގެނީ އެތާނގައި ކުރީގައިއޮތީ ހިންދުއިޒަމްކަމެވެ. އެހެންކަމާއެކު، މަލިކުން ފެނިފައިވާ އާޘާރުތަކުންވެސް އަޅުގަނޑުމެންނާއި މަލިކު މީހުންނަކީ އެއް އަޞްލެއްގެ އެއް ނަސްލެއްގެ އެއް ދީނެއްގެ ބަޔެއްކަން ސާބިތުވެއެވެ. މިއީވެސް ކެރެލާ މީހުންނަށްވުރެ ކުރިން މަލިކަށް ދިޔައީ ދިވެހީންކަމުގެ ސާފު ދަލީލެކެވެ.\nމަލިކުގައި އިހުޒަމާނުގައި ހުރި އެންމެ ބޮޑު ބުދުކޯލު ހުރީ އަލޫޑިއަވަށުގެ ތުއްދާތިފާނުގޭ އަތިރިއާވީފަރާތުގައެވެ. މަލިކުގެ އަރަކަތުމިސްކިތް ހުންނަނީ އިހުގެ ބޮޑު ބުދުކޯލު ހުރި ތާނގައެވެ. އަޅުގަނޑުމެންގެ ރާއްޖޭގައިވެސް ރާއްޖެ އިސްލާމްވުމަށްފަހު ކުރީގެ ބުދުކޯލުތައް ހުރި ތަންތާނގައި މިސްކިތްތައް ބިނާކޮށްފައި ވެއެވެ. މާލޭ ދަރުމަވަންތަ ރަސްގެފާނު މިސްކިތްފަދަ މިސްކިތްތަކެވެ. މަލިކު ފަލައްސޭރިއަވަށުގެ ބުދުކޯލު ހުރިތަނަކީ އިހުގައި ނައިބުދުކޯލު ހުރިތަނެވެ. އެތާނގައި މިހާރު ހުންނަ ގޭގެ ނަމަކީ ބުދުކޮޅުގެ އެވެ. އެގޭގެ މަގުމަތީގައި ހުންނަ ވަޅަކީ، އިހުގެ ބުދުކޯލުގެ ވަޅެވެ.\nމަލިކުގެ ފުއްޓަރުފަރާތުގައި ހުންނަ ކުންނުތަކުގެ ތެރެއިން އެތަންތާނގެ ދަށުގައި ބޮޑެތިވަޅުތައް ހުރި ގިނަތަންތަނަކީ އިހުގައި ބުދުކޯލުތައް ހުރި ތަންތަނެވެ. އަލޫޑިމަގު އަރެއްޕާލިކުންނުގެ ދެކުނުފަރާތުގައި މިހާރު އޮންނަ މަގުމަތީގައި އިހުގައި ބުދުކޯލެއް ހުއްޓެވެ. އެތަނުން 1982 ގައި ބުއްދާގެ ބުދެއްގެ ބޯފެނުނު ކަމުގައި މައުލަވީ ޢަލީ އިސްމާޢީލް ޢުމަރީ ބުނުއްވައެވެ. ހަމައެފަދައިން މަލިކު ދޮންކުންނުގޭ މެދުގޯތި ތެރެއިންވެސް ބުދުކޯލެއްގެ ބިންގާ ފެންނާން އެބައޮތެވެ.\nކުރީޒަމާނެއްގައި މަލިކުގައި ބުދުދީން އޮތްކަމުގައިވިޔަސް މިހާރު މަލިކުގެ އަހުލުވެރީންގެ ދީނަކީ މާތްވެގެންވާ އިސްލާމްދީނެވެ. އެމީހުންގެ މަޒުހަބަކީ ޝާފިޢީ މަޒުހަބެވެ. ލަކްޝަދީބާމެދު އިންޑިޔާގެ ރަސްމީދާއިރާތަކާއި ލަކްޝަދީބު އެޑްމިނިސްޓްރޭޝަންގެ ފަރާތުން ލިޔާ ލިޔުންތަކާއި އެ ލިޔުންތަކުގެ މައްޗަށް ބުރަވެ ބޭރުގެ ބައެއް ލިޔުންތެރީން ލިޔެފައިވާ ލިޔުންތަކުގައި ބަޔާންކޮށްފައިވަނީ "މަލިކު އިސްލާމްވީ ދިވެހިރާއްޖެއާ އެއްދުވަސްވަރެއްގައި" ކަމުގައެވެ.\nޝައްކެއްނެތެވެ. މަލިކު އިސްލާމްވެފައިވަނީ ރާއްޖެއާ އެއްދުވަސްވަރެއްގައެވެ. އަދި ކީއްތޯއެވެ. އޭރު މަލިކަކީ ރާއްޖޭގެ އެއް އަތޮޅު ކަމުގައި ވުމާއެކު މަލިކު އިސްލާމްވީ ރާއްޖެއާ އެކުގައެވެ. އެހެންކަމުން ރަނގަޅުގޮތަކީ މަލިކު އިސްލާމްވީ ރާއްޖެއާ އެކުގައޭ ބުނުމެވެ. މަލިކާއި މުޅި ދިވެހިރާއްޖެ އެބޭކަލެއްގެ އަތްޕުޅުމައްޗަށް އިސްލާމްވީ ބޭކަލެއް ކަމުގައި ރަސްމީގޮތުން ޤަބޫލުކުރެވިފައިވަނީ އަބުލްބަރަކާތުލް ބަރުބަރިލް މަޣުރިބީއެވެ. ނަމަވެސް އަޅުގަނޑު ޤަބޫލުކުރާ ގޮތުގައި އެބޭކަލަކީ މައުލާނަލްޙާފިޡް އަބުއްރިކާބު ޔޫސުފް ޝަމްސުއްދީނުއްތަބްރޭޒީ އެވެ. އިބްނުބަޠޫޠާ ލިޔެފައިވާ ލިޔުމެއް ފިޔަވައި ރާއްޖޭގައި ފެންނަންހުރި ތާރީޚީ ހެކިތަކާއި ދޫދޫމަތިން ވާރުތަވެފައިވާ ވާހަކަތަކުން ލިބޭ ޤަރީނާތަކާއި 19.11.1374ހ. ވީ އާދީއްތަވިލޭރޭ ދާރުލްޢުލޫމުގައި ބޭއްވުނު ރާއްޖޭގެ ރައްޔިތުންގެ މަޖްލިސްގެ ޖަލްސާއަކުން ޔޫސުފް ޝަމްސުއްދީނުއްތަބްރޭޒީގެ އަހަރުމަތިފުޅު ކިޔެވުމަށް ފާސްކޮށްފައިވާ ފާސްކުރުމުން ގަދަހެކި ލިބެނީ މިގޮތަށެވެ. ރާއްޖެ އިސްލާމްވީއިރު ރާއްޖޭގެ ތަޚުތުގައި އިންނެވީ އައްސުލްޠާން މުޙައްމަދު ބުނު ޢަބްދުﷲ ސިރީބަވަނާދީއްތަ މަހާރަދުން އާދެ، ދަރުމަވަންތަ ރަސްގެފާނެވެ.\nދިވެހިރާއްޖެ (މަލިކާއެކު) އިސްލާމްވީ2ރަބީޢުލްއާޚިރު 548ހ. ގައެވެ. މިއީ އަޅުގަނޑުމެންނާއި އަޅުގަނޑުމެންގެ މަލިކުގެ އަޚުން އެއްގޮތެއްގައި ޙިއްޞާކުރަންޖެހޭ ތާރީޚުގެ ބައެކެވެ.\nރާއްޖޭގެ އެހެނިހެން އަތޮޅުތަކެކޭ އެއްފަދައިން މަލިކު އިސްލާމްވުމަށްފަހު މަލިކުގައިވެސް އޮތީ މާލިކީ މަޒުހަބެވެ. ދިވެހީން ޝާފިޢީ މަޒުހަބު އިޚުތިޔާރުކުރީ އައްޝައިޚު މުޙަންމަދު ޖަމާލުއްދީން (ވާދޫ ދަންނަކަލޭގެފާނު) ގެ ތަޢުލީމުގެ ސަބަބުންނެވެ.\nކަންޖާރު ކުންނު --- ފޮޓޯ: ރަހުމާނު އިސްމާއީލް\nމަލިކުގެ މައުލަވީ ޢަލީ އިސްމާޢީލް ޢުމަރީ ބުނުއްވާގޮތުގައި މަލިކުމީހުން ޝާފިޢީ މަޒުހަބު ޚިޔާރުކުރީ ކަންނަންނޫރުގެ ހޮޅި މުސްލިމުންގެ ސަބަބުންނެވެ. އޭނާ އެހެން ބުނުއްވަނީ ރާއްޖެ ޝާފިޢީ މަޒުހަބު އިޚުތިޔާރުކުރި ދުވަސްވަރު މަލިކުއޮތީ ވަގުތީގޮތުން ޢަލީރާޖާގެ ދަށުގައިކަމަށް ބައްލަވާފައެވެ. ނަމަވެސް އަޅުގަނޑު ދެކޭގޮތުގައި ހޮޅީންގެ ސަބަބުން މަލިކަށް އެއްވެސް ބާވަތެއްގެ ދީނީއަސަރެއް ފޯރައިފައެއް ނެތެވެ. އޭގެ ހެއްކަކީ މަލިކުމީހުން އެއްވެސް ޒަމާނެއްގައި ދީން ދަސްކުރުމަށްޓަކައި މަލިޔާޅަމްބަސް ބޭނުންކޮށްފައިނުވާ ކަމެވެ. އަނެއް ހެއްކަކީ ބޮޑުތަކުރުފާނުގެ ދައުރާއި ކަލާފާނުގެ ދައުރުގައިވެސް މަލިކުގެ މައްޗަށް ރާއްޖޭގެ ނުފޫޒު ނުހަނު ގަދަކަމާއި އޭގެފަހުންވެސް ދިވެހި ރަސްރަސްކަލުން މަލިކު މިނިވަން ކުރައްވައި ރާއްޖޭގެ އަތޮޅެއްގެ ގޮތުގައި ގެންގުޅުއްވާފައިވުމާއި، ފެށުނީއްސުރެ މިއަދާހަމަޔަށްވެސް މަލިކުމީހުން ދީން ދަސްކުރަމުން ގެންދަނީ ރާއްޖޭގައި ލިޔެވޭ ދީނީ ފޮތްފޮތުން، ދިވެހިބަހުން ކަމުގައި ވާކަމެވެ. އަޅުގަނޑުވެސް އެއްބަހެވެ. މަލިކުމީހުން ޝާފިޢީ މަޒުހަބު ޤަބޫލު ކުރުމުގައި ކަންނަންނޫރު މީހުންނަކީވެސް ޝާފިޢީން ކަމުގައި ވުމުން އިތުރު މައްސަލަތަކެއް ކުރިމަތިނުވެ ދިއުމަކީ ވުން އެކަށީގެންވާ ކަމެކެވެ.\nތެދުތެދަށް ދަންނަވާނަމަ އެއްވެސް އިރެއްގައި މަލިކުގެ ޢާންމުން ތިބެނީއަކީ އެމީހުންނަކީ މުސްލިމުންކުރެ ކޮން މަޒުހަބެއްގެ ބަޔެއްކަން އެނގޭފަދަ ދީނީ ހޭލުންތެރިކަމެއްގައެއް ނޫނެވެ. ވާދޫ ދަންނަކަލޭގެފާނު މާލެ ވަޑައިގެންނެވިއިރު މަލިކު ފިޔަވައި ދިވެހިރާއްޖޭގެ އެހެން އަތޮޅުތަކުގެ މީހުންނާއި މާލޭމީހުންވެސް ތިބީ އެފަދަ ޙާލެއްގައެވެ. އެހެންކަމުން އެކަލޭގެފާނުގެ ތަޢުލީމުން ދިވެހީންގެ (މަލިކުމީހުންވެސް ހިމެނޭގޮތުން) މަޒުހަބު ބަދަލުވެގެން ދިޔައީ އެއްވެސްކަހަލަ މަޒުހަބީ ހަމަނުޖެހުމަކާ ނުލައެވެ. މަލިކުގައި މިހާރު ކޮންމެވެސް މިންވަރަކަށް ގާދިޔާނީ ޚިލާޔުވެސް އެބައޮތެވެ.\nމަލިކު އިސްލާމްވުމަށްފަހު މަލިކުގައި މިހާރުވަނީ ވަރަށްގިނަ މިސްކިތްތައް ޢިމާރާތް ކުރެވިފައެވެ. ނަމަވެސް އެންމެ މުހިންމު ދެމިސްކިތަކީ މާމިސްކިތާއި ބާޑަމިސްކިތެވެ. މަލިކުގައި ހުކުރުކުރަނީ އެދެމިސްކިތުގައެވެ. މިހާރު މަލިކުގައި 23 މިސްކިތް އެބަހުއްޓެވެ. އެމިސްކިތްތަކަކީ:\n1. ކޮޅުމިސްކިތް ފަލައްސޭރިއަވަށުގައި\n2. ކޮށީމަގު މިސްކިތް "\n3. އީސަ މިސްކިތް ކުދެހިއަވަށުގައި\n4. ބަންޑާރަ މިސްކިތް "\n5. ގިރުވައި މިސްކިތް ފުންހިލޯޅު އަވަށުގައި\n6. މާމިސްކިތް "\n7. ކުޑަމިސްކިތް/އައުމިސްކިތް "\n8. ބިއްދަށު މިސްކިތް އަލޫޑި އަވަށުގައި\n9. އޯނދު މިސްކިތް "\n10. އަރަކަތު މިސްކިތް "\n11. މުށި މިސްކިތް\tއަލޫޑި އަވަށުގައި\n12. ރާތިބު މިސްކިތް ސޭޑިވަޅު (ބޮޑުރަށްމެދުގައި)\n13. ރަށްމެދު މިސްކިތް ރަށްމެދުއަވަށުގައި\n14. ސަރުމައްޓި މިސްކިތް ރަށްމެދުއަވަށުގައި\n15. އުޑިންނަ މިސްކިތް ސޭޑިވަޅު އަވަށުގައި\n16. ކަންޑަމާތު މިސްކިތް ބޮޑުއަތިރިއަވަށުގައި\n17. ދޮންބި މިސްކިތް "\n18. ބަޑިފާލު މިސްކިތް އައުމަގު އަވަށުގައި\n19. ގިބުލަ މިސްކިތް/ފުޅިބަލާ މިސްކިތް "\n20. ބާޑަމިސްކިތް ބާޑައަވަށުގައި\n21. އައްޑުކާ މިސްކިތް "\n22. އޮޑިވަޅު މިސްކިތް "\n23. ބަންޑާރަ މިސްކިތް/ބަދްރުމިސްކިތް ބަންޑާރަގަނޑުގައި\nމިތޭވީސް މިސްކިތެވެ. މިމިސްކިތްތަކުގެ ތެރެއިން ސޭޑިވަޅު ރާތިބު މިސްކިތަކީ (ލިސްޓުގެ 12 ވަނައަށް) އަޅުގަނޑުމެންގެ ޤައުމީ ބަޠަލު އައްސުލްޠާނުލްޣާޒީ މުޙަންމަދު ތަކުރުފާނުލްއަޢުޡަމަށް މަލިކު ރައްޔިތުން އަޅައިދިން މިސްކިތެކެވެ. އެރަދުން ހުންނެވުމަށް މަލިކު ރައްޔިތުން އަޅައިދިން ގެ (ދިވެހި ގަނޑުވަރު) އާ އިންވެގެންނެވެ. ސޭޑިވަޅު ރާތިބު މިސްކިތަކީ ވަރަށް ކުޑަ މިސްކިތެކެވެ. މިސްކިތާ ގުޅިގެން ހިސާބަކަށް ހުސްބިންވެސް އެބައޮތެވެ. އެހެންކަމުން މަލިކުގެ އަޚުންނާއި އުޚުތުން އަޅުގަނޑުމެންގެ ޤައުމީ ބަޠަލަށް ބެހެއްޓި އިޙުތިރާމާއި، އެހީތެރިކަމާއި، ކަމޭހިތުމަށް ޝުކުރުވެރިވުމުގެ ގޮތުން ދިވެހިރައްޔިތުން އެމިސްކިތް ރަނގަޅު ފެންވަރަކަށް ހަދައިދެވޭތޯ ބެލުން ރަނގަޅެއް ނުވާނެބާއޭ އަޅުގަނޑު ހިތަށް އެރިއެވެ. މިއީ އެމިސްކިތް ފެނި އެމިސްކިތުގައި ނަމާދު ކުރެވުމުގެ ނަސީބު ލިބުމުން އަޅުގަނޑުގެ ހިތުގައި އުފެދުނު ޝުޢޫރެކެވެ.


The island session ga mein sponser akah ooredoo\nދަ އިކޯ އޯގްގެ ވާޗުއަލް ޓޯކް ސީރީޒް ދަ އައިލެންޑް ސެޝަންގެ މެއިން ސްޕޮންސަރަކަށް އުރީދޫ މޯލްޑިވްސް ހަމަޖައްސައިފި އެވެ.\nމި އިވެންޓު ހޮސްޓުކުރާނީ ކްރޮސްރޯޑްސްގައި ހުންނަ "ޔޯ ސްޕޭސް" އާ ގުޅިގެން "ދަ އައިލެންޑް ލެބް" އިންނެވެ.\nމި ސެޝަންތައް އޮންލައިންކޮށް ސްޓްރީމު ކުރާނެއެވެ. އަދިއާންމުންނަށް މި ސެޝަންތައް ބެލުމުގެ ފުރުސަތު ވަނީ ހުޅުވާލައިފަ އެވެ.\nމި ސެޝަންތަކުގައި ރާއްޖޭގެ ލީޑިން އެންޓްރަޕްރެނެއަރުންނާއި އިންވެސްޓަރުން އަދި ރިސާޗަރުންނާއި ދުނިޔޭގެ އެކި ސަރަހައްދުތަކުން ކަމާ ގުޅުން ހުރި ދާއިރާތަކުގެ އެކްސްޕާޓުން ބައިވެރިކޮށްގެން އެކި ދާއިރާތަކުން މަޝްވަރާކޮށް ހިޔާލު ބަދަލުކުރާނެ އެވެ.\nމި އިވެންޓުގައި އެންްރަޕްރެނިއާޝިޕް، ސަސްޓެއިނެބިލިޓީ އަދި ފްރަންޓިއާ ޓެކްނޮލަޖީސް އާ ގުޅޭގޮތުން ވާހަކަ ދައްކައި ހިޔާލު ބަދަލު ކުރާނެ އެވެ. މި ސީރީޒްގައި ސްޓާޓްއަޕްސް، ޕްރޮޑަކްޓް ޑިޒައިން އަދި ޑިވެލޮޕްމެންޓާ ގުޅޭ ދާއިރާތަކުން ހިޔާލު ބަދަލުކޮށް މަޝްވަރާ ކުރާނެ އެވެ.\nފުރަތަމަ ސެޝަން މެއި 11 ވަނަ ދުވަހު ބާއްވާއިރު އެ ސެޝަންގައި ހިޔާލު ބަދަލުކޮށް މަޝްވަރާ ކުރާނީ މިހާރުގެ އިންވެސްޓިން ޓްރެންޑުތަކާއި ކޮވިޑު ބަލިމަޑުކަމަށްފަހު އެންޓަޓެއިންމެންޓު އިންޑަސްޓްރީގެ މުސްތަގުބަލާ ގުޅޭގޮތުންނެވެ. އެ ސެޝަންގައި ހޮލީވުޑްގެ އެކްޒެކެޓިވް ޕްރޮޑިއުސަރު އަދި އިންވެސްޓުމެންޓު މެނޭޖަރު ބިލް ލިޝެކްވެސް ބައިވެރިވާނެ އެވެ.\nމި ސެޝަންތަކުގައި ބައިވެރުވުމަށް ދަަ އައިލެންޑް ލެބްގެ ވެބްސައިޓު މެދުވެރިކޮށް ރެޖިސްޓާ ވެވޭނެ އެވެ.


Neykurendhoo kandoofaa halaakuve, kandulahvee goi dhakkaalaifi | Hathaavees\nނޭކުރެންދޫ ކަނޑޫފާ ހަލާކުވެ، ކަނޑުލަށްވީ ގޮތް މަޖިލީހުގައި ދައްކާލައިފި\nޖުލައި 7, 2020 ހަތާވީސް.ކޮމް\nނޭކުރެންދޫ ކަނޑޫފަލަށްވެފައިވާ ގޮތް، އަދި އެތަނުން ލިބޭ ކަނޑުލަށްވެފައިވާ ގޮތް-- ފޮޓޯ. ހަތާވިސް\nރާއްޖޭގައި އޮތް އެންމެ ބޮޑު ކަނޑޫފާ، ހދ. ނޭކުރެންދޫ ކަނޑޫފާ ހަލާކުވަމުންދާ ވަމުންދާތީ އެކަން މަޖިލީހުގެ ސަމާލު ކަމަށް ގެނެސްފިއެވެ.\nނޭކުރެންދޫ ކަނޑޫފާ ހަލާކުވަމުންދާ ފޮޓޯތަކާއި އެ ކަނޑޫފަލުން ލިބޭ ކަނޑޫތަކަށް މިހާރުކޮށްފައިވާ ގޮތް ތަޅުމުގައި ދައްކާލެއްވީ މަކުނުދޫ ދާއިރާގެ މެމްބަރު މުޙައްމަދު ރާޢީއެވެ.\nއޭނާ ވަނީ ކަނޑޫފަލުން މިހާރު ލިބޭ ކަނޑޫތައް މަޖިލީހުގެ ރައީސް މުހައްމަދު ނަޝީދަށާއި އެންވަޔަރަމަންޓް އެންޑް ކްލައިމެޓް ޗޭންޖު ކޮމެޓީގެ މުގައްރިރު ހޯރަފުށީ ދާއިރާގެ މެމްބަރު އަހުމަދު ސަލީމަށް ވެސް އަރުވާފައެވެ.\n"ހަމައެކަނި ކަނޑޫ ހަލާކުވަމުން ދަނީ. 10،000 ގަސް ހަލާކުވެއްޖެ. މިހިރީ އިއްޔެ އެ ރަށުން ގެނައި ކަނޑޫ، މި އެއްޗެއްސަށް އައިސްފައި ހުރި ބަދަލު ބައްލަވައި ދެއްވުމަކީ އަޅުގަނޑުގެ ވަރަށް ބޮޑު އެދުމެއް،" ރާއީ ވިދާޅުވިއެވެ.\nރާއީ އެ ވާހަކަތައް ވިދާޅުވީ ގދ. ތިނަދޫއަށް އުނދައަރާ މައްސަލައާ ގުޅިގެން މަޖިލީހަށް ހުށަހެޅި ކުއްލި މައްސަލާގައި ވާހަކަފުޅު ދައްކަވަމުންނެވެ. އެ މައްސަލައިގެ ބަހުސްގައި ގިނަ މެމްބަރުން ގެންދަނީ އެ ދާއިރާތަކަށް ލިބޭ ގެއްލުންތައް މަޖިލީހުގައި ފާޅުކުރައްވަމުންނެވެ.\nއަލަށް އިންތިހާބުކޮށްފައިވާ 19 ވަނަ ރައްޔިތުންގެ މަޖިލީހުން ގެންދަނީ މޫސުމީ ބަދަލުތަކާ ގުޅިގެން ރާއްޖެއަށް އަންނަމުންދާ ބަދަލުތައް ރައްޔިތުންގެ ސަމާލު ކަމަށް ގެންނަމުންނެވެ.\nPrevious އެމްޑީޕީ މެންބަރުންގެ ނުރުހުން އޭސީސީއަށް، ވިދާޅުވަނީ ފެއިލްވެއްޖެ ކަމަށް


Bappabunee huvafen nubalaashey | Bithufangi\nއަހަރެންނަކީ ޒުވާނެކެވެ. އަހަރެންނަކީ އަތޮޅުތެރޭ އުޅެބޮޑުވި، ފައްކާ ރަށު މީހެކެވެ. ބޮޑުވެގެން އައިރު، އަހަރެންގެ ބައްޕަ ބުނީ ހުވަފެން ނުބަލާށެއެވެ. ހުވަފެނަކީ ހަޤީގަތަކަށްވާ އެއްޗެއް ނޫނެވެ. އެކަމަކު ވެސް އަހަރެން ހުވަފެން ދުށީމެވެ. އަހަރެން ހުވަފެނުގައި މާބޮޑުވަރެއް ނުކުރަމެވެ. އަހަރެން ބެނުންވީ، އަމިއްލަ ދިރިއުޅުމެކެވެ. ކުޑަ ނަމަވެސް ކޮފީ ބަޖެޓު ދެކޮޅު ޖައްސާލާފައި، އަތްމަތީގައި ފައިސާކޮޅެއް ހުންނާނެވަރުގެ ވިޔަފާރިއެކެވެ. ފިލްމީ ދުނިޔެ ދައްކަމުންދާ ފަދަ އިމާރާތްތަކާއި، ޚިދުމަތްތަކެއް މި ކުޑަ ރާއްޖެއިން ފެންނަމުން ދިއުމެވެ. ރަށުގައި އުޅުމަކީ ތަކުލީފަކަށް ނުވެ، އަސާސީ ޚިދުމަތްތައް ލިބެމުން ދިއުމެވެ. އަލަތު ކައިވެނީގެ ތެރެއިން ލައްކަ ގިނަ ގުނަ އުފާވެރިކަން ލިބުމެވެ. ނަމަވެސް، ބައްޕަ ބުނީ ހުވަފެން ނުބަލާށެއެވެ. ހުވަފެނަކީ ހަޤީގަތަކަށްވާ އެއްޗެއް ނޫނެވެ. އެހެނަސް އަހަރެން ހުވަފެން ދުށީމެވެ.\nމާޒީގެ ވެރިންގެ ދުލާއި ޢަމަލު ބުނެދެމުން ދިޔައީ ބައްޕަ ބުނި ބަހެވެ. ދިވެހިން ދުށް މިސްރުގެ ޖާމިނު އަލް-އަޒްހަރުގެ ރަން ދަރިވަރު ޤައުމުގެ ވަލީ އާއި ހަވާލުވެ، ވި އެގިނަ އަހަރުގައި އެ މަނިކުފާނު ބުނީ ހުވަފެނަކީ ނިކަމެތީން ދެކެން އެންމެ ރަނގަޅު އެއްޗެއް ނޫން ކަމަށެވެ. މި ޤައުމަކީ، އަހަރެމެންނަކީ ދުނިޔޭގެ ކުރިމަތީ ނިކަމެތި ބައެއް ކަމަށެވެ. އަބަދުވެސް އިވުނީ "ކުޑަ"، "މީސްކޮޅު މަދު" އަދި "ޖަޒީރާ" ޤައުމަކަށް ދިވެހިރާއްޖެ ވީތީ އެކަމާ މާޔޫސްވާ ވާހަކައެކެވެ. ސަބަކަށްވީ، އަހަރެމެން އިއްޔެގެ ޒުވާނުންގެ ބޮޑު ބައެއް މާޔޫސްވުމެވެ. ތިމާމެންނަށް ހައްޤު މިންވަރަކީ ހަނޑަސްބުރިއާއި ބޯހިޔާކޮށްލާނެ ފުރާޅަކާއި، ދޮޅުލާހި ހަނޑޫ ކަމަށް ޤަބޫލުކުރެވުމެވެ. ފިނިހަކަ ދުވެލީގެ ތަރައްޤީގެ މަލަމަތިން އޭރު ކުލަވަމުންދިޔައީ ރަށު ސްކޫލާއި، ރަށު އޮފީހެވެ. ނަސީބު ރަނގަޅު ރަށެއްގާވިއްޔާ އާދައިގެ ބަދަރެއް އޮވެދާނެއެވެ. އިތުރު ކަމަކަށް އުންމީދުކޮށް، ހުވެފެން ބެލުމަކީ އޭރު މީހުން ހަޖޫޖަހާނެ ކަމަކަށްވިއެވެ. އެހެންވެ، ބައްޕަ ބުނީ ހުވަފެން ނުބަލާށެއެވެ. ހުވަފެނަކީ ހަޤީގަތަކަށްވާ އެއްޗެއް ނޫނެވެ. އެކަމަކު ވެސް އަހަރެން ހުވަފެން ދުށީމެވެ.\nދެން އަހަރެން ދުށީ ވިލާތު ދޮން އެދުރުކައިރިން ކިޔަވައިގެން އައިސް، ދިވެހިވަންތަ ވަށްޓަފާޅިއާއި ދުރު، ފަލްސަފީ ވެރިކަމެކެވެ. ދިވެހިންނަކަށް ވިލާތުކަސަބު މިފަހަރުގައި ރަނގަޅެއް ނުވިއެވެ. ވާނީވެސް އެހެންތާއެވެ. ދިވެހިންގެ ހިތުގައި ދިވެހިވަންތަކަމަށް ލޯބި އޮތްވަރު ފެނިގެން ދިޔައީ، އެ ފަލްސަފާ ދިވެހިން ނިކުމެ ބޮޑުތަނުން ނައްތާލީމައެވެ. ކޮންމެއަކަސް އޭރު، ދެކެވުނީ ހުސްވާހަކައެވެ. ދެއްކީވެސް ހޮޅި ހުވަފެނެވެ. އެމީހުން ބުނީ، ހުވަފެނަކީ ބެލިދާނެ އެއްޗެއް ކަމަށެވެ. ނަމަވެސް، އެއަކީ ހަޤީގަތަކަށްވާ އެއްޗެއް ނޫން ކަމަށެވެ. މިކަން އެމީހުން ދައްކުވައިދިނީ ޢަމަލުންނެވެ. ފަސްކަމެއްގެ މައްޗަށް ބިނާވި ފަލްސަފީ ވެރިކަން ނިމި ދިޔައިރުވެސް، އެއިން އެއްވެސް ކަމެއް ހާސިލްވާން ކައިރިވިކަމުގެ ނިޝާނެއްވެސް ނެތެވެ. އެހެންވެ، ބައްޕަ ބުނީ ހުވަފެން ނުބަލާށެއެވެ. ހުވަފެނަކީ ހަޤީގަތަކަށްވާ އެއްޗެއް ނޫނެވެ. އެކަމަކު ވެސް އަހަރެން ހުވަފެން ދެކުނީމެވެ.\nއެތައް އަހަރެއްގެ އިދާރީ ތަޖުރިބާއާއި، ކާމިޔާބު ޢިލްމީ ހަޔާތަކަށްފަހު، ދިމުކްގުރާތީ އުސޫލުގެ ތެރެއިން 2013 ވަނަ އަހަރު ދިވެހިން ދުށީ މުޅިން އައު ވެރިއެކެވެ. ދިވެހިވަންތަ ވެރިއެކެވެ. އިސްލާމީ އުސޫލުތައް އޭގެ ފުރިހަމަ މާނައިގާ ހިނގާ ވެރިއެކެވެ. ރައްޔިތު މީހާގެ އިހްސާސް ދަންނަ ވެރިއެކެވެ. ދިވެހިންގެ މެދުގައި ހުރި މައްސަލަތައް ދެނެގަނެ އެކަންކަމަށް ހައްލު ގެނައުމަށް އެންމެ ފުރިހަމައަށް މަސައްކަތްކުރާ ވެރިއެކެވެ. ތަރައްޤީގެ ދެވަނަ ނަމަކީ އެވެރިޔާގެ ނަންކަމުގައި ދިވެހިން މިއަދު ދެކެއެވެ. އާދެ، ރައީސް ޔާމީން ދިވެހިންނަށް ވެރިކަމަށް ވަޑައިގެންނެވުމުގެ މަގުމަތީގައި ހުވަފެން ދެކުމަށް ވިދާޅުވިއެވެ. އެ ހުވަފެނަކީ ހަޤީގަތަށް ވާނެ ހުވަފެންތަކެއް ކަމަށް ވިދާޅުވިއެވެ. ދެން މިއަދުގެ ހަޤީގަތާމެދު ވިސްނާލަމާތޯއެވެ؟ އެއްޗެއްގެ ގޮތް އިނގޭނީ، އެ އެއްޗެއްގައި އަތްލެވުމުންނެވެ. ދިވެހިންނަށް މިއަދު ތަރައްޤީގައި އަތްލެވެއެވެ. ދިވެހިން ހުވަފެނުން ދެކުން ބްރިޖްގައި މިއަދު ހިނގާލެވެއެވެ. މާލޭގައި އެތައް ގިނަ ބުރިއަކަށް ވުރެ އުސް އިމާރާތްތަކެއް ހުރި މަންޒަރު ހުވަފެނުން ދުށް މީހުންނަށް މިއަދު އެ އިމާރާތްތައް އެބަ ފެނެއެވެ. ރަށު ބަނދަރު ހެދިގެންދާނެ ކަމަށް ހުވަފެންދުށް ދިވެހި މަންމައާއި ބައްޕައަށް އެ ބަނދަރު ލިބިއްޖެއެވެ. ނަޖިސްފެނުން ފެންވެރުމުގެ ބަދަލުގައި ސާފު ފެން ލިބޭނެ ކަމަށް ހުވަފެން ބެލި ދިވެހި އާއިލާއަށް މިއަދު ސާފު ފެނުގެ ނިޒާމް ލިބިއްޖެއެވެ. ނަރުދަމާއާއި ދެން ހުރި އެހެނިހެން ޒަރޫރީ ބޭނުންތަކަށް މިއަދު ހައްލު ލިބިއްޖެއެވެ. ދެން އަޅެ، ހުވަފެން ނުބަލާންވީ ކީއްވެތޯއެވެ؟\nJuly 07, 2018 by ފެކްސްޕޮޑް Reply\nއުއްމީދެއް އޮތިއްޔާ ދިރުމެއް ވާނެ ކީއްވެ ހުވަފެން ނުބަލަންވީ\nSeptember 08, 2018 by Anonymous Reply


Majilis inthihaabah 89 million rufuiya libeyne: EC | Mihaaru\nއިލެކްޝަންސް ކޮމިޝަންގެ ރައީސް އަހުމަދު ޝަރީފާއި (ކ) އާއި އެ ކޮމިޝަންގެ މެމްބަރު އަހުމަދު އަކްރަމް މަޝްވަރާ ކުރައްވަނީ.---ފޮޓޯ: އަހުމަދު ނިޝާތު/މިހާރު\nމަޖިލިސް އިންތިހާބަށް 89 މިލިއަން ރުފިޔާ ލިބޭނެ: އީސީ\n16 ޑިސެމްބަރ 2018 - 13:253comments\nއަންނަ އަހަރު އޮންނަ ރައްޔިތުންގެ މަޖިލީހުގެ އިންތިހާބަށް 89 މިލިއަން ރުފިޔާ ލިބޭނެ ކަމުގެ ޔަގީންކަން ސަރުކާރުގެ ފަރާތުން ލިބިފައިވާ ކަމަށް އިލެކްޝަންސް ކޮމިޝަން (އީސީ) އިން މިއަދު ބުނެފި އެވެ.\nމަޖިލީހުގެ އިންތިހާބު އަންނަ އަހަރުގެ އޭޕްރިލް6ގައި ބާއްވައި، އިންތިހާބަށް ކުރިމަތިލުމުގެ ފުރުސަތު ޖެނުއަރީ މަހުގެ ފަހުކޮޅު ހުޅުވައިލުމަށް އިލެކްޝަންސް ކޮމިޝަނުން ވަނީ ނިންމައިފަ އެވެ. އަދި އެ ކޮމިޝަނުން ދަނީ އިންތިހާބަށް ތައްޔާރުވުމުގެ މަސައްކަތް ކުރަމުންނެވެ.\nMajlis inthihaabu April6gai\nއަންނަ އަހަރަށް ލަފާކޮށް، ފިނޭންސް މިނިސްޓްރީން ރައްޔިތުންގެ މަޖިލީހުގެ އިންތިހާބަށް ބަޖެޓުގެ ގޮތުގައި ކަނޑައެޅީ 80 މިލިއަން ރުފިޔާ އެވެ. އެކަމަކު، އިލެކްޝަންސް ކޮމިޝަނުން ކުރިން ބުނީ 123 މިލިއަން ރުފިޔާ ލިބިގެން ނޫނީ މަޖިލިިސް އިންތިހާބު ބާއްވަން އުނދަގޫވާނެ ކަމަށެވެ.\nއޭގެ ފަހުން، ބަޖެޓު ދިރާސާ ކުރާ ކޮމިޓީއަށް އިލެކްޝަންސް ކޮމިޝަނުން ފޮނުވި ސިޓީގައިވާ ގޮތުން 89 މިލިއަން ރުފިޔާ ލިބިގެން އިންތިހާބު ބޭއްވޭނެ އެވެ. އެކަމަކު، މަޖިލީހުން ބަޖެޓު ފާސް ކުރިއިރު، އިތުރު ނުވަ މިލިއަން ރުފިޔާ ދޭން ނިންމާފައި ވަނީ ކޮންޓެންޖެންސީ ބަޖެޓުގެ ތެރެއިންނެވެ. އަންނަ އަހަރަށް ލަފާ ކުރި 30.2 ބިލިއަން ރުފިޔާގެ ބަޖެޓުގެ ތެރޭގައި ހަމައެކަނި ހިމެނީ 80 މިލިއަން ރުފިޔާ އެވެ.\nއިލެކްޝަންސް ކޮމިޝަނުން މިއަދު ބޭއްވި ނޫސްވެރިންގެ ބައްދަލުވުމުގައި އެ ކޮމިޝަންގެ މެމްބަރުން އަހުމަދު އަކްރަމް ވިދާޅުވީ 123 މިލިއަން ރުފިޔާ ބޭނުންވީ، އިލެކްޓްރޯނިކް ވޯޓިންއަކަށް ދިއުމަށް އެ ކޮމިޝަނުން ކުރިން ނިންމާފައިވާތީ ކަމަށެވެ. އެކަމަކު، ފަހުން، އިލެކްޓްރޯނިކް ވޯޓިންއަކަށް ނުދާން ނިންމައި، 89 މިލިއަން ރުފިޔާ ދިނުމަށް މަޖިލީހުގެ ކޮމިޓީގައި އެދުނީ ކަމަށް ވެސް އޭނާ ވިދާޅުވި އެވެ.\nސަރުކާރުން އިންތިހާބަށް 89 މިލިއަން ރުފިޔާ ދޭނެ ކަމުގެ ޔަގީންކަން ލިބިފައިވާ ކަމަށް އޭނާ ވިދާޅުވި އެވެ.\n"ބަޖެޓުގައި އަޅުގަނޑުމެން ނުޖަހަން އިތުރަށް ފައިސާ ބޭނުންވެގެން،" އަކްރަމް ވިދާޅުވި އެވެ.\nއިލެކްޝަންސް ކޮމިޝަންގެ ރައީސް އަހުމަދު ޝަރީފް ވެސް ވިދާޅުވި ގޮތުގައި ކޮންމެ އިންތިހާބެއްގައި ވެސް ހަރަދު ކުރެވޭނީ އެކަމަށް ބަޖެޓު ކުރެވިފައިވާ ކަންކަމަށެވެ.\nމަޖިލިސް އިންތިހާބުގެ ކެމްޕެއިން ސިޔާސީ ޕާޓީތަކުގެ މެމްބަރުންނާއި އާންމުން ފަށާފައި ވާއިރު، އެ އިންތިހާބު ވެގެންދާނީ ވަރަށް ވާދަވެރި އިންތިހާބަކަށެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން އިލެކްޝަންސް ކޮމިޝަން އީސީގެ ރައީސް އަހުމަދު ޝަރީފް ރައްޔިތުންގެ މަޖިލީހުގެ އިންތިޚާބު 2019


ހުރީ ވެވިފާ ބާކީ | 1 ވަނަ ބައި - ނުނިމޭ\nޝަމް ” އަޅުގަނޑު ވާހަކަ ލިޔުމަށް ވަރަށް ޝައުގުވެރިވޭ.. ކިޔުންތެރިންގެ ނެގެޓިވް ކޮމެންޓްސް އަދި ޕޮޒިޓިވް ކޮމެންޓްސް އަކީ އަޅުގަނޑަށް ލިބޭ ކުރިއެރުމެއް..އުންމީދު ކުރަނީ އަޅުގަނޑުގެ ވާހަކަތައް ހުރިހާ ބޭފުޅުންނަށްވެސް ކަމުދާނެކަމަށް.. “ 1 : ލިޔުނު ވާހަކަ\n35 : ލައިކްސް 30 : ކޮމެންޓު ލިޔުންތެރިޔާގެ އިތުރު ލިޔުންތައް\nހުރީ ވެވިފާ ބާކީ (1) ވަނަ ބައި\n35 29 ޖުލައި 2016\n5 ލޯބީގެ ގަނޑިން ރޭގަނޑު ނުވައެއް ޖަހަނީއެވެ. އަޝްރާ އެނދުގައި އޮށޯވެލައިގެން އޮތެވެ. އަޝްރާ ގެ މޭމަތީގައި އޭނާގެ ތިން އަހަރަށްދާ ކުޑަކުޑަ ދަރިފުޅު ލީން ނިދާލާފާ އޮތެވެ. އަޝްރާގެ މޫނުމަތި ވަނީ މިލާ މޯޅިވެފައެވެ. ހީވަނީ އެތަކެއް ދުވަސްތަކެއް ބަލިވެ އުޅުފައިވާހެނެވެ. އަޝްރާގެ ސިކުނޑީގައި މީގެ ހަތަރު އަހަރު ކުރީގެ ހާދިސާތައް ސިފަވަމުން ދިޔައެވެ. އަޝްރާ ފެންވަރާ ރީތިވެލިއެވެ. އަދި އެރީތި މަޑު މަޑު ތުންފަތުގައި ގަދަ ރަތް ކުލައިގެ ލިޕްސްޓިކް ޖައްސާލިއެވެ. ގަދަ ނޫކުލައިގެ ޓޮޕަކާ ކަކުލާ ހަމައަށް އަރާވަރުގެ ކުޑަ ސުކާރޓް ކޮޅެއް ލައިގެން ހުރި އިރު އޭނާގެ ރީތިކަން އެތަށް ގުނައަކަށް އިތުރުވެގެން ގޮސްފައިވެއެވެ. އަޝްރާ އެތުނި ތުނި ހަށިގަނޑު ލޯގަނޑުން ބާލާލައި ފޮނި ގޮތަކަށް ހީލުމަށްފަހު އަވަސް އަވަހަށް ގޮސް ދޮރާށި ހުޅުވައިލިއެވެ. ދޮރާށި ކައިރީ ޔައިޝް އަޝްރާގެ އިންތިޒާރުގައި ހުއްޓެވެ. އަޝްރާ ދޮރުން ބޭރަށް ނުކުންނަން އެޅި ފުރަތަމަ ފިޔަވަޅާއެކު ޔައިޝްގެ ބާރުގަދަ ފިރިހެން ވަންތަ ދެ އަތުން އަޝްރާގެ އުނަގަނޑުގައި ހިފާ ޔައިޝްގެ ގަޔާ ކައިރިކޮށްލިއެވެ. އަދި ދެމީހުން އެތަނުން ހިގައިގަތެވެ. ހަނދުވަރުގެ އަލިކަން މުޅި ރަށަށް ފެތުރިފައި ވެއެވެ. ތުނޑީގެ މަޑުމަޑު ފަސްގަނޑުގައި އަޝްރާ އާއި ޔައިޝް އިށީންދެލިއެވެ. ހަނދުގެ ރަން އަލި މޫދަށް އެޅިފައިވާ މަންޒަރު އަޝްރާ އޭނާގެ ލޯބި ވެރިޔާއަށް ދައްކާލިއެވެ. މުޅި މޫދު ރަންކުލައިން ވިދާ ބަބުޅަމުން ދިއައެވެ. ގޮނޑުދޮށުން ބީއްސާ ރާޅުތަކުން މުޅި ހިސާބުގައި މިޔުޒިކެއްފަދަ އިން އިވެމުން ދިޔައެވެ. ޖުހެމުންދިޔަ ވައިރޯޅިތަކުން އަޝްރާގެ ފަންދިގު އިސްތަށިގަނޑާ ގޯނާ ކުރަމުން ދިޔައެވެ. އަޝްރާ އިށީންދެލައިގެން އިނީ ޔައިޝް ގެ ކޮނޑުމަތީ ބޯ އަޅައިލައިގެނެވެ. " އައި ލަވް ޔޫ.. ދުވަހަކުވެސް އަހަރެން ޔައިޝް އާ ދުރުނުކުރާތި!! " އަޝްރާ މަޑުމަޑުން ބުނެލިއެވެ. " އަހަރެންގެ ފުރާނަ ހުރިހާ ހިނދަކު އާޝޫ ދުލެއްނުކުރާނަން. އައި ޕްރޮމިސް...އަހަރެންގެ އަމިއްލަ ނަފްސަށްވުރެ ބޮޑަށް އާޝޫ ދެކެ ލޯބިވަން...އަހަރެންގެ ފުރާނަވެސް އާޝޫ އަށްޓަކާ ދުއްވާލަން މިހުރީ ތައްޔާރަށް..." އަޝްރާގެ ސީދާ ލޮލަށް ބަލަމުން ޔައިޝް ބުނެލިއެވެ. އެ ފިރިހެންވަންތަ ބަލާލުމުންވެސް ޔައިޝް އަޝްރާދެކެވާ ލޯބި ހާމަވަމުން ދިޔައެވެ. އެތަށް ވައުދަކާއި އަހުދެއް ކުރަމުން ދެ ލޯބިވެރިން ގެއަށް ދާން ހިގައިގަންނަމުން އަޝްރާ އޭނާގެ ހިތްގައިމު އަޑުން ޔައިޝް އަށް އިއްވާލިއެވެ. "އުމުރަށް ތިޔަނަމުގާ ފިދާވުން އެދޭނީ ލޯބީގެ ނަޒަރުން ކަލާއޭ ދެކޭނީ " ޔައިޝް އުފަލުން އަޝްރާގެ ގައިގާ ބައްދާލިއެވެ. އަދި މަޑުމަޑޫން އިސްޖެހިފައިވާ އަޝްރާގެ މޫނު އުފުލާ ބުނެލިއެވެ " ހާދަ މާނަފުން ލަވައެކޭ..ވަރަށް ފުރިހަމަ ވަރަށް ރީތި." މަޑުމަޑުން ޔައިޝް އަޝްރާ ގެ ތުންފަތުގައި ބޮސްދިނެވެ. އެވަގުތު އަޝްރާ އޭނާގެ ދެލޯ މަރާލިއެވެ. މިގޮތުގައި ދުވަސްތައް ފާއިތުވެގެން ގޮސް މިއަދަކީ މި ދެލޯބި ވެރިންނަށް ވަރަށް ހާއްސަ ދުވަހެކެވެ. އެކި ކުލަކުލައިގެ ބޮކިފަތިތަކުން ރަތްމަންދޫގެ އަތިރިމަތި ވިދާބަބުޅަމުން ދެއެވެ. ގަދަ ފިޔާތޮށި ކުލައިން އެކި ޑިޒައިން ތަކަށް ފޮތިތަށް ދަމާލެވިފައިވެއެވެ. އުފާވެރި މާހައުލެކެވެ. ހަފްލާގެ ހުރިހާ ކަމެއްވެސް އިންތިޒާމް ކުރެވިފައި ވަނީ ވަރަށްވެސް ފުރިހަމަ އަށެވެ. ޖަހަމުން ދިޔަ ބޮޑުބެރުގެ އަޑު މާދުރަށް އިވި އިވި ހުއްޓެވެ. ނަށާމީހުން ނަށަނީއެވެ. ލަވަކިޔާމީހުން ލަވަކިޔަނީއެވެ. ދުރުގާހުރި މޭޒު ކައިރީ ފަރީސާ އަދި ވިސާމް ތިއްބެވެ. އެދެމަފިރިންގެ މޫނުމަތިން ފެންނަމުން ދިޔައީ އުފާވެރިކަމެވެ. މިރެއަކީ އެދެމަފިރިން ގެ ހަގުދަރި އަޝްރާ ގެ އަލަތު ކައިވެނީގެ ރެޔެވެ. މިހާ އުފާވެރި ރެޔެއް އެދެމަފިރިންގެ ހަޔާތުގައި ނާންނަ ކަހަލައެވެ. " ވިސާމް ބަލާބަލަ އަޝްރާ ލޯބިކަން. އެ ލޯބި ހިނިތުން ވުން ވައްތަރީހަމަ ވިސާމް އާ.. އެދަރި އަބަދުވެސް އެހާ އުފަލުގާ ލަހައްޓަވާށި. " " އާމިން" ފަރިސާ އާ އެކު ވިސާމް އެ ދުޢާ ފުރިހަމަ ކޮށްލިއވެ. " ލޯބިމީހުންގެ ދަރިން ލޯބިވާނެ އެއްނު" ވިސާމް ފޮނިގޮތަކަށް މިހެން ބުނުމުން ދެމީހުން އެއަފަހަރާ ހޭން ފެށިއެވެ. އަޝްރާގެ އަތުގައި ޔައިޝް ހިފަހައްޓާލައިގެން ހުރިއިރު އޭނާގެ މޫނުމަތިން އުފާވެރިކަން ފާޅުވޭވޭ ހުއްޓެވެ. އިރުއިރުކޮޅާ ޔައިޝް އަށް އަޝްރާގެ ރީތި ތުނިތުނި ހަށިގަނޑަށް ބަލާލެވެއެވެ. އަޝްރާ ލައިގެން ހުރީ މިރެއަށްޓަކާ ޔައިޝް ގަނެދީފައިވާ ހުދުކުލައާއި މަޑު ފިޔާތޮށި ކުލައިން ޖަރީ ކުރެވިފައިވާ ވެޑިންޑްރެސް އެކެވެ. އެ ހެދުމުގައި އަޝްރާ ހުރިއިރު ހީވަނީ ގަހެއްގައި ފޮޅިފައިވާ ފިޔާތޮށި ފިނިފެން މަލެއްހެންނެވެ. ޔައިޝް އަޝްރާގެ އަތުގަ ހިފާ ގަޔާ ކައިރިކޮށްލިއެވެ. ނުވިސްނާހުރި އަޝްރާގޮސް ލައިގަތީ ޔައިޝް ގެ ތަނަވަސް މޭމަތީގައެވެ. އަޝްރާ ލަދުން ޔައިޝް ގެ މޭމަތީގައި އޭނާގެ މޫނު ފޮރުވާލިއެވެ. އެވަގުތު ޔައިޝްގެ ތުންފަތް މައްޗަށް ލާނެތް ހިނިތުންވުމެއް ވެރިވިއެވެ. އަދި މިހާރަށް ވުރެ ބޮޑަށް އަޝްރާ ލަދުގަންނަވާލަން ޔައިޝް ބޭނުން ވިއެވެ." އާޝޫ މިހާރުތީ އަހަރެންގެ ހަލާލު އަނބިމިހާ އޭ... ދެން އަހަރެން ބޭނުން ވަރަކަށް ލޯބި ކުރާނަން " ޔައިޝް އަޝްރާގެ ނިތްކުރީގައި ލޯބިން ބޮސްދިނެވެ. ގަތް ލަދަކުން އަޝްރާ އިސްދަށަށް ޖަހާލިއެވެ. އޭރު އޭނާގެ ދެ ކޯތާފަތަށް ވަނީ ލަދުންގޮސް ރަތް ކުލަ ވެރިވެފައެވެ. " އަޅެ ޔައިޝް !! އުޅޭގޮތެއް ...މިހާރު އެންމެން އެއޮށްގެން ބަލަނީ އަހަރެމެނާ ދިމާއަށް" ރުޅި އަންނަ ކަމަށް ހަދާ އަޝްރާ ޔައިޝްގެ އަތުގައި ވިކައިގަތެވެ. " އައުޗް .. ތީގެ ބަދަލް މަ މިރޭ އަދި އާޝޫ އަށް ދޭނަން އިނގޭ..." މަސްތީ އަޑަކުން ޔައިޝް އަޝްރާ އަށް އިއްވާލިއެވެ.


އެމެރިކާގެ ފުރަތަމަ އަންހެން ނައިބް ރައީސް ކަމަލާ ހެރިސް:...\nއެމެރިކާގެ ފުރަތަމަ އަންހެން ނައިބް ރައީސް\n7 ނޮވެންބަރ 2020 | ހޮނިހިރު 23:45\nއެމެރިކާގެ ފުރަތަމަ އަންހެން ނައިބްރައީސް ކަމަލާ ހެރިސް- އެކަމަނާއަކީ ކަޅު ނަސްލުގެ ފުރަތަމަ ނައިބް ރައީސް\nދުނިޔޭގެ އިޤްތިސާދީ އެއް ބާރު ކަމަށްވާ އެމެރިކާގެ ރިޔާސީ އިންތިޚާބުގެ ނަތީޖާތައް އިއުލާނު ކުރަން ފެށުމާއެކު މުޅި ދުނިޔޭގެ ސަމާލުކަން ހުއްޓިގެން ދިޔައެވެ. ރައީސް ޑޮނަޑްލް ޓްރަމްޕާއި ވާދަވެރި ކެނޑިޑޭޓް ޖޯ ބައިޑެންގެ ތެރެއިން އިންތިޚާބު ކާމިޔާބު ކުރައްވާނީ ކޮން ބޭފުޅެއްތޯ ބަލަން އެންމެންވެސް ތިބީ ކެތްމަދުވެފައެވެ. އެންމެ ފަހުން މިވަނީ އެމެރިކާގެ 46 ވަނަ ރައީސަކީ ޑިމޮކްރަޓިކް ކެނޑިޑޭޓް ޖޯ ބައިޑެންކަން ކަށަވަރު ވެފައެވެ. އެމެރިކާގެ އެންމެ އުމުރުން ދުވަސްވީ ރައީސްއަކަށް އިންތިޚާބުވެވަޑައިގެންނެވި ޖޯ ބައިޑެން އާއެކު، އިންތިޚާބުގައި މިވަނީ އައު ރެކޯޑްތަކެއްވެސް މުގުރާލާފައެވެ. އޭގެ ތެރެއިންވެސް ފާހަގަ ކޮށްލެވޭ އެއް ކަމަކީ އެމެރިކާގެ ފުރަތަމަ އަންހެން ނައިބްރައީސްކަން ޑިމޮކްރަޓިކް ކެނޑިޑޭޓް ޖޯ ބައިޑެންގެ ރަނިންގ މޭޓް ކަމަލާ ހެރިސް ކާމިޔާބު ކުރެއްވުމެވެ.\nއިންތިޚާބީ ރައީސްއަކީ ޖޯ ބައިޑެންކަން ކަށަވަރުވުމާއެކު ކަމަލާ އެކަމަނާގެ ޓްވިޓަރގައި އާންމު ކުރެއްވި ޕޯސްޓެއްގައި ވިދާޅުވީ، މި އިންތިޚާބަކީ ހަމައެކަނި އެކަމަނާ އަދި ޖޯ ބައިޑެންއަށްވުރެ، މުޅި އެމެރިކާގެ ރައްޔިތުންނާ ހުރިހާ ގޮތަކުންވެސް މާ ގުޅުންހުރި އިންތިޚާބެއް ކަމަށެވެ. އަދި މިއީ "އެމެރިކާގެ ފުރާނައާއި"، ރައްޔިތުން އަޑު އުފުލައި، ވަމުންދާ ޤުރުބާނީއާ ގުޅުންހުރި އިންތިޚާބެއް ކަމަށް ކަމަލާ ވިދާޅުވިއެވެ.\nއިންތިޚާބުން ލިބިވަޑައިގެންނެވި ފޮނި ކާމިޔާބީއާއެކު ކަމަލާ ވަނީ ޤައުމަށްޓަކައި ވަރަށް ގިނަ ކަންކަން ކުރަން އެބަހުރި ކަމަށް ވިދާޅުވެ، މިހާރުން ފަށައިގެން މަސައްކަތް ފައްޓަވާފައެވެ.\nމަންމާފުޅަށް ކާމިޔާބީގެ ހުރިހާ ޝުކުރެއް!\nކަމަލާ ހެރިސް އެކަމަނާގެ މަންމަ އަދި ކޮއްކޮއާއެކު\nކަމަލާގެ މަންމާފުޅު ޝިއަމަލާ ގޯޕަލަން ނިސްބަތްވެވަޑައިގަންނަވަނީ އިންޑިއާއަށެވެ. ޝިއަމަލާ އަވަހާރަވެފައިވާއިރު، ކަމަލާ ވަނީ އެކަމަނާގެ ކާމިޔާބީގެ ފަހަތުގައި ވާ އެއް ސިއްރަކީ މަންމާފުޅު ކަމަށް ވިދާޅުވެފައެވެ. ކަމަލާގެ ކޮއްކޮ މާޔާއަކީ ޤާނޫނީ ވަކީލެއްގެ އިތުރުން، ސިޔާސީ މަޝްރަޙު ދިރާސާ ކުރައްވާ ފަރާތެކެވެ.\nކަމަލާގެ މަންމާފުޅަކީ ކެންސަރު ބައްޔާ ގުޅޭގޮތުން ރިސަރޗް ހެއްދެވުމުގެ އިތުރުން، މަދަނީ ޙައްޤުތަކަށް ވަކާލާތު ކުރެއްވި އެކްޓިވިސްޓެކެވެ. ކައިވެނި ރޫޅުމަށްފަހު ކަމަލާ ތަރުބިއްޔަތު ކުރެއްވީ ޝިއަމަލާއެވެ.\nކެލިފޯނިއާގެ އޯކްލޭންޑްގައި އުފަންވެވަޑައިގަތް ކަމަލާ ވަނީ އެ ސްޓޭޓްގެ ސެނެޓަރ ކަންވެސް ކުރައްވާފައެވެ.\nމަންމައަށް އެނގިވަޑައިގަންނަވާ ބޮޑު ކުރައްވަމުން ގެންދެވީ ކަޅު ނަސްލުގެ ދެ އަންހެން ކުދިންކަން، އަދި މަންމަ ޙިޔާރު ކުރެއްވި ޤައުމުގައި އަހަންނާ މާޔާ ވެގެންދާނީ ކަޅު ނަސްލުގެ ކުދިންނަށްކަން، އެކަމަކު މަންމަ ކެރިގެން މަސައްކަތް ކުރެއްވީ އަޅުގަނޑުމެންނަކީ ކެރޭ، ފަޚުރުވެރި ދަރިންތަކަކަށް ހެދުމަށް\n~ ކަމަލާ ހެރިސް އެކަމަނާގެ އޮޓޯބައޮގްރަފީ- ދި ޓްރަތްސް ވީ ހޯލްޑް ގައި\nކަމަލާ ހެރިސް ކައިވެނި ބައްލަވައިގަތީ 2014 ވަނަ އަހަރުއެވެ. އެގޮތުން ޤާނޫނީ ވަކީލު ޑޯ އެމޯފް އާ ކައިވެނި ބައްލަވައިގެންއިރު، ޑޯގެ ދެ ދަރިންވެސް ތިބެއެވެ.\nކެލިފޯނިއާގެ ފުރަތަމަ އަންހެން އެޓަރނީ ޖެނެރަލް!\nޤާނޫނީ ވަކީލު ކަމުގެ ދާއިރާއިން ޑިގްރީ ޙާސިލު ކުރައްވާފައިވާ ކަމަލާ ހެރިސްއަކީ އެކި ގޮތްގޮތުން ތަފާތު ބޭކަނބަލެކެވެ. އެގޮތުން އެކަމަނާ ވަނީ ކެލިފޯނިއާގެ ފުރަތަމަ އަންހެން އެޓަރނީ ޖެނެރަލްކަން ކުރެއްވުމުގެ އިތުރުން، ކަލު ނަސްލުގެ ފުރަތަމަ އެޓަރނީ ޖެނެރަލްކަން ލިބިވަޑައިގެންނެވުމުގެ ޝަރަފުވެސް ހާސިލު ކުރައްވާފައެވެ.\nކެލިފޯނިއާގެ އެންމެ މަޤުބޫލު ޕްރޮސެކިއުޓަރ ކަންވެސް ކުރެއްވި ކަމަލާގެ ވަކާލާތު ކުރެއްވުމާއި، ވާހަކަ ދެއްކެވުމުގެ ހުނަރު އޮކްޓޯބަރު މަހު ބޭއްވި ނައިބްރައީސުންގެ ބަހުސްއިންވެސް ފެނިގެންދިޔައެވެ. އެގޮތުން މައިކް ޕެންސްއާ ވާދަ ކުރައްވާ ކުރިއަށް ގެންދިޔަ ބަހުސްގައިވެސް ކަމަލާ ފެނިގެންދިޔައީ ފަސްޖެހިވަޑައިގަތުމެއް ނެތި، ވާހަކަފުޅު ދެއްކެވި މަންޒަރެވެ. އެގޮތުން އެކަމަނާގެ ވާހަކައަށް ތަކުރާރުކޮށް ހުރަސް އަޅުއްވަމުން ގެންދެވުމުން މައިކް ޕެންސްއަށް " މިސްޓަރ ވައިސް ޕްރެސިޑެންޓް، އަޅުގަނޑު އެބަ ވާހަކަ ދައްކަން" ވިދާޅުވުން ވެގެން ދިޔައީ އެކަމަނާގެ ކެރުމާއި ޤާބިލިއްޔަތު ފެނިގެންދިޔަ ކުޑަ މިސާލެއްގެ ގޮތުގައެވެ.


Khashoggi ge gathulu: Valeeahudhuge adviser ah dhauvaaeh nukure\nޚާޝުގްޖީގެ ގަތުލު: ވަލީއަހުދުގެ އެޑްވައިޒަރަށް ދައުވާއެއް ނުކުރެ\nޝާހީ އާއިލާގެ ކުރީގެ އެޑްވައިޒަރު އަދި ވަލީއަހުދުގެ އަރިސް ބޭފުޅެއް ކަމުގައިވާ ސައުދު އަލްގަހުތާނީ\nރިޔާދު (މާޗް 25) - ތުރުކީގެ އިސްތަންބޫލުގައި ހުންނަ ސައުދީ ކޮންސިއުލޭޓްގެ ތެރޭގައި ނޫސްވެރިޔާ ޖަމާލް ޚާޝުގްޖީ މަރާލި މައްސަލާގައި މަގާމުން ވަކިކޮށްފައިވާ ސައުދީ ވަލީއަހުދުގެ އަރިސް ބޭފުޅަކަށް ދައުވާނުކުރާކަމަށް ބައެއް މީޑިއާ ރިޕޯޓުތަކުން ހާމަވެއްޖެ އެވެ.\nޚާޝުގްޖީގެ މަރުގެ މައްސަލައިގައި ސައުދީގެ ވަލީއަހުދު މުހައްމަދު ބިން ސަލްމާންގެ މައްޗަށް ތުހުމަތު ކުރެވުނު ނަމަވެސް ސައުދީ އިން އެކަން ދޮގު ކުރެ އެވެ. އަދި އެ މައްސަލައިގައި 21 މީހަކު ސައުދީ ސަރުކާރުން ހައްޔަރު ކުރި އެވެ. އޭގެ ތެރޭގައި ވަލީއަހުދު މުހައްމަދުގެ ގާތް ބޭފުޅުން ހިމެނެ އެވެ.\nއޭގެ ތެރެެއިން ދައުވާ އުފުލާފައިވާ 11 މީހުންގެ ތެރޭގައި ޝާހީ އާއިލާގެ ކުރީގެ އެޑްވައިޒަރު އަދި ވަލީއަހުދުގެ އަރިސް ބޭފުޅެއް ކަމުގައިވާ ސައުދު އަލްގަހުތާނީ ނުހިމެނޭކަމަށް ސައުދީގެ ކަމާބެހޭ އިދާރާތަކުގެ އޮފިޝަލުންތަކަކާއި ހަވާލާދީ ރޮއިޓާސް ނޫހުން ބުނެފައިވެ އެވެ.\nމިދިޔަ ޖެނުއަރީ މަހުން ފެށިގެން ސިއްރުން ކުރިއަށްދާ ޝަރީއަތުގެ އެއްވެސް އަޑުއެހުމަކަށް ސައުދު ހާޒިރުކޮށްފައިނުވާކަމަށް ވެސް އެ ނޫހުން ތުހުމަތުކޮށްފައިވެ އެވެ. ނަމަވެސް، ޚާޝުގްޖީ މަރާލުމުގައި އަމަލީގޮތުން ބައިވެރި މީހުން ތުރުކީއަށް ފުރުމުގެ ކުރިން، ސައުދާއި ބައްދަލުކުރެއްވިކަމަށް ސައުދީގެ ޕަބްލިކް ޕްރޮސެކިޔުޓަރު މިދިޔަ ނޮވެމްބަރު މަހު ވިދާޅުވެފައިވެ އެވެ.\nދައުވާކޮށްފައިވާ މީހުންގެ ތެރެއިން ފަސް މީހެއްގެ މައްޗަށް މަރުގެ އަދަބު ދިނުމަށް ސައުދީއިން އަންނަނީ މަސައްކަތް ކުރަމުން އެވެ.